Premier league ge dhe referee aku FIFA test in faaheh nuvi | Mihaaru\nފީފާ ޓެސްޓުން ފާސްނުވި އެންޑީ (ކ) އާއި ކޫޓް.-- ފޮޓޯ: ސްކައިސްޕޯޓްސް\n14 ފެބުރުއަރީ 2020 - 09:41\nފީފާގެ އިންޓަނޭޝަނަލް ޓެސްޓަށް ރެފްރީން ނެގުމަށް ސްޕެއިނުގެ މަޔޯކާގައި ކުރިއަށްދިޔަ ފިޓްނަސް ޓެސްޓްގައި މެޑްލީ އާއި ކޫޓް ބައިވެރިވުމުން އެކަށީގެންވާ ވަރަށް ދެ ރެފްރީން ވެސް ފިޓް ނޫން ކަން އެނގުނެވެ. މަޝްހޫރު ކުޅިވަރު މީޑިއާ ސްކައިސްޕޯޓްސް އިން ރިޕޯޓްކުރާގޮތުގައި އެ ދެ ރެފްރީން ވެސް ފިޓްނަސް ޓެސްޓުން ފެއިލްވީ ބަލިހާލަތު ހުރިގޮތުންނެވެ. އެހެންވެ އަލުން ޓެސްޓް ހަދުވަން ނިންމާފައިވާ ކަމަށެވެ.\nއިނގިރޭސި ޕްރިމިއާ ލީގުގައި މިދިޔަ ހަފްތާގައި ކްރިސްޓަލް ޕެލަސް އަތުން 3-1 އިން އެވަޓަން މޮޅުވި މެޗުގައި ރެފްރީ އަކަށް ހުރީ ކޫޓް އެވެ. އަދި އޭގެ ކުރިން ހަފްތާގައި ޕެލަސްގެ މައްޗަށް 1-0 އިން ޝެފީލްޑް ޔުނައިޓެޑް ކުރިހޯދި މެޗުގައި އިންސާފުކުރީ މެޑްލީ އެވެ.\nޓީޗަރެއްގެ ގޮތުގައި ވެސް މަސައްކަތްކުރަމުން އަަންނަ އުމުރުން 36 އަހަރުގެ މެޑްލީ ރެފްރީކަން ފެށީ 2008 ވަނަ އަހަރު އެވެ. އޭނާ ޕްރިމިއާ ލީގުގެ މެޗުތަކުގައި ރެފްރީކަން ކުރަން ފެށީ 2011 ވަނަ އަހަރުން ފެށިގެންނެވެ. މިހާތަނަށް ގިނަ މެޗުތަކެއްގައި އޭނާ ވަނީ ރެފްރީކަން ކޮށްފަ އެވެ. އަދި މި ސީޒަނުގައި ވެސް ގިނަ މެޗުތަކެއްގައި ވަނީ މަސައްކަތްކޮށްފަ އެވެ.\nއުމުރުން 16 އަހަރުގައި ރެފްރީ ކޯސް ފުރިހަމަކުރި ކޫޓް އިނގިރޭސި ޕްރިމިއާ ލީގުގެ މެޗުތަކުން ފެންނަން ފެށީ 2010 ވަނަ އަހަރު އެވެ. އޭގެ ފަހުން މެދުކެނޑުމެއްނެތި ގިނަ އަހަރުތަކެއް ވަންދެން ރެފްރީކަން ކޮށްފައިވާ ކޫޓް އަށް ވަނީ އިނގިރޭސި އެފްއޭގެ ހިދުމަތުގެ އިނާމެއް ވެސް މީގެ ކުރިން ލިބިފަ އެވެ.\nސަސްޕެންޑްކުރި ރެފްރީ ބޮބީ އަންނަ ސީޒަނުގައި އަލުން ރެފްރީކަން ކުރަން ފަށާނެ.\nނުކުޅެދުންތެރިކަން ހުންނަ މީހަކަށް މަލާމަތްކޮށް ވީޑިއޯއެއް ރައްޓެއްސަކަށް ފޮނުވުމުގެ ކުށުގައި ރެފްރީކަމުން 2018 ވަނަ އަހަރު ދުރުކޮށްފައި ހުރި ބޮބީ މެޑްލީ އަށް އަލުން ރެފްރީކަން ކުރުމުގެ ފުރުސަތު އަންނަ ސީޒަނުން ފެށިގެންދޭން އިނގިރޭސި އެފްއޭ އިން ވަނީ ދާދި ފަހުން ނިންމައިފަ އެވެ. އެ ގޮތުން ބޮބޯ އަލުން ރެފްރީކަން ފަށާނީ އިނގިރޭސި ތިން ވަނަ ޑިވިޝަނާއި ހަތަރު ވަނަ ޑިވިޝަނުގެ މެޗުތަކުންނެވެ. އެ ޑިވިޝަންތަކުގައި ރެފްރީކަން ކުރަމުން އުމުރުން 34 އަހަރުގެ ބޮބީ އަށް ވަނީ އިނގިރޭސި އެފްއޭ އިން ހިންގާ ވޯކްޝޮޕެއްގައި ބައިވެރިވާން އަންގައިފަ އެވެ. އެއީ ނަސްލީ ތަފާތުކުރުމާ ދެކޮޅަށް ހިންގާ ޕްރޮގްރާމްތަކާ ބެހޭގޮތުން މައުލޫމާތުދޭ ބައްދަލުވުންތަކެކެވެ.\nއިތުރު ލިޔުންތައް އިންގްލިޝް ޕްރިމިއާ ލީގް ރެފްރީން ފީފާ އެލީޓް ރެފްރީ


ދިވެހި ފުލުހުންގެ 87 ވަނަ އަހަރީ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ޚިޠާބު - The President's Office\n29 މާރިޗު 2020، ރިފަރެންސް: SA/RIMS/2020/14\nދިވެހި ފުލުހުންގެ ޚިދުމަތުގައި ތިއްބެވި ހުރިހާ ފުލުހުންނާއި، އެހެނިހެން މުވައްޒަފުން، އަދި ރާއްޖޭގެ ލޮބުވެތި ރައްޔިތުން؛\nދިވެހި ފުލުހުންގެ ޚިދުމަތަށް 87 އަހަރު ފުރުމުގެ މި އުފާވެރި މުނާސަބަތުގައި، މިނިސްޓަރ އޮފް ހޯމް އެފެއާޒް އައްޝައިޚް ޢިމްރާން ޢަބްދުﷲ އަށާއި، ކޮމިޝަނަރ އޮފް ޕޮލިސް މުޙައްމަދު ޙަމީދަށް މަރުޙަބާއާއި ތަހުނިޔާ ދަންނަވަން. އަދި ފުލުހުންގެ އިސް އޮފިސަރުންނަށާއި، ހުރިހާ ރޭންކްތަކެއްގެ ފުލުހުންނަށާއި، ފުލުހުންގެ ތެރޭގައި ތިއްބެވި އެހެން މުވައްޒަފުންނަށްވެސް ވަރަށް އިޚްލާޞްތެރިކަމާއެކު ތަހުނިޔާއާއި ހެޔޮއެދުންތައް ފޮނުވަން.\nފުލުހުންގެ ޚިދުމަތެއް އޮތުމުގެ، އެންމެ ބޮޑު ބޭނުމަކީ، ރައްޔިތުން ޙިމާޔަތް ކުރުމާއި ރައްޔިތުންނަށް ޚިދުމަތް ކުރުން. މިއަހަރުގެ ފުލުހުންގެ ދުވަސް އަޅުގަނޑުމެންނާ މި ބައްދަލުކުރަނީ، ދިވެހި ޤައުމާއި ރައްޔިތުންގެ ޚިދުމަތުގައި، ރެޔާއި ދުވާލު އެއްވެސް ވަރުބަލިކަމެއްނެތި، ވަރަށް މުހިންމު ޤައުމީ މަސައްކަތެއްގައި، ދިވެހި ފުލުހުން ޙަރަކާތްތެރިވަމުން އަންނަ ދުވަސްވަރެއްގައި.\nއާދެ، މުޅި ދުނިޔެއަށް ފެތުރިފައިވާ ކޯވިޑް-19ގެ ނުރައްކަލުން، ދިވެހި ޤައުމު ރައްކާތެރިކުރުމަށް، އަޅުގަނޑުމެން މި ކުރާ ޤައުމީ މަސައްކަތުގައި، ދިވެހި ފުލުހުން އަދާކުރަމުން އެ އަންނަނީ ވަރަށް މުހިންމު، އަދި އެހާމެ ނުރައްކާތެރި ދައުރެއް. މިކަމުން އަޅުގަނޑުމެންނަށް އެނގިގެން މިދަނީ، ޤައުމަށް ދިމާވާ ކޮންމެ ކަމެއްގައި، ފުލުހުންނަކީ އެންމެ ކުރީ ސަފުގައި މަސައްކަތް ކުރާނެ ބައެއްކަން.\nމި ބައްޔަށް ޕޮޒިޓިވްވާ މީހުން ކަރަންޓީން ކުރާ ތަންތަނާއި، ބައްޔަށް ޝައްކުކުރެވޭ މީހުން އެކަހެރިކޮށްފައި ބައިތިއްބާ ތަންތަނާއި، ރިޒޯޓްތަކުގެ ސަލާމަތީ ކަންކަން ބަލަހައްޓަމުން އެ އަންނަނީ ދިވެހި ފުލުހުން. މިއީ ވަރަށް ނާޒުކު އަދި ވަރަށް ނުރައްކާތެރި މަސައްކަތެއް. އެހެން ނަމަވެސް، ފުލުހުން އެ ނުރައްކަލާ ކުރިމަތިލައްވައިގެން، ކުރީ ސަފަށް ނުކުމެވަޑައިގެން އެ ތިއްބެވީ، ހުރިހާ ރައްޔިތުންގެ ރައްކާތެރިކަމަށްޓަކައި.\nމި ދަނޑިވަޅުގެ ނާޒުކުކަމުގެ ނާޖާއިޒު ފައިދާ ނަގައި، އެކި ބާވަތުގެ ކުށްތަކަށް އަރައިގަންނަން މަސައްކަތްކުރާ ބަޔަކުވެސް، އަޅުގަނޑުމެންގެ މުޖުތަމަޢުގައި އެބަތިބި. އެފަދަ ކަންކަމަށް ސަމާލުވެ، އެކަންތައް ހުއްޓުވުމުގައިވެސް ފުލުހުން އަންނަނީ މުހިންމު މަސައްކަތްތަކެއް ކުރަމުން.\nއެހެންވީމާ، އަޅުގަނޑުމެން އެންމެން، އެ ބޭފުޅުން އެ ކުރައްވާ މަސައްކަތުގެ އަގު ވަޒަންކުރަންޖެހޭނެ. މިވަގުތު އެކަމުގެ އަގު ވަޒަންކުރުމަކީ، އެބޭފުޅުންގެ އެ މަސައްކަތް ކާމިޔާބު ކުރުމަށް ފުރުޞަތު ދެއްވައި، އަޅުގަނޑުމެން ބޭރަށް ނުނިކުމެ ގޭގައި ތިބުން. މީހުން އެއްވެއުޅުން މުޅިން ހުއްޓުމަކަށް ގެނައުން.\nދިވެހި ފުލުހުންގެ ޚިދުމަތަށް 87 އަހަރު ފުރުނަސް، މަދަނީ ޚިދުމަތަކަށް ބަދަލުވިފަހުން އަދި މިވީ އެންމެ 16 އަހަރު. އެ ކުރު މުއްދަތުގެ ތެރޭގައި، ދިވެހި ފުލުހުންގެ ޚިދުމަތަށް ވަރަށް ރަނގަޅު ބަދަލުތަކެއް އަތުވެއްޖެ. އޭގެ ތެރެއިން އެންމެ މުހިންމު ކަމަކީ، ރައްޔިތުންނާ ގާތުން ޚިދުމަތް ދޭ، އަދި ރައްޔިތުންގެ އިތުބާރު ލިބިފައިވާ ބަޔަކަށް ހެދުމަށް ކުރެވޭ މަސައްކަތް.\nނަމަވެސް، މި މުހިންމު މަސައްކަތް ކާމިޔާބުކުރުމަށް، އަދިވެސް ގިނަ މަސައްކަތްތަކެއް ކުރަންޖެހޭ ކަމަށް އަޅުގަނޑު ޤަބޫލުކުރަން. މި ހިނގާ5އަހަރަށް އެކުލަވައިލާފައިވާ އިސްތިރާޖީ ޕްލޭންގައި ހިމެނޭ ކަންކަން ތަންފީޒުވެގެން އަންނައިރު، ރައްޔިތުންގެ އިތުބާރު މިހާރަށްވުރެ ބޮޑަށް، މި މުއައްސަސާއަށް ލިބޭނެކަމަށް އަޅުގަނޑު އުންމީދު ކުރަން.\nދިވެހި ފުލުހުންގެ މުއައްސަސާއަކީ ރައްޔިތުންގެ އިތުބާރު ލިބިފައިވާ ތަނަކަށް ހެދުމަށް، ސަރުކާރުން ވަރަށް ބޮޑު އިސްކަމެއް ދޭ. ރައްޔިތުންގެ މަޖިލީހަށް މިހާރު ހުށަހަޅާފައިވާ ފުލުހުންގެ ޚިދުމަތުގެ ބިލް، މަޖިލީހުން ފާސްވެ ޤާނޫނަކަށް ވުމުން، ފުލުހުންގެ ޚިދުމަތް ހަރުދަނާވެ، ފުލުހުންގެ ޤާނޫނީ ވާޖިބުތައް އަދާކުރުމުގައި، އިތުރު ފަސޭހަތަކާއި ކުރިއެރުންތައް ލިބިގެންދާނެ.\nހަމައެފަދައިން، މުޖުތަމަޢުގައި އާލާވަމުން އަންނަ އާ ބާވަތްތަކުގެ ކުށްތައް ހުއްޓުވައި، ރައްޔިތުންގެ ރައްކާތެރިކަމަށް ކުރިމަތިވާ ގޮންޖެހުންތަކަށް ކުރިމަތިލެވޭފަދަ ޤާބިލު މުއައްސަސާއަކަށް، ދިވެހި ފުލުހުންގެ ޚިދުމަތް ބަދަލުވެގެން ދިޔުމަށް މަގުފަހިކޮށްދޭނެ.\nމި ދެންނެވި ބިލް ޤާނޫނަކަށް ވެގެންދާއިރު، ފުލުހުންގެ މުޅި މުއައްސަސާއަށް އަންނަ ބަދަލުތަކާ އެކަށޭނަގޮތަށް، ދިވެހި ފުލުހުންނަށް ބޭނުންވާ އެންމެހައި ވަސީލަތްތަކާއި ތަމްރީނު\nހޯދައިދިނުމަށް، ސަރުކާރުން ޚާއްޞަ ސަމާލުކަމެއް ދޭނެ.\nއައްޑޫ ސިޓީގައި މިހާރު ބިނާކުރަމުން އަންނަ، ފުލުހުންނަށް ތަމްރީނު ދޭ މަރުކަޒު، މިއަހަރުގެ ތެރޭ ހުޅުވައި، އެތަނުގައި ފުލުހުން ތަމްރީނުކުރަން ފެށުމުން، ރައްޔިތުންނާ ގާތުން ޚިދުމަތް ދިނުމަށާއި، އަތޮޅުތަކުގައި ފުލުހުންގެ ޚިދުމަތް ހަރުދަނާ ކުރުމަށް، ވަރަށް ބޮޑަށް މަގުފަހިވެގެންދާނެ ކަމަށް އަޅުގަނޑު އުންމީދު ކުރަން.\nރައްޔިތުންނަށް އަމާން ވެށްޓެއް ޤާއިމުކޮށްދީ، ޞުލްޙަ މަސަލަސްކަމުގައި ދިރިއުޅެވޭނެ ކަމުގެ ޔަޤީންކަމާއި އިތުބާރު ހޯދައިދިނުމަށްޓަކައި، މުޖުތަމަޢުގައި ހިންގާ ކުށުގެ އެންމެހައި ޢަމަލުތައް މަދުކުރުމަށް، ދިވެހި ފުލުހުން މިހާރަށްވުރެ މުހިންމު ދައުރެއް އަދާކުރަންޖެހޭ ކަމަށް އަޅުގަނޑު ދެކެން.\nފުލުހުންގެ ޚިދުމަތް އެންމެ ބޮޑަށް އަމާޒުކުރަން ޖެހިފައިވަނީވެސް، ކުށް ކުރުން ހުއްޓުވުމަށާއި، ކުށްވެރިން ޤާނޫނުގެ ކުރިމައްޗަށް ގެނައުމަށް. ކުށް ކުރުމުގެ ވައްޓަފާޅިއާއި ބޭނުންކުރާ އުކުޅުތައް، އަދި ކުށުގެ ބާވަތްތައްވެސް އަންނަނީ، ދުވަހުން ދުވަހަށް ބަދަލުވަމުން، އިތުރުވަމުން.\nމަސްތުވާތަކެތި އެތެރެކޮށް، އޭގެ ވިޔަފާރިކުރާ މީހުންގެ ޢަމަލުތައް އަންނަނީ ފުޅާކުރަމުން. ކުޑަކުދިންނާއި އަންހެނުންނާއި، ޚާއްޞަ ރައްކާތެރިކަމަށް ބޭނުންވާ އެހެން މީހުންނާއި ކުދިންނާ ދެކޮޅަށް ހިންގާ ކުށްތައް ރިޕޯޓް ކުރެވޭ މިންވަރު އިތުރުވެ، އެ މައްސަލަތައް ހައްލުކުރުމަށް ދެވޭ ސަމާލުކަން އިތުރުވެއްޖެ.\nޢަދުލު އިންޞާފު ޤާއިމުކުރުމުގެ އެންމެ ފުރަތަމަ މަރުޙަލާ ފެށިގެން އަންނަނީ، ފުލުހުން ކުރާ ތަޙުޤީޤުގެ ތެރެއިން. އެހެންކަމުން، ފުލުހުންގެ ތަޙުޤީޤުތައް އަވަސްކޮށް، ފުރިހަމަކުރުމަށް ޚާއްޞަ ސަމާލުކަމެއް ދޭންޖެހޭނެ ކަމުގައި އަޅުގަނޑު ދެކެން. ފުލުހުން ކުރާ އެ މުހިންމު މަސައްކަތުގެ ނަތީޖާ އަޅުގަނޑުމެންނަށް ފެންނާނީ، ވަށައިޖެހިފައިވާ ނިޒާމެއްގެ ގޮތުގައި، ހުރިހާ މުއައްސަސާތަކެއް އެކުއެކީގައި އެއް މިންވަރަކަށް މަސައްކަތް ކޮށްގެން.\nކުށުގެ އަނިޔާ ލިބޭ ފަރާތްތަކަށް، ފުރިހަމަ ރައްކާތެރިކަމާއި ޙިމާޔަތް ހޯދައިދިނުމަށް، ފުލުހުންގެ މުއައްސަސާއިން ކުރަންޖެހޭ އެންމެހައި ކަންކަން ކުރެވޭކަން، ރައްޔިތުންނަށް ކަށަވަރުކޮށްދިނުމަކީ، ފުލުހުންގެ އަހަރީ ދުވަހުގެ މުނާސަބަތުގައި، ހުރިހާ ފުލުހުންގެ ފަރާތުން އަޅުގަނޑު އެދޭ ވަރަށް ބޮޑު އެދުމެއް.\nދިވެހި ފުލުހުންނާމެދު ރައްޔިތުން ކުރާ އުންމީދު ވަރަށް ބޮޑު. މުޖުތަމަޢުގެ ހަމަޖެހުމާއި ރައްކާތެރިކަމަށްޓަކައި ފުލުހުން އަދާކުރަމުން އަންނަނީ، ވަރަށް މުހިންމު ދައުރެއް. އެހެންކަމުން، މާލެއާއި އަތޮޅުތަކުގައި މަސައްކަތްކުރާ، ހަމަ ކޮންމެ ފުލުހެއްގެ ހީވާގި ޤައުމީ ޚިދުމަތް ފާހަގަކޮށް، ހުރިހާ ފުލުހުންނަށާއި، ފުލުހުންގެ ޚިދުމަތުގެ އެހެނިހެން މުވައްޒަފުންނަށާއި، ފުލުހުންގެ ޢާއިލާތަކަށް އަޅުގަނޑު ޝުކުރު ދަންނަވަން.\nފުލުހުންނާއި ރައްޔިތުންގެ ގުޅުމަކީ، އެއް ޢާއިލާއެއްގެ އެކަކު އަނެކަކާ ދެމެދު އޮންނަންޖެހޭފަދަ ހިތްހެޔޮ، އުފާވެރި ގުޅުމެއް. ރައްޔިތުންނަށް ކުރިމަތިވާ ކޮންމެ ބޮޑު ކަމެއްގައި، އެންމެ ފުރަތަމަ އެހީތެރިކަމަށް އެދި ގޮވާލަން ތިބޭނެ އެއްބަޔަކީވެސް ފުލުހުން. އެ ގޮވައިލުމަށް އެންމެ އަވަހަށް އިޖާބަދޭން ތިބޭނެ ބަޔަކީވެސް ފުލުހުން.\nއެހެންވީމާ، ފުލުހުންގެ އަހަރީ ދުވަހުގެ މުނާސަބަތުގައި، ދިވެހި އެންމެހައި ފުލުހުންނަށް އަޅުގަނޑު ކުރާ އިލްތިމާސަކީ، ތިޔަބޭފުޅުންނަކީ، މިހާރަށްވުރެވެސް ބޮޑަށް، ހިތްހެޔޮކަމާއި އޯގާތެރިކަމާއެކު ރައްޔިތުންނާ މުޢާމަލާތުކުރާ ބަޔަކަށް ވެވަޑައިގަންނަވާށޭ. ޤާނޫނުގެ ބާރަށްވުރެ، ތިޔަބޭފުޅުންގެ ހިނިތުންވުމާއި އޯގާތެރިކަމުން، ރައްޔިތުން ކިޔަމަންތެރިކުރާ ބަޔަކަށް ވެވަޑައިގަންނަވާށޭ.\nއަޅުގަނޑުގެ ވާހަކަކޮޅު ނިންމާލުމުގެ ކުރިން، ރާއްޖޭގެ ލޮބުވެތި ރައްޔިތުންނާ މުޚާޠަބުކޮށް އަދި އެއް ވާހަކައެއް ދަންނަވާލަން ޤަޞްދުކުރަން. އެއީ، އަޅުގަނޑުމެން މިއަދު ކުރިމަތިލާން ޖެހިފައިވާ ކޯވިޑް-19 އިން ރައްކާތެރިވުމަށް، ޞިއްޙީ ޚިދުމަތްތެރިން އަންގާ އެންގުންތަކަށް ފުރިހަމައަށް އެއްބާރުލުން ދެއްވައި، ގެއިން ބޭރުގައި އުޅުއްވާ ވަގުތު މިހާރަށްވުރެވެސް މަދުކޮށްދެއްވުން. ވީ އެންމެ އަވަހަކަށް އަޅުގަނޑުމެންގެ ޢާންމު ދިރިއުޅުމުގެ ޙާލަތަށް އެނބުރި ދިޔުމަށްޓަކައި، ހުރިހާ ބޭފުޅުންވެސް މިދުވަސްކޮޅު ގޭގައި މަޑުކޮށްލަދެއްވުމަށް އަޅުގަނޑު އިލްތިމާސް ކުރަން.\nދިވެހި ފުލުހުންނަށް އަޅުގަނޑު އަބަދުވެސް އެދެނީ، ކާމިޔާބާއި ކުރިއެރުމަށް.\nއަޅުގަނޑުގެ ދުޢާއަކީ، ދިވެހި ފުލުހުންނަކީ، ރައްޔިތުން އިތުބާރުކުރާ ޕްރޮފެޝަނަލް ބަޔަކަށް ހެދުމަށް، އަޅުގަނޑުމެން މި ކުރާ މަސައްކަތުގައި، اللهُ سُبْحَانَهُ وَتَعَالَى ބަރަކާތް ލައްވައި، ރައްޔިތުން އެދޭފަދަ ޞުލްޙަވެރި އަމާން މުޖުތަމަޢެއް ޤާއިމުކުރުމުގެ ޤާބިލުކަމާއި، ހިތްވަރާއި ފަންވަރު، ދިވެހި ފުލުހުންނަށް އެކަލާނގެ މިންވަރު ކުރެއްވުން.


ކައިރިން ދުށްތަން، ދޮގެއް ނުކުރެވޭނެ – Maldivian Democratic Party\nކައިރިން ދުށްތަން، ދޮގެއް ނުކުރެވޭނެ\nއިންސާނާއަށް ﷲ ދެއްވި ޙިއްސުތަކަކީ އޭގެ ބޭނުން ކޮށްގެން އިންސާނާއަށް ދެނެގަންނަން ބޭނުންވާ ކަންކަން ފުރިހަމަ ކުރުމަށްވާ ނިޢުމަތެކެވެ. އަނެކާއަށް އިހުސާސު ކުރެވުނު ޝުޢޫރެއް ނުވަތަ ފެނުނު ޙަގީގަތެއް ތިމާއަށް އެންމެ ފުރިހަމަ ގޮތުގައި ފަހުމް ނުވެދާނެއެވެ. ނަމަވެސް ތިމާގެ ލޮލުންދެކި އަހާ އަޑަކީ ގައިމުވެސް ތިމާއަށް ޔަގީންވެ އޮޅުންފިލައި ފަހުމްވާނެ އެއްޗެކެވެ. އެއެއް އަނެކުންނަކަށް ފަސްލައި ފޮރުވައެއް ނުލެވޭނެތާއެވެ.\nދިވެހިރާއްޖެއަކީ އަންޒަމާނުއްސުރެ މަތިވެރި ވެގެންވާ އިސްލާމް ދީނުގައި ސާބިތުވެތިބި ރައްޔިތެއް ދިރިއުޅެމުން ގެންދާ ގައުމެކެވެ. ގައުމެއް ގައުމެއްގެ ގޮތުގައި ދެމިއޮންނަނީ އެގައުމުގެ މީސްތަކުންގެ އަގީދާއާއި ސަގާފަތާވެސް އެކުލެވިގެންނެވެ. ދިވެހީންގެ ހިތުން އިސްލާމްދީނަށް ޙުރުމަތް ތެރިކޮށް ހިތުން ނައްތާލުމަކީ ދުވަހަކުވެސް ކުރެވޭނެ ކަމެއް ނޫނެވެ. ތެދެކެވެ. ދީނީ ޢަގީދާ ބަލިކަށި ބަޔަކުވެސް ދިވެހީންގެ ތެރޭގައި އުޅެފައި ވާނެއެވެ. އަދި މިއަދުވެސް އުޅެދާނެއެވެ. ނަމަވެސް ދިވެހީންނޭ ބުނެވޭ ކޮންމެ ކަމެއްގައި ދިވެހީންގެ އަޣުލަބިއްޔަތު ކަނޑައަޅާން ޖެހޭނެއެވެ.\nއިންސާނީ ހަޟާރަތެއް އުފެދި އެކުވުމުގައި ކޮންމެހެން ފުރިހަމަ ކުރާންޖެހޭ ރުކުންތަކެއް ހުންނަކަމީ ހަގީގަތެކެވެ. އެގޮތުން އެބައެއްގެ މެދުގައި ވިޔަފާރީގެ މުއާމަލާތްތައް ހިންގުމަކީ ކޮންމެހެން ފުރިހަމަވާން ޖެހޭނެ ރުކުނެކެވެ. އެތެރެއާއި ބޭރަށް ހުޅުވާލެވިފައިވާ ވިޔަފާރި މީގެތެރޭގައި ހިމެނެއެވެ. އެންމެ އާދައިގެ ބަހުރުވައިން ބުނާނަމަ ވިޔަފާރިއަކީ ގަނެވިއްކުމެވެ. ނަމަވެސް ވިޔަފާރީގައި މިނޫން ކަންކަންވެސް ހިމެނެއެވެ. އަޅުގަނޑުމެންގެ މުސްލިމުންނަށްވެސް ﷲތަޢާލާ ވަނީ ވިޔަފާރި ޙަލާލު ކުރަށްވާފައެވެ. އިސްލާމްދީނުގައި ޙަރާމް ކުރަށްވާފައިނުވާ ކޮންމެ އެއްޗެއް ގަނެވިއްކުމަކީ ހުއްދަ ކަމެކެވެ. އުނުފޭރާމާއި، ކާބޯ ތަކެއްޗާއި މުސްހަފްއާއި ހަމަޔަށްވެސް ވިއްކައި ވިޔަފާރި ކުރެވިދާނެއެވެ. ޝަރުތަކީ އޮޅުވާލުމާއި މަކަރާ ހީލަތް ނުހެދުމެވެ. ނަފާވެރިކަން ހޯދުމަށް މިދެންނެވި ބީދައިން ކޮންމެ ވިޔަފާރިއެއްވެސް ކުރެވިދާނެއެވެ.\nﷲތަޢާލާ އެކަލާނގެ ކަލާމްފުޅުގައި ސަރީޚަ ބަސްފުޅުން އަންގަވާފައިވާ ގޮތުގައި މުސްލިމުންނަށް ވަނީ ވިޔަފާރި ޙަލާލު ކުރަށްވާފައެވެ. ހަމަ އެއާއެކު ރިބާވަނީ ޙަރާމް ކުރަށްވާފައެވެ. އެއެއްޗެއްގެ ހަމައަގުފިޔަވައި އިތުރަށް ނެގޭ ކޮންމެ އެއްޗަކީ ރިބާއެވެ. މިއީ ކަނޑައެޅިގެން އިންސާނިއްޔަތާވެސް ޚިލާފު ހުތުރު އެހާމެ ގޮތްކުޑަ އެއްޗެކެވެ. މީހަކު ހާޖަތެއް ޖެހިގެން އައުމުން ދަރަނީގެ ގޮތުގައި ދޭމިންވަރުގެ އެތަކެއްގުނަ އިތުރަށް އަތުލައި މިކަމަކީ ނަފާވެރި ކަމެއް ކަމުގައި ޖާހިލިއްޔަ ޒަމާނުގައި އޮތްގޮތަށް މިއަދުވެސް ދުނިޔޭގައި މިކަން ކުރަމުން ގެންދެއެވެ. ނަންރީތި ކޮށްލައިގެންނެވެ.\nހިތާމަޔަކީ އަދި ލަދުވެތިވާން ޖެހޭކަމަކީ އަންދުވަހުއްސުރެ ދިވެހީންގެ ތެރޭގައިވެސް ރިބާކައިއުޅޭ ބަޔަކު ތިބުމެވެ. ކުރީގައި މިކަމަކީ ދޭދޭ މީހުންގެ ދެމެދުގައި ކުރެވޭ މުޢާމަލާތެއްގެ ގޮތުގައި އޮތްގޮތަށް މިއަދުވެސް މަދުންނަމަވެސް މިކަން ކުރާބަޔަކު އެބައުޅެއެވެ. ނަމަވެސް އިސްލާމީ ޝަރީޢަތުގެ ހަމަތަކުގެ މަތީން ރިބާ ނަގައިދިނުން ހުއްދަ ކަމަކަށް ނުވާތީވެ ރަސްމީގޮތެއްގައި ދާދި ފަހާ ޖެހެންދެންވެސް ދިވެހި ރާއްޖޭގައި ރިބާއަށް ހިމެނޭ އެއްވެސް މިންވަރެއް ނަގައި ނުދޭކަން ޔަގީންކުރެވެއެވެ.\nހަތްދިހައިގެ އަހަރުތަކުގައި ރާއްޖޭގައި އެންމެ ފުރަތަމަ ހުޅުވުނު ބޭރުގައުމެއްގެ ކޮމާޝަލް ބޭންކެއް ހުޅުވި 2008 ވަނަ އަހަރާ ހަމަޔަށް ރާއްޖޭގައި ވަނީ އިތުރު ކޮމާޝަލް ބޭންކުތަކެއް ހުޅުވާފައެވެ. މީގެތެރޭގައި ދިވެހީންގެ އަމިއްލަ ބޭންކުވެސް ހިމެނެއެވެ. ބޭންކުތަކުން ދޫކުރާ ލޯންއާއި ގުޅިގެން ނަގަމުން ގެންދާ އިންޓަރެސްޓަކީ ކަނޑައެޅިގެން އިސްލާމްދީނުގައި ހަރާމް ކުރަށްވާފައިވާ ރިބާކަމުގައި ދަންނަބޭކަލުން އިއްތިފާގުވެ ލަށްވައެވެ. އަދި ރިބާ އެކުލެވޭ ލޯނު ނަގާމީހާއާއި ،ދޭމީހާގެ އިތުރުން ލިޔާކާތިބާއި ހެކިވާ ދެމީހުންގެ މަށްޗަށް ﷲއާއި ރަސޫލާގެ ލައުނަތް ވާކަމުގައި ޢިލްމުވެރީން ބުނެއެވެ. މިހެން ދަންނަވާއިރުވެސް މިގައުމުގައި މިއަދު މަޝްހޫރުވެގެން އެއުޅޭ ފަހަރި ޝޭޚުން މިކަންކަން އެހެންގޮތަކަށް ބަދަލުވެސް ކޮށްފާނެއެވެ. އެކަމަކު ދުނިޔޭގެ އެންމެން ކުރިޔަސް ނުބައިކަމެއްވާނީ ހަމަ ނުބައި ކަމަކަށެވެ. ޝައްކެއްވެސް ނެތެވެ.\nހުޅުވުނު ބޭންކުތަކާއި ގުޅިގެން ދިވެހީން އިސާހިތަކު ލޯނުގެ މަޅީގައި ޖެހެން ފެށިއެވެ. ބޮޑެތި ރިސޯޓުތައް ހެދުމުން ފެށިގެން އަމިއްލަ މީހުންގެ ގެދޮރު އެޅުމާއި އަދިކީއް ރޯދަޔަށް ގޭގެ ފަރުނީޗަރު ބަދަލުކޮށްލުމާ ކައިވެނީގެ ހެދުން ތައްޔާރު ކޮށްލުމަށްވެސް ލޯނުނެގުމަކީ ފެޝަނަކަށް ވެގެން މިއަދުމިވަނީ ގޮސްފައެވެ. މިއިން ކޮންމެ ލޯނަކާ ގުޅިފައިވާ އިންޓަރެސްޓު ނުވަތަ ރިބާ ހުއްދަވެ ރަސްމީގޮތެއްގައި އެކަމަކީ ހަލާލު ކަމެކޭ ނުބުނިއެއް ކަމަކު ދައުރުވެ ދައުރުވެ ދިވެހީންގެ ތެރޭގައި މިއަދުވެސް މިއޮތީއެވެ.\nރާއްޖެއަށް ބޭންކިންގ ތަޢާރަފުވީއިރު ވެރިކަމުގައި ހުންނެވީ މާބޮޑު ދީނީ ޢިލްމުވެރިއެއް ނޫންކަމުގައި ބުނެއެވެ. ނަމަވެސް އެވެރިކަމަށްފަހު ދެންއައި ތިރީސްއަހަރު ރާއްޖޭގައި ވެރިކަންކުރީ ބައެއް މީހުންގެ ނަޒަރުގައި އެފަދަ ދެވަނައެއް ނުވާފަދަ ދީނީ ޢިލްމުވެރިޔެކޯލައެވެ. ނަމަވެސް ވެރިކަމަށް ބީތާވެ މޮޔަވެފައިހުރި މީހާގެ ލުއްޗާ ސިކުނޑިއަކަށް މިގައުމުގައި ރިބާ ޢާންމުވެ ރައްޔިތުން ބޯފެނަށްވުރެ ބޮޑަށް ރިބާގެ ވަބައިގައި ޖެހިފައިވާކަމެއް ނޭނގުނެވެ. ނުވަތަ އެނގުނު ކަމަކަށް ނުހެދިއެވެ. މީސްމީހުންގެ ގެދޮރުގެއްލި މަގުމަތީގައި ބިކަވެ ދިޔައިރު މިކަމަކީ ކިހާވަރެއްގެ ކަމެއްކަމެއް ރައްޔިތުންނަކަށް އަންގައެއްވެސް ނުދެވުނެވެ. ވާނީވެސް އެހެންތާއެވެ. ރަލާބެހޭގޮތުން އެކަލޭގެ ވެރިކަމަށް އައުމުގެ ކުރީން ދެއްކިވާހަކަ ވެރިކަމަށް އައުމުން ބަދަލުކޮށްލީ އެންމެ ބޮޑެތި މުނާފިގުންނެކޭވެސް އެއްގޮތަށެވެ.\nކޮންމެއަކަސް އެމްޑީޕީގެ ވެރިކަން ފެށި އެވެރިކަމުގެ އެންމެ ކުރީކޮޅުގައި މިދިވެހި ރާއްޖޭގައި ރިބާއިން ސަލާމަތް ވެފައިވާ އިސްލާމިކް ބޭންކެއް ހުޅުވިގެން ދިޔަކަމީ ފޮރުވެންނެތް ހަގީގަތެކެވެ. ގައިމުވެސް ރާއްޖޭގައި އެންމެ ފުރަތަމަ އިސްލާމިކް ބޭންކެއް ގާއިމް ކުރެއްވީ މިއަދުގެ އިންތިޚާބީ ރައީސް ނަޝީދެވެ. މިހެން ދަންނަވާއިރަށް އެއްކަލަ އަނގަގަދަ މިތުރުން އަރައި އެހެންނުވާނެޔޭ އެއީވެސް އެއްކަލަ އަތްޕުޅު މަޑު ރައީސްއަށް ހުވަފެނުން ފެނުނު ކަމެކޭ ބުނެފާނެއެވެ. އެކަމަކު ދަންނަވަންތޯއެވެ. އަޅުގަނޑުމެން ކައިރިން ދުށްތަނެއް ދޮގެއް ނުކުރެވޭނެއެވެ. ދިވެހީން ރިބާގެ ވަބާއިން ސަލާމަތް ކުރުމުގެ މަތިވެރި ނިޔަތުގައި މިގައުމުގައި ރިބާއިން ނަޖިސްނުވާ އިސްލާމިކް ބޭންކެއް ގާއިމް ކޮށްދެއްވީ ގައިމުވެސް ރައީސުލް ޖުމްހޫރިއްޔާ މުޙަންމަދު ނަޝީދެވެ. އެމްޑީޕީގެ ވެރިކަމުގައެވެ.


Aa federation gai baiveri vumaamedhu adhi gotheh nunimey\nއާ ފެޑްރޭޝަންގައި ބައިވެރިވުމާމެދު އަދި ގޮތެއް ނުނިމޭ\nދެހާސް ސޯޅަ ވަނަ އަހަރު ބޭއްވި އެފްއޭއެމްގެ ކޮންގްރެސްގެ ތެރެއިން --- ފައިލް ފޮޓޯ\nސައުދީ އަރަބިއްޔާއިން އިސްނަގައިގެން މިމަހު އިއުލާން ކުރި އޭޝިއާގެ ސަރަހައްދީ ފުޓްބޯޅަ ޖަމްއިއްޔާ ސައުތު ވެސްޓް އޭޝިއާ ފުޓްބޯލް ފެޑްރޭޝަންގައި ރާއްޖެއިން ބައިވެރިވުމާމެދު އަދި ވަކިގޮތެއް ނުނިންމާ ކަމަށް އެފްއޭއެމުން ބުނެފި އެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ ސައުދީ އަރަބިއްޔާގެ ޖިއްދާގައި މި މަހު ބޭއްވި ބައްދަލުވުމަށް، ރާއްޖެއަށް ލިބުނު ދައުވަތަށް އެފްއޭއެމުގެ އިސްބޭފުޅުންވެސް ވަޑައިގެންނެވި ކަމަށާއި ފެޑްރޭޝަންގައި ބައިވެރިވުމާމެދު ވަކި ގޮތެއް އަދި ނުނިންމާ ކަމަށެވެ.\n"އެ ބައްދަލުވުން ތަކުގައި އަޅުގަނޑުމެންނާ ހިއްސާ ކުރި ފެޑްރޭޝަންގެ މަގުސަދުތަކާ އެ ފެޑްރޭޝަންގެ މެންބަރު ގައުމުތަކަށް ލިބޭނެ ފުރުސަތުތަކާއި އަދި ފެޑްރޭޝަންގެ ހިމެނޭ ގައުމު ތަކުގައި ހިންގާނެ ޑިވްލަޕްމެންޓް ޕްރޮގްރާމްތަކާ ބެހޭގޮތުންވެސް." ޖަވާޒު ވިދާޅުވި އެވެ.\nމެދު އިރުމަތީގެ ބައެއް އެނަލިސްޓުން ވިދާޅުވާ ގޮތުގައި، ސައުދީން އިސްނަގައިގެން އުފައްދާ އާ ފެޑްރޭޝަންގެ ބޭނުމަކީ އޭޝިއާގެ ފުޓްބޯޅައިގައި ގަތަރު ކުޅޭ ޕްލޭޔަރެއްގެ ރޯލަށް ވުރެ ވަރުގަދަ ނުފޫޒެއް ސައުދީ އަރަބިއްޔާއިން އުފެއްދުން ކަމަށެވެ.\nޖަވާ ވިދާޅުވީ، ޖިއްދާގެ ބައްދަލުވުންތަކުގައި ވަކި ގައުމެއްގެ ވާހަކަ ދައްކާފައި ނުވާ ކަމަށާއި ވަކި ގައުމަކާ އޮންނަ ގުޅުންތަކާ ބެހޭގޮތުންވެސް ވާހަކަ ދައްކާފައި ނުވާ ކަމަށެވެ.\nއާ ފެޑްރޭޝަންގައި ބައިވެރިވުމާ މެދު އެފްއޭއެމްގެ ވިސްނުން ހުރީ ކިހިނެއްތޯ ސުވަލު ކުރުމުން އޭނާ ވިދާޅުވީ އެ ފެޑްރޭޝަންގެ ޕްރަޕޯސަލް ރާއްޖެއިން ދިރާސާ ކުރާނެ ކަމަށެވެ.\n"އެ ހުށަހެޅުންތައް އަޅުގަނޑުމެން ދިރާސާ ކުރާނަން،" ޖަވާ ވިދަޅުވި އެވެ. "ދެން ރާއްޖޭގެ ފުޓްބޯޅަ ކުރިއަށް ގެންދިއުމަށް ލިބޭ ފުރުސަތެއް ދޫކޮށްލަންވީ ސަބަބެއްވެސް ނެތް."\nރާއްޖެ ހިމެނޭ ގޮތަށް މި ސަރަހައްދުގެ އެހެން ގައުމު ތަކާއެކު ގަތަރުން ވަނީ ފުޓްބޯޅަ ތަރައްގީ ކުރުމަށް އެމްއޯޔޫ (ފަހްމުނާމާ) އެއްގައި ސޮއިކޮށްފަ އެވެ. ޖަވާ ވިދާޅުވީ ވަކި ފެޑްރޭޝަނެްގައި ރާއްޖެ ހިމެނުމަކުން ވަކި ގައުމަކާ އެކު ހަދާފައިވާ އެއްބަސްވުމަކަށް އޭގެ އަސަރު ނުކުރާނެ ކަމަށެވެ.\nމި ސަރަހައްދުން ބޫޓާން އާއި ނޭޕާލް ފިޔަވައި އަނެއް ފަސް ގައުމުންއާ ފެޑްރޭޝަންގައި ހިމެނޭ ކަމަށް ބޭރުގެ ނޫސްތަކުން ރިޕޯޓް ކޮށްފައި ވެއެވެ. ފެޑްރޭޝަންގެ ފުރަތަމަ ކޮންގްރެސް ކުރިއަށް އޮތް ވޯލްޑްކަޕަށް ފަހު ބާއްވާ ގޮތަށް ސައުދީ އަރަބިއްޔާއިން ވަނީ ނިންމާފަ އެވެ.


May 20 ge thagreer: Raees ge rangalhu feshumeh!\nރައީސް ގައުމާ މުހާތަބު ކުރައްވާ ތަގުރީރު ކުރައްވަނީ\nކޮވިޑް-19 އިގެ ބަލާއާފާތާ ގުޅިގެން، ލޮކްޑައުންގައި ތިބި ރައްޔިތުންނާ މުހާތަބު ކުރައްވައި، މީގެ ދެ ހަފުތާއެއްހާ ދުވަސް ކުރިން، ރައީސް އިބްރާހިމް މުހައްމަދު ސޯލިހު ދެއްވި ތަގުރީރު ހަޖަމު ކުރަން ތަންކޮޅެއް އުނދަގޫވި އެވެ. އަތްމަތި އެކީގައި ހުސްވެ، ވިއްސަކަށް ދުވަހު ގޭ ބަންދުވެފައި ތިބި ރައްޔިތުންނަށް ރައީސްގެ ފަރާތްޕުޅުން އޭގެ ކުރިން ތަކުރާރުކޮށް އިވި، އެއްގޯސް ވެފައިވާ ތަފާސް ހިސާބުތަކެއް އެކަނި ވިދާޅުވެ ދެއްވުމުން ގިނަ ބައަކު ހިތްހަމަނުޖެހުމުގެ އިތުރުން މާޔޫސްވީ އެވެ. ކާރިސާއިން އަރައިގަތުމަށް ސަރުކާރުގެ ޕްލޭނާއި ތަސައްވުރެއް ވެސް ހާމަނު ކުރެއްވީމަ އެވެ. އެ ހުރިހާ ކަންބޮޑުވުންތަކުގެ ހައްލެއްގެ ވާހަކަ އަޑުނީވުނުއިރު، އުއްމީދެއްގެ އަލިކަމެއް ވެސް އެ ތަގުރީރަކުން ނައެވެ.\nނަމަވެސް އިތުރު ކޮށްފައިވާ ލޮކްޑައުންގެ މުއްދަތު ހަމަވާން ހަފުތާއަކަށް ވެފައިވާއިރު، އަދި ގައުމު އަދިވެސް ސުވާލު މާކެއްގެ ތެރޭގައި އޮއްވާ، މިދިއަ ބުދަ ދުވަހުގެ ރޭ ރައީސް ސޯލިހު ވަނީ އަނެއްކާ ވެސް ގައުމާ މުހާތަބު ކުރައްވާފަ އެވެ. "މޭ ހަތަރަ" ކާ ހިލާފަށް، "މޭވިހީ" ގައި އެމަނިކުފާނު ރައްޔިތުންނާ ކުރިމަތި ލެއްވީ ވަގުތު ބޭނުންފުޅު ކުރައްވައި ތައްޔާރުވެ ވަޑައިގެންކަން އެނގެ އެވެ.\nކޮވިޑާ ގުޅުންހުރި ހުރިހާ ކަންބޮޑުވުންތަކެއް ބަންޑެލި ކުރައްވައިގެން ރައްޔިތުންގެ ހިތަށް ފިނިކަމެއް ލިތްބައި ދެއްވޭތޯ ޔަގީންކޮށް ދެއްވާ އެ ތަގުރީރުގައި ރައީސް ވަރަށް ބޮޑަށް މަސައްކަތްޕުޅު ކުރެއްވި އެވެ. އެފަދަ ތަފާސް ހިސާބުތަކާއެކީގައި، ހުރިހާ ސުވާލުތަކެއް ވަށައި ޖެއްސޭތޯ ވެސް ވަރަށް މަސައްކަތް ކުރެއްވި އެވެ. އެހެން ކަމުން މިފަހަރު ރައީސް ދެއްވީ ފެންހިފޭ، ރަނގަޅު ތަގުރީރެއް ކަމަށް ނިންމެން އެބައޮތެވެ.\n"ރާއްޖޭގައި މި ބަލި [ކޮވިޑް] ފެތުރޭ ގޮތުގެ ތަފާސް ހިސާބުތަކަށް ބަލާއިރު، މަހެއްހާ ދުވަހުގެ ތެރޭގައި، ހާހެއްހާ މީހުންނަށް މި ބަލި ޖެހިއްޖެ. ނަމަވެސް މި މުއްދަތުގެ ތެރޭގައި ބަލި ފެތުރިގެންދާނެ ކަމަށް، ކުރިން އަންދާޒާކުރި މިންވަރަށް ބަލި ނުފެތުރުމަކީ، މާތްﷲ ގެ ވާގިފުޅާއެކު، އަޅުގަނޑުމެން އެޅި ފިޔަވަޅުތަކުގެ ނަތީޖާ،" ރައީސް ވިދާޅުވި އެވެ.\nރާއްޖޭގައި މި ބަލި ފެތުރޭ ގޮތުގެ ތަފާސް ހިސާބުތަކަށް ބަލާއިރު، މަހެއްހާ ދުވަހުގެ ތެރޭގައި، ހާހެއްހާ މީހުންނަށް މި ބަލި ޖެހިއްޖެ. ނަމަވެސް މި މުއްދަތުގެ ތެރޭގައި ބަލި ފެތުރިގެންދާނެކަމަށް، ކުރިން އަންދާޒާކުރި މިންވަރަށް ބަލި ނުފެތުރުމަކީ، މާތްﷲގެ ވާގިފުޅާއެކު، އަޅުގަނޑުމެން އެޅި ފިޔަވަޅުތަކުގެ ނަތީޖާ،\nއިބްރާހިމް މުހައްމަދު ސޯލިހު | ރައީސުލްޖުމްހޫރިއްޔާ\nގާތްގަނޑަކަށް 18 މިނެޓްގެ ކުރީން ރިކޯޑް ކޮށްފައިވާ ސްޕީޗް ދެއްވަން ފެއްޓުމާއެކު، ރައީސް އެންމެ ފުރަތަމަ ވެސް ވަޑައިގެންނެވީ ސިއްހީ މާހިރުން ދެއްވާފައިވާ ބިރުވެރި އަންދާޒާތަކާ ދިމާއަށެވެ. ރާއްޖޭގައި ކޮވިޑް-19 ޖެހުނު މީހުންގެ އަދަދު މަހެއްހާ ދުވަހުގެ ތެރޭ ހާހުން މައްޗަށް އުފުލިފައިވާއިރު، އެ މުއްދަތުގެ ތެރޭ ކުރިން އަންދާޒާ ކުރި މިންވަރަށް ފެތުރިފައި ނުވާ ވާހަކައިގެ ސަބަބުގެ ތެރެއަށް ވަޑައިގެންނެވި އެވެ.\nލޮކްޑައުންގައި ތިބެ، ރައްޔިތުންވާ ގުރުބާނީގެ އަސަރު މުޅި ގައުމަށް ފެތުރިގެންދާ ގޮތް ވިދާޅުވެ ދެއްވި އެވެ. އާންމުކޮށް ރަނގަޅަށް ހިނގާ ކަންކަމުގެ މެޑަލް ވެރިޔާ ޖެއްސެވުމުގެ ބަދަލުގައި، އެ ކާމިޔާބީއަކީ ސިއްހީ މާހިރުންގެ ލަފާއާއި ރައްޔިތުންގެ ކެތްތެރިކަމާއި އެއްބާރުލެއްވުން ވިދާޅުވެ އެ ފަރާތްތަކުގެ ކަރުގައި މެޑަލި އަޅުވައި ދިނެވެ.\n"މާލެއިން ރަށްރަށަށް ދާ މީހުން، ވަކި މުއްދަތަކަށް ކަރަންޓީނުގައި ބައިތިއްބަން މި ޖެހެނީ، ރަށްރަށުގައި މިބަލި ފެތުރުމުގެ ފުރުޞަތު ހަނިކުރުމަށް. މާލޭގައި މި ބަލި ފެތުރިފައިވާތީ، މާލެއިން ރަށްރަށަށްދާ މީހުން، އެމީހެއްގެ ރަށުގައި ކަރަންޓީނު ކުރުމަކީ ރައްކާތެރި ކަމެއް ނޫން. އެއީ، އެ ރަށްރަށުން ވެސް ބޭނުންވާ ގޮތެއް ނޫން،" ރައީސް ވިދާޅުވެފައި ވެއެވެ.\nއެކި ގޮތްގޮތުން ދިމާވަމުންދާ ދަތިތަކާއި މުޅި މުޖުތަމައުގެ ރައްކާތެރިކަމަށް ރައްޔިތުން ވަމުންދާ ގުރުބާނީތައް ވެސް ފާހަގަ ކުރެއްވި އެވެ. ގައުމުގެ ނާރެސް ކަމަށްވާ ވެރިރަށް މާލެ ލޮކްޑައުން ކުރުމުން، އެކި ބޭނުންތަކަށް ރަށުން އައިސް، މާލޭގައި ތާށިވެފައިތިބި މީހުންގެ ހާލަތު ވެސް ހިއްސާ ކުރެއްވި އެވެ.\nއެއް ބައަކު ގަބޫލު ކުރަން ބޭނުން ނުވިއަސް، އެ ފަދަ މީހުން އަނބުރާ ރަށަށް ފޮނުވާލުމުގައި ހުރި ނުރައްކާތެރި ކަމާއި ދަތިތައް ވެސް ތަފުސީލު ކޮށްދެއްވި އެވެ. ރާއްޖޭގެ އިތުރުން ރާއްޖޭން ބޭރުގައި އަނބުރާ ގައުމަށް ނާދެވިފައި ތިބި ދިވެހިން މިސްކޮށް ނުލައްވައި، މި އުނދަގޫ ހާލަތުގައި ރައްޔިތުންގެ ކެތްތެރިކަމާއި އެއްބާރުލުމަށް ރައީސް ޝުކުރު އަދާ ކުރައްވާފައި ވެއެވެ.\nރައީސް ސޯލިހު ކޮވިޑް-19 އާ ގުޅިގެން އުފައްދާފައިވާ ޓާސްކު ފޯސްގެ މަސައްކަތްތައް ކުރިއަށްދާ ގޮތް ބައްލަވާލައްވައި، އަޕްޑޭޓްސްތައް ހޯއްދަވަނީ -- ފައިލް ފޮޓޯ: ރައީސް އޮފީސް\n"އަޅުގަނޑުމެންނަށް ކުރެވޭ ކިތަންމެ ކުޑަ ކަމެއްގެ ސަބަބުން ވިޔަސް، އެއްވެސް ރަށެއްގައި މި ބަލި ފެތުރެން ފަށައިފިނަމަ، އެ ރަށެއްގައި މި ބައްޔާ ދެކޮޅަށް ކުރަންޖެހޭ މަސައްކަތް މާ ބުރަވާނެ. އެރަށެއްގައި އަޅަންޖެހޭ ފިޔަވަޅުތަކުގެ ސަބަބުން، އެ ރަށެއްގެ ރައްޔިތުންނަށް، މާގިނަ އުނދަގޫތަކާ ކުރިމަތިލާން ޖެހޭނެ،"\nހަމައެކަނި ވައިރަހުން ސަލާމަތް ވެގެން ރައްޔިތުންނަށް ފަރުޖައްސާލެވޭކަށް ނެތެވެ. އިގުތިސޯދު އަލުން ހިންގައި، ރައްޔިތުންގެ އަތަށް ފައިސާ ލިބޭނެ މަގެއް ކޮށަން ވެސް ޖެހެ އެވެ. ބަނގުރޫޓުވުމުގެ ތުންފަތްމަތީގައި ގިނަ ވިޔަފާވެރިން ތިބިއިރު، އެތަކެއް ބައެއްގެ ވަޒީފާ މިހާރު ވަނީ ގެއްލިފަ އެވެ. އެ ކަމަށްވެސް ސަރުކާރު ބީރަށްޓެހި ނޫންކަން ރައީސް ވާހަކަފުޅުން އެނގުނެވެ. ތަފާސް ހިސާބުތަކަކުން ނަމަވެސް، 15،000 އަށް ވުރެ ގިނަ ލޯނު ފަސްކޮށް ދެވުނު ވާހަކަ އެވެ. ވިޔަފާރިތައް އިނދަޖެހުނަ ނުދޭން ލޯނުތައް ދޫކުރަމުންދާ ވާހަކަ އާއި ވަޒީފާ ގެއްލުނު މީހުނަށް މަހު އެލަވަންސެއް ދޭން ފެށި ހަބަރު އިއުލާން ކުރެއްވި އެވެ.\n"އަޅުގަނޑު ޤަބޫލުކުރާ ގޮތުގައި، ރައްޔިތުންނަށް ދަތިވާ މިފަދަ ކޮންމެ ވަގުތެއްގައި އެހީތެރިވުމަކީ، ސަރުކާރުގެ އެންމެ އިސް ވާޖިބު. ދައުލަތުގެ ކެރި ފޯރުންތެރިކަން ހުރި މިންވަރަކުން، މާތްﷲ ގެ ވާގިފުޅާއެކު، އަޅުގަނޑުމެންނަށް ވީ އެންމެ ރަނގަޅަކަށް މިކަމުގައި އެހީތެރިވެދޭނަން."\nމި ސިއްހީ ކާރިސާގެ ތެރެއިން ފެންމަތިވެގެން އައި އިތުރު މައްސަލަތަކުގެ ތެރެއަށްވެސް ރައީސް ވަޑައިގަތެވެ. ދޭސީންނާއި ބިދޭސީން ވެސް އިސްތިސްނާ ނުކުރައްވަ އެވެ. މަސްތުވާތަކެތީގެ ވަބާގައި ޖެހިފައިވާ މީހުނާއި ބޯހިޔާވަހިކަން ގެއްލުނު ނިކަމެތި އާއިލާތަކެވެ. އަދި ތޮއްޖައްސައިގެން، ނިކަމެތިކޮށްފައި ތިބި ބިދޭސީ މަސައްކަތްތެރީންގެ އާދޭހެވެ. ނުރަނގަޅު އެތައް ކަމެއް ހިނގަމުންދާ ކަމަށް އިއުތިރާފުވެ ވަޑައިގަންނަވަމުންނެވެ.\n"މިއީ އެކަންކަން އިސްލާހު ކުރުމަށް ލިބޭ ފުރުސަތެއް ކަމުގައި ދެކި، މިއީ ތިމާވެށްޓާ ރަހުމަތްތެރި ގޮތަކަށް ދިރިއުޅުން ބައްޓަން ކުރުމާއި، ބިދޭސީ މަސައްކަތްތެރިންގެ ދިރިއުޅުމުގެ ހާލަތު ރަނގަޅު ކުރުމަށް އިސްނަގަން ވަރަށް އެކަށޭނަ ވަގުތެއް. އާއްމު ސިއްހަތަށް ފަރުވާތެރިވެ، މުޅި އިގުތިސޯދު އާރާސްތު ކުރުމަށާއި ފަހަށް ރައްކާކުރުމުގެ އާދައަށް އަހުލުވެރިވުމަށް ލިބޭ ވަރަށް މުހިންމު ވަގުތުކޮޅެއް،" ރައީސް ވިދާޅުވި އެވެ.\nދެން ދެއްކެވީ އުއްމީދީ ވާހަތަކެކެވެ. ރައްޔިތުންގެ އެންމެ އަޑުއަހަން ބޭނުންވެފައި ތިބި ސަރުކާރުގެ ކުރިއަށްހުރި ވިސްނުންތަކާއި ޕްލޭންތަކެވެ. މާލެ ސަރަހައްދުގައި އަޅާފައިވާ ލޮކްޑައުން މުއްދަތު ހަމަވުމުން ލުއިތަކެއް ދެއްވާނެ ކަމުގެ ހަބަރެވެ. އެކަންވެސް، ހަމަ ހުރެފައި ކުރައްވަނީ ނޫންކަން ވިދާޅުވި އެވެ. އޭގެ ފަހަތުގައި ރޭވުންތެރިކަމާއި ހަރުދަނާ ވިސްނުންތަކެއް ގެންގުޅުއްވާކަން އެނގިގެންދިއަ އެވެ. ގައުމު އާއްމު ހާލަތަށް އެނބުރި ގެންދާއިރު، ހުރިހާކަމެއް ތަރުތީބުވެގެން އަންނާނީ، ހާއްސަ އިންތިޒާމުތަކެއްގެ ތެރެއިން ކަމަށް ރައީސް ވިދާޅުވެ ދެއްވި އެވެ.\n"މާލެ ސަރަޙައްދުން ފުރަބަންދުގެ ހާލަތަށް ލުޔެއް ދޭއިރު، އެކަންކުރާނީ ފިޔަވަހިތަކަކަށް ބަހާލައިގެން. މިގޮތުން ފުރަތަމަ ކަމަކީ، ގެއިން ބޭރަށް ނުކުމެ އުޅުމަށް ލުއިތަކެއް ދިނުމާއި، މިހާރަށް ވުރެ ފަސޭހަ އިންތިޒާމަކުން އާއްމު ވިޔަފާރިތަކަށް ފުރުސަތު ހުޅުވާލުން. އަދި އެހެން ފިޔަވަހިތަކުގައި މީހުން އެއްވެ އުޅުމުގެ ކަންކަމަށް ލުއިތަކެއް ދެވޭނެ،"\nއެ ޕްލޭން ވަށައި ޖައްސާފައިވާ މިންވަރު ސާފު ކޮށްދެއްވަމުން، ރައީސް ވިދާޅުވި ގޮތުގައި ލޮކްޑައުންގެ ލުއިތަކާއެކު، ބަލީގެ ހާލަތު އިތުރަށް ގޯސް ނުވާނަމަ، ރާއްޖޭގެ މައި ދޮރޯށި އަންނަ ޖުލައި މަހު އަލުން ދުނިޔެއަށް ހުޅުވާލާނެ ކަމެވެ. އެއާއެކު އިގުތިސޯދު މައި އިންޖީނު އަލުން ހިންގުމަށްޓަކައި، ރިސޯޓުތައް ހުޅުވުމުގެ ހުއްދަ ދެވިގެންދާނެ އެވެ. އެކަން ވެސް ކުރެވޭނެ އުސޫލެއް، ޓޫރިޒަމް ދާއިރާގެ މަޝްވަރާއާއެކު ކުރެވެމުންދާކަން ފާހަގަ ކުރެއްވި އެވެ.\nމުޅި އެ ސްޕީޗަށް ފާޑުކިޔުމުގައި ހިމަ ފުރޭންޏަކުން ފުރާލައިގެން ވެސް، އެމަނިކުފާނުގެ އަތްޕުޅުން ކައްސާލައިގެން ދިއަ ކަމެއް ހޯދަން ދަތިވި އެވެ. ޝުކުރުގެ ލިސްޓުގައި ރައްޔިތުންނާއި ސިއްހީ ހިދުމަތްތެރިން ހިމެނުއްވި އެވެ. ކަރަންޓީނު ފެސިލީޓީތަކަށް ދިން ރިސޯޓުތަކާއި، އެކި ގޮތްގޮތުން އެހީ ދިން ފަރާތްތަކާއި ރަހުމަތްތެރި ގައުމުތަކެވެ. އަމިއްލަ ޖަމިއްޔާ ޖަމާއަތްތަކުން ކުރާ މަސައްކަތަށް ތައުރީފު ކުރެއްވި އެވެ. ޓްރީ ޓޮޕް ފަދަ ސިއްހީ ހިދުމަތްދޭ އަމިއްލަ ތަންތަން މިސްކޮށެއް ނުލައްވަ އެވެ.\nލޮކްޑައުން އުވާލުމުން ގައިދުރުކުރުން ބެހެއްޓުން ފަދަ އިންތިޒާމުތައް ސަރުކާރުން ދަނީ ހަމަޖައްސަމުން ފޮޓޯ: އަހުމަަދު އަޝްހާދު އަބްދުﷲ (ޖެރީ) | އަވަސް\nހަގީގަތުގައި ވެސް ރައްޔިތުންގެ ހިތްތަކަށް ވަރަށް ބޮޑު ތަސައްލީއެއް ލިބިގެންދާނެ ވާހަކަތަކެއް "މޭވިހީ" ގެ ސްޕީޗުގައި އައެވެ. މިއީ މިދިއަ މަހުގެ 15 ވަނަ ދުވަހު މާލެއިން ފުރަތަމަ ކޭސް ފެނުނު ފަހުން، އުއްމީދުގެ އަލިކަމެއް ފެނުނު ފުރަތަމަ ފަހަރޭ ބުނުން ވެސް މުޅީން ގޯހަކަށް ނުވާނެ އެވެ.\nމިއީ ސަރުކާރުގެ ވިސްނުމާއި ތަސައްވަރެވެ. އެކަމުގެ ތަފްސީލުތައް ކުރިއަށްއޮތް ދުވަސްތަކުގައި ތިލަވަމުން އަންނާނެ އެވެ. އެކަންކަމަށް އަމަލު ކުރުން އޮތީ ރައްޔިތުންގެ އަތްމަތީގަ އެވެ. ރައީސް ސޯލިހު ވެސް ކުރެއްވީ އެ އިލްތިމާސެވެ. ލުއިތަކާއެކު ބަލީގެ ހާލަތު އިތުރަށް ގޯސްވާ ނަމަ، އަލުން ލޮކްޑައުންކުރަން ޖެހިދާނެ ކަމުގެ އިންޒާރެކެވެ.\n"... ދެވޭ ލުއިތަކަކީ، ކުރިން އަޅުގަނޑުމެން އުޅެމުންދިޔަ އާއްމު ދިރިއުޅުމަށް މުޅިން ބަދަލުވުން ކަމުގައި އަދި ދެކިގެން ނުވާނެ. އަދި ލުއިތަކެއް ދިނުމުގެ މާނައަކީ، ކޯވިޑް ބަލި ރާއްޖެއިން ފިލައިގެން ދިއުމެއް ނޫން. އަދި މި ލުއިތައް ދެނީ، މި ބަލީގެ ނުރައްކާތަކުން މުޅިން ސަލާމަތްވެގެން ކަމުގައިވެސް އަދި ގަބޫލު ކުރައްވައިގެން ނުވާނެ،"\nއެއްވެސް ހާލެއްގައި، ރައީސް ހޯއްދަވައި ދެއްވީ ގައުމުގެ ހުރިހާ މައްސަލަތަކެއްގެ ހައްލެކޭ ބުނަނީ އެއް ނޫނެވެ. މި ބަލިމަޑުކަމުގެ ތެރެއިން އުފެދިގެން އައި ހުރިހާ ސުވާލެއްގެ ޖަވާބު ދުނިޔޭގެ ވަރުގަދަ ބާރުތަކަށް ވެސް އަދި ހޯދިފައެއް ނުވެ އެވެ.\nކުރިއަށް އޮތް ދުވަސްތަކުގައި ދިވެހި ސަރުކާރު ވެސް ގިރާ ކުރަންޖެހޭނެ އޮޅިތައް ގިނަވެފައި އެހާމެ އުސްވާނެ އެވެ. އެކަމަކު މައްސަލައެއް ހައްލު ކުރަން ކޮންމެވެސް ހިސާބަކުން ފަށަން ޖެހެ އެވެ. ރައީސް ސޯލިހު ވެސް ކުރައްސަވައި ދެއްވީ ދެން ރާއްޖޭގެ މުސްތަގުބަލު ބައްޓަންވާނެ ގޮތެއްގެ ކޮންމެވެސް މިންވަރެއްގެ އައުޓްލައިނެކެވެ. އެ މަންޒަރުގައި ކުލަ ޖައްސައި، ފުރިހަމަ ކުރަން އަދި ގިނަ ދުވަސްތަކެއް ނަގާނެ އެވެ. އެކަމަކު މި ވަގުތައް ސަރުކާރަކުން ކުރަންޖެހޭ ކަންތައްތަކުގެ ސުރުހީ ރައީސް އެވަނީ އަޅުއްވައި ދެއްވި ގޮތް ރަނގަޅެވެ.\nރައީސް އިބްރާހިމް މުހައްމަދު ސޯލިހު ޓޫރިޒަމް ޓޫރިސްޓް އެރައިވަލް + އެޗްޕީއޭ ދައުލަތުގެ އާމްދަނީ އިގްތިސޯދު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް ޕޮލިޓިކްސް ހަތެއް


COVID-19 bali jehunu meehunge adhadhu5million ah araifi - vNews.mv\nދުނިޔޭގެ އެކި ކަންކޮޅުތަކުން ކޮވިޑް-19 ބަލި ޖެހުނު މީހުންގެ އަދަދު5މިލިއަނަށްވުރެ މައްޗަށް\nސައިފް އަޒްހަރު 21 May 2020, 20:21\nދުނިޔޭގެ އެކި ކަންކޮޅުތަކުން ނުރައްކާތެރި ކޮވިޑް-19 އަށް ޕޮޒިޓިވްވި މީހުންގެ އަދަދު5މިލިއަނަށްވުރެ މައްޗަށް ހިނގައްޖެއެވެ.\nދުނިޔޭގައި ކޮވިޑް-19 ބަލި ޖެހޭ މީހުންނާއި، ބަލީގައި މަރުވާ މީހުންގެ މައުލޫމާތު އެއްކުރާ ޖޯންސް ހޮޕްކިންސް ޔުނިވަރސިޓީން އާންމުކޮށްފައިވާ ތަފާސްހިސާބުތައް ބުނާގޮތުން، ބަލި ޖެހުނު މީހުންގެ ޖުމްލަ އަދަދު މިއަދުވަނީ5މިލިއަނަށްވުރެ މައްޗަށް ގޮސްފައެވެ.\nބަލި ޖެހުނު މީހުންގެ އަދަދު5މިލިއަނަށް އަރައިގެން މިދިޔައީ، މިދިޔަ އަހަރުގެ ޑިސެމްބަރުމަހުގެ ފަހުކޮޅު މި ބަލި، ޗައިނާގެ ވުހާން ސިޓީން ފުރަތަމަ ފެނުނުތާ ފަސްމަސްވެސް ނުވަނީހެވެ.\nކޮވިޑް-19 ބަލީގައި ދުނިޔޭގެ އެކި ހިސާބުތަކުން މިއަދުގެ ނިޔަލަށް 328،000 އަށްވުރެ ގިނަމީހުން މަރުވެފައިވާ ކަމަށްވެސް ރެކޯޑްތަކުން ދައްކައެވެ.\nހަމަ އެއާއެކު، ބަލި ޖެހުނު މީހުންގެ ތެރެއިން މިހާތަނަށް 1.9 މިލިއަން މީހުން ބަލިން ފަސޭހަވެފައިވާ ކަމަށްވެސް ގައުމުތަކުން ހާމަކޮށްފައިވާ ރަސްމީ ހިސާބުތަކުން ދައްކައެވެ.\nދުނިޔޭގެ ވަކިވަކި ގައުމުތަކަށް ބަލާއިރު، ކޮވިޑް-19 ބަލީގައި އެއްގައުމަކުން އެންމެ ގިނަމީހުން މަރުވެފައިވަނީ އެމެރިކާއިންނެވެ. އެމެރިކާއިން މިބަލީގައި މިއަދުގެ ނިޔަލަށް 93،439 މީހުން މަރުވެފައި ވާއިރު، ދެވަނައަށް އެންމެ ގިނަމީހުން މަރުވެފައިވަނީ އިނގިރޭސިވިލާތުންނެވެ.\nއެގައުމުން މިހާތަނަށް 35،786 މީހުން މަރުވެފައިވާއިރު، އިޓަލީން 32،330 މީހުން، ފަރަންސޭސިވިލާތުން 28،135 މީހުން، ސްޕެއިނުން 27،888 މީހުން މަރުވެފައި ވެއެވެ. މިއީ، ކޮވިޑް-19 ބަލީގައި މީހުން މަރުވި ގައުމުތަކުގެ ލިސްޓުގެ އެންމެ ކުރީގައިއުޅޭ ގައުމުތަކެވެ.\nއެންމެ ގިނަމީހުންނަށް ބަލިޖެހިފައިވާ ގައުމުތަކުގެ ލިސްޓްގެވެސް އެންމެ ކުރީގައި އެމެރިކާ އޮތްއިރު، ދެވަނަގައިއޮތީ ރަޝިޔާއެވެ. އަދި ތިންވަނައިގައިއޮތީ ބްރެޒިލްއެވެ.\nމެދުއިރުމަތިން ކޮވިޑް-19 އެންމެ ފުރަތަމަ ރިޕޯޓްކުރި އީރާނު އަދިވެސް އޮތީ ސަރަހައްދުގެ ބަލީގެ ހާލަތު އެންމެގޯސް ގައުމުގެ ގޮތުގައެވެ.\nއަނެއްކޮޅުން، އެފްރިކާގައި ކޮވިޑް-19 ބަލި ހަލުވިކަމާއެކު ފެތުރޭން ފެށުމާ ގުޅިގެން ދުނިޔޭގެ ސިއްހަތު ޖަމްޢިއްޔާއިންވަނީ ވަރަށް ބޮޑަށް ކަންބޮޑުވުން ފާޅުކޮށްފައެވެ.\nއެފްރިކަން ސެންޓަރސް ފޮރ ޑިޒީޒް ކޮންޓްރޯލް އެންޑް ޕްރިވެންޝަނުން ބުނެފައިވަނީ، މުޅި އެފްރިކާ ބައްރުން ބަލި ޖެހުނު މީހުންގެ އަދަދު 95،201 އަށް އަރާފައިވާ ކަމަށެވެ. ހަމަ އެއާއެކު، ބަލީގައި މަރުވި މީހުންގެ އަދަދު 2،997 އަށް އަރާފައިވާ ކަމަށްވެސް ބުނެފައި ވެއެވެ.\nއެފްރިކާ ބައްރުން އެންމެ ގިނަމީހުންނަށް ބަލި ޖެހިފައިވަނީ ދެކުނު އެފްރިކާއިންނެވެ. އެގައުމުން 18،000 މީހުންނަށް ބަލި ޖެހިފައިވާކަމަށް ހާމަކޮށްފައި ވެއެވެ.


Dhe aharuge kujjaku kahanbeh kamah kinbulakaa kulhefi\nއެމެރިކާގެ ފްލޮރިޑާގައި ދިރިއުޅޭ ޖޯ ބްރެނާ އަށް ދާދިފަހުން ވަރަށް ބިރުވެރި ތަޖުރިބާއެއް ކުރެވުނެވެ. ސޯޝަލް މީޑިއާގައި އޭނާ ވަނީ މި ތަޖުރިބާ ހިއްސާކޮށްފަ އެވެ. ޖޯ ބުނި ގޮތުގައި އޭނާގެ ދެ އަހަރުގެ ދަރިފުޅު ބޮޑު އެލިގޭޓާއަކާ ކުޅެން ހުއްޓާ ފެނިފައި އޭނާގެ ފައިދަށުން ބިންގަނޑު ދޫވިކަމަށެވެ. އަދި ދުވެފައި ގޮސް ދަރިފުޅު އެތަނުން ދުރަށް ނުލިނަމަ ކުއްޖާގެ ފުރާނަ ސަލާމަތް ނުވުމަކީ އެކަށީގެންވާ ކަމެއް ކަމަށް ޖޯ ބުންޏެވެ.\nޖޯ ކިޔައިދިން ގޮތުގައި އެ ދުވަހު އޭނާ ދަރިފުޅު ގޮވައިގެން ދިޔައީ ޖެކްސަންވިލާގައި ހުރި ރެސްޓޯރަންޓަކަށެވެ. ރެސްޓޯރެންޓާ ކައިރީ ބޭރުގައި އޮތް ފެންގަނޑެއް ކައިރީގައި ދަރިފުޅު ކުޅެން އުޅުނުކަމަށް ވެސް ޖޯ ބުންޏެވެ.\n"ކަހަނބެއް ކަމަށް ހިތާ ފެންގަނޑުގައި އޮތް އެއްޗަކާ ދަރިފުޅު ކުޅެން ހުރީ. މާ ގިނައިރު ވީއިރުވެސް ދަރިފުޅު ވަރަށް ޝައުގުވެރިކަމާއެކު އެއްޗަކާ ކުޅެން ހުރީމަ އަހަރެން ދިޔައީ ޗެކްކޮށްލަން އެއީ ކޯޗެއްތޯ. ގޮސް ބަލާލިއިރު ކަމަކުދާކަށް ނެތް ދަރިފުޅު ކުޅެންހުރީ ފެންގަނޑަށް ވެއްޓި އޭގެން ސަލާމަތް ނުވެވިފައި އޮތް ބޮޑު އެލިގޭޓާ އަކާ. އަހަންނަށް ވަރަށް ބާރަށް އެ ވަގުތު ހަޅޭއްލަވައިވެސް ގަނެވުނު،" ޖޯ ބުންޏެވެ.\nޖޯ ބުނި ގޮތުގައި އޭނާގެ ދަރިފުޅު އެ ތަނުން ދުރަށް ނުގެންގޮސް ކުޑައިރުކޮޅެއް ވީނަމަވެސް އެ ދަރިފުޅުގެ ފުރާނަ ސަލާމަތް ނުވުމަކީ ވަރަށް އެކަށީގެންވާ ކަމެކެވެ.\nފަހުން އެނިމަލް ރެސްކިއު ޓީމަކުން އައިސް އެ ކިނބޫ ފެންގަނޑުން ނަގައިގެން ގެންދިޔައީ ކަމަށް ޖޯ ބުންޏެވެ. ނަމަވެސް އެ ފެންގަނޑަށް ކިނބުލަށް އެރެވުނު ގޮތެއް އަދިވެސް ނޭނގޭ ކަމަށް އޭނާ ބުންޏެވެ.\nފިލްމެއްގެ ތަންކޮޅެއް ބަލައިގެން ކުއްޖަކު ޖަލަށް!


Newcastle ge Saudi bid ah javaabeh neh?\nނިއުކާސަލްގެ ސައުދީ ބިޑަށް ޖަވާބެއް ނެތް؟\nނިއުކާސަލްގެ ސްޓޭޑީއަމް ކައިރިން މީހަކު ހިނގާފައި ދަނީ\nސައުދީ އަރަބިއާގެ ސޮވްރިން ފަންޑަށް ނިއުކާސަލް ޔުނައިޓެޑް ވިއްކާލުމަށް އެ ކުލަބުގެ މިހާރުގެ ވެރިން އެއްބަސްވެފައިވާ ބިޑަށް ހަތަރު މަސް ވީއިރުވެސް ޖަވާބެއް ލިބިފައި ނުވާތީ ނިއުކާސަލްގެ ކޯޗް ސްޓީވް ބުރޫސް ކަންބޮޑުވުން ފާޅުކޮށްފި އެވެ.\nސައުދީގެ ވަލީއަހުދު މުހައްމަދު ބިން ސަލްމާން އިސްނަންގަވައިގެން ސައުދީ ސޮވްރިން ފަނޑުން ހުށަހަޅާފައިވާ 300 މިލިއަން ޕައުންޑްގެ މުއާމަލާތަށް ނިއުކާސަލްގެ ޗެއާމަންގެ މަގާމު އަދާ ކުރަމުން އަންނަ މައިކް އެޝްލީ ވަނީ އެއްބަސްވެފަ އެވެ.\nމައިކް އެޝްލީ އާއި ކުލަބު ގަތުމަށް ހުށަހަޅާފައިވާ ކޮންސޯޓިއަމް އާ ދެމެދުގައި ލިޔެކިޔުންތަކުގައި ސޮއި ކުރުމަށް ފަހު، ކުލަބުގެ މިލްކިއްޔާތު ގާނޫނީ ގޮތުން ބަދަލު ކުރުމަށް ޕްރިމިއާ ލީގަށް ހުށަހަޅާފައިވާތާ މިހާރު ހަތަރު މަސް ވަނީ ވެފަ އެވެ. އަދި މިހާތަނަށް އެކަން ހިނގަމުންދާ ގޮތުގެ އެއްވެސް މައުލޫމާތެއް ޕްރިމިއާ ލީގްގެ ވެރިންގެ ފަރާތުން ދީފައެއް ނުވެ އެވެ.\nއިނގިރޭސި ޑޮމެސްޓިކް ސީޒަން ނިއުކާސަލްއަށް ވަނީ ނިމިފަ އެވެ. އަންނަ ސީޒަނަށް ތައްޔާރުވުމުގެ މަސައްކަތް ކުރިމަތީގައި އޮތް އިރު ކުލަބުގެ އޯނާޝިޕާމެދު ވާނެ ގޮތެއް ނޭނގޭތީ ކަންބޮޑުވާކަން ބުރޫސް ވަނީ ހާމަކޮށްފަ އެވެ.\nނިއުކާސަލްގެ ކޯޗް ސްޓީވް ބުރޫސް\n"އަހަންނަށް ޔަގީން ކުލަބަށް ރަނގަޅު ގޮތްވާން އެންމެން ވެސް ބޭނުންވާނެ ކަން،" ބުރޫސް ބުންޏެވެ. "އަހަރެން ކުރިންވެސް ބުނަމުން އައި ފަދައިން އަހަރެމެން ބޭނުންވޭ މިހާރު އޮތް މަރުހަލާއެއް ސާފުކޮށް އެނގެން، އޮނާޝިޕް ބަދަލުވާން ނެތަސް އަކަން ވެސް އެބަޖެހޭ ވީއެންމެ އަވަހަކަށް އެނގެން."\nސައުދީގެ ސޮވްރިން ފަންޑުން ހުށަހަޅާފައި ވަނީ ކުލަބުގެ 80 ޕަސެންޓް ހިއްސާ ގަތުމަށެވެ. ބާކީ 20 ޕަސަންޓްގެ ތެރެއިން 10 ޕަސަންޓް ގަންނަނީ އިނގިރޭސި ވިލާތުގެ އަންހެން މަހުޖަނެއް ކަމަށްވާ، އަމަންޑާ ސްޓޭވްލީގެ ޕީސީޕީ ކެޕިޓަލްއިންނެވެ. އަނެއް 10 ޕަސަންޓްގެ ހިއްސާ ގަންނަނީ އިނގިރޭސި ވިލާތުގެ އެންމެ މުއްސަނދި އާއިލާ ރިއުބެން ބްރަދާސް އެވެ.\nސައުދީގެ ބިޑް ބަލައި ނުގަތުމަށް އެމެނެސްޓީ އިންޓަނޭޝަނަލްއިން ވަނީ ޕްރިމިއާ ލީގަށް ގޮވާލާފަ އެވެ. އެމެނެސްޓީން ނަގާ އެންމެ މުހިންމު މައްސަލައަކީ އިންސާނިއްޔަތާ ހިލާފަށް ސައުދީން ހިންގާ ކަންތައްތަކެވެ. އިސްތަންބޫލްގެ ސައުދީގެ ކޮންސިއުލޭޓްގައި މަރާލާފައިވާ ނޫސްވެރިޔާ ޖަމާލް ހޮޝްގްޖީގެ މަރުގެ ޒިންމާ ސައުދީ ސަރުކާރުން އުފުލަން ޖެހޭނެ ކަމަށް އެމެނެސްޓިން ބުނެ އެވެ.\nޕްރިމިއާ ލީގްގެ ބްރޯޑްކާސްޓިން ޕާޓްނަރެއް ކަމަށްވާ، ގަތަރުގެ ބީއިން ސްޕޯޓްސްއިން ވެސް ވަނީ ސައުދީގެ ބިޑް ބަލައި ނުގަތަުމަށް ޕްރިމިއާ ލީގަށް ގޮވާލާފަ އެވެ. ބީއިން ސްޕޯޓްސްއިން ފާހަގަ ކުރާ މައްސަލައަކީ ގަވައިދާ ހިލަފަށް ސައުދީގައި ޕްރިމިއާ ލީގް ދެއްކުމެވެ.\nޕްރިމިއާ ލީގުން ސައުދީގެ ބިޑަށް ނޫނެކޭ ބުނެފިނަމަ، ނިއުކާސަލް ގަންނަން އެމެރިކާގެ މަހުޖަނެއް ކަމަށްވާ ހެންރީ މައުރިސް ހުންނެވީ ތައްޔާރަށެވެ. އޭނާގެ ފަރާތުން ނިއުކާސަލްގެ ވެރިންނަށް ވެސް އެކަމަށް އިޝާރާތް ކޮށްފައިވެއެވެ. އޭނާ އަމިއްލަ ވިޔަފާރި ކްލިއާ ޓީވީ އަކީ އެމެރިކާގެ އެއާޕޯޓްތަކާށާއި ހޮސްޕިޓަލްތަކަށް ބްރޯޑްކާސްޓިން ހިދުމަތް ފޯރު ކޮށްދޭ ކުންފުންޏެކެވެ. މައުރިސް ވަނީ 2014 ވަނަ އަހަރު އޭނާގެ އަމިއްލަ ކްރެޑިޓް ކާޑު ވިޔާފަރީ ކުންފުންޏެއް އުފައްދާފަ އެވެ.


Kareena aai Saif ah ithuru dhariaku libenee\nސައިފް އާއި ކަރީނާ: އިތުރު ކުއްޖަކު ލިބޭކަން ވަނީ އިއުލާން ކޮށްފައި\nކަރީނާ ކަޕޫރާއި ސައިފް އަލީ ޚާންގެ ފުރަތަމަ ދަރިފުޅު ތައިމޫރު އަކީ ވެސް މީޑިއާގެ ސަމާލުކަން ވަރަށް ބޮޑަށް ލިބެމުންދާ ކުއްޖެކެވެ. މިހާރު ތައިމޫރު ބޭބެ އަކަށް ވާން ވަނީ ތައްޔާރުވެފަ އެވެ. ކަރީނާ އާއި ސައިފް އަށް ދެ ވަނަ ދަރިއަކު ލިބެން އުޅޭތީ އެވެ.\nކަރީނާ ދެވަނަ ކުއްޖަކަށް ބަލިވެ އިންކަން ޔަގީން ކޮށްދީ ސައިފް އާއި އޭނާގެ ފަރާތުން މިހާރު ވަނީ ރަސްމީ ބަޔާނެއް ނެރެފަ އެވެ.\n"އަހަރެމެންގެ އާއިލާ އަށް އިތުރު މެހެމާނަކު އަންނަން އުޅޭ ކަމުގެ އުފާވެރި ޚަބަރު ހެޔޮ އެދޭ އެންމެންނާ ހިއްސާ ކޮށްލަން. އަބަދުވެސް އަހަރެމެންނަށް ދެމުންދާ ލޯތްބާއި ހެޔޮއެދުންތަކަށް ޝުކުރިއްޔާ،" މި ބަޔާނުގައި ބުނެފައި ވެއެވެ.\nކަރީނާ މިހާރު ސޮއި ކޮށްފައި އަދި ކުޅެމުންދަނީ އެންމެ ފިލްމެކެވެ. އެއީ އާމިރު ޚާނާއެކު ކުޅޭ "ލާލް ސިންގް ޗައްޑާ" އެވެ. މި ފިލްމުގެ ބައެއް ފެބްރުއަރީ އާއި މާޗް މަހު އިންޑިޔާގެ ބައެއް ރަށްތަކުގައި ވަނީ ޝޫޓްކޮށްފަ އެވެ. އަދި ފިލްމުގެ ބަތަލު އާމިރު ޚާނާއި ކުރޫން މި ވަގުތު ތިބީ ބާކީ ބައި ޝޫޓް ކުރަން ތުރުކީ އަށް ގޮހެވެ. މި ދަތުރުގައި ކަރީނާ ބައިވެރިއެއް ނުވެ އެވެ.\nފިލްމުން ކަރީނާ ކުޅެން އޮތް ބައި ޝޫޓް ކޮށް ނިމުނީ ކަމެއް ނުވަތަ އެ ބަޔަށް ހަދާނެ ގޮތެއް އަދި ސާފެއް ނުވެ އެވެ. ފަހަރެއްގައި ބަލިވެ އިނދެ ކުރީކޮޅު ވީމަ ކަރީނާ މި އަވަހަކަށް އޭނާ ކުޅެން ޖެހޭ ބައި ފުރިހަމަ ކޮށްލުމަކީ ވެސް އެކަށީގެންވާ ކަމެކެވެ.\n"ލާލް ސިންގް ޗައްޑާ" ރިލީޒް ކުރަން ހަމަޖެހިފައި ވަނީ އަންނަ އަހަރުގެ ޑިސެމްބަރުގަ އެވެ. ވީމާ ކަރީނާގެ ބައި އޭނާ ވިހާ ގަދަވަންދެން ބޭއްވުމަކީ ވެސް ވެދާނެ ގޮތެވެ.


Aguero Ge2Goal Aaeku Molhuve, City2Vana Ah - Vaguthu\nބޯންމައުތުގެ ދަނޑުގައި އެޓީމާ ދެކޮޅަށް ކުޅުނު މެޗުން ސިޓީ މޮޅުވީ 3-1ގެ ނަތީޖާއަކުންނެވެ. މެޗުގައި ސިޓީގެ އާޖެންޓީނާ ފޯވަޑް ސާޖިއޯ އަގުއޭރޯ ވަނީ ދެ ގޯލް ޖަހައިދީފައެވެ.\nސިޓީން ތިން މެޗުން ހަތް ޕޮއިންޓް ހޯދައިގެން ދެވަނައިގައި އޮތްއިރު، އެއްވަނައިގައި ލިވަޕޫލް އޮތީ ނުވަ ޕޮއިންޓާއެކުއެވެ. ސިޓީއަށް މި ސީޒަންގައި ޕޮއިންޓް ގެއްލުނީ ޓޮޓެންހަމްއާ ދެކޮޅަށް ކުޅުނު މެޗުގައެވެ. އެ މެޗު ނިމުނީ އެއްވަރުވެގެންނެވެ.\nމެޗުގައި ސިޓީގެ ޑިފެންސްގެ ފަރާތުން ކުދިކުދި ގޯސްތަކެއް ފެނުނު ނަމަވެސް ސިޓީއަށް މެޗު ފެނިފައި ވަނީ ފަސޭހަ މެޗެއްގެ ގޮތުގައެވެ. މެޗުގެ ކުރީކޮޅުގައި ކެވިން ޑިބްރޭނާ ދިން ޕާހަކުން އަގުއޭރޯ ލީޑު ނަގައިދިންއިރު، އޭގެ ފަހުން މެޗު ކޮންޓްރޯލް ކުރީ ސިޓީންނެވެ. ސިޓީން ފުރަތަމަ ހާފްގައި އިތުރު ގޯލެއްވެސް ޖެހިއެވެ. ހަމަލާއަކަށްފަހު ހަމަލާއެއް އުފައްދަމުން ގޮސް، ސިޓީން ލީޑު ފުޅާކުރީ ސިލްވާގެ ޕާހަކުން ރަހީމް ސްޓާލިން ޖެހި ގޯލުންނެވެ.\nހާފް ނިމުމުގެ ކުރިން ސިޓީއަށް މާޔޫސްކަމެއް ގެނުވީ ހެރީ ވިލްސަންގެ ހިތްގައިމު ހިލޭ ޖެހުމުންނެވެ. 25 ޔާޑް ބޭރުން އޭނާ ފޮނުވާލި ހިލޭ ޖެހުން އަމާޒު ކޮށްލީ ސީދާ ގޯލްގެ ކަނަށެވެ. ގޯލްކީަޕަރު އެޑިސަން ކުރާނެ މާބޮޑު މަސައްކަތެއް ނެތެވެ. މެޗުގެ ދެވަނަ ހާފްގައި އަގުއޭރޯ އޭނާ ކެރިއަރުގައި ޖެހި 400 ވަނަ ގޯލާއެކު ސިޓީއަށް ލީޑު ފުޅާކޮށްދީ، އުންމީދު އާކޮށްދިނެވެ.


Komme aharaku 1.5-2 trillion Dollar corruption ah haradhukurey: IMF\nއައިއެމްއެފްގެ މެނޭޖިން ޑައިރެކްޓަރު.\nކޮންމެ އަހަރަކު 1.5-2 ޓްރިލިއަން ޑޮލަރު ކޮރަޕްޝަނަށް ހަރަދުކުރޭ: އައިއެމްއެފް\nކޮންމެ އަހަރަކު ވެސް ދުނިޔޭގެ އެކި ކަންކޮޅުތަކުގައި، ކޮރަޕްޝަނުގެ ގޮތުގައި ޖުމްލަ 1.5-2 ޓްރިލިއަން ޑޮލަރު ހަރަދުކުރާ ކަމަށް އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ބުނެފި އެވެ.\nއައިއެމްއެފްގެ މެނޭޖިން ޑައިރެކްޓަރު ކްރިސްޓީން ލަގާޑް ވިދާޅުވީ ކޮރަޕްޝަނުގެ ސަބަބުން އާމްދަނީ ދަށްވާ ކަމަށާއި، އަދި އޭގެ ސަބަބުން ޒުވާނުންގެ މެދުގައި އެ ގައުމެއްގެ ސަރުކާރުގެ އިދާރާތަކަށް އޮންނަ އިތުބާރާއި ޔަގީންކަށް ކުޑަވެގެން އަންނަ ކަމަށެވެ.\nއޭގެ ސަބަބުން ގައުމުތަކުގެ މެކްރޯ އިކޮނޮމީގެ ދުވެލި މަޑުޖެހިގެން އަންނަ ކަމަސް ލަގާޑް ވިދާޅުވި އެވެ. އަދި ޒުވާނުންގެ އިތުބާރު އިދާރާތަކަށް ގެއްލުމަކީ، ކުރިމަގުގައި އެކަމުން ވަރަށް ބޮޑެތި މައްސަލަތައް ނިކުންނާނެ މައްސަލައެއް ކަމަށް އޭނާ ވިދާޅުވި އެވެ.\nލަގާޑް ވިދާޅުވީ ކޮރަޕްޝަން އާލާވަނީ އެ ގައުމަކުން ގެންގުޅޭ އުސޫލުތަކުގައި މައްސަލަތަކެއް ހުރުމުން ކަމަށެވެ. އެގޮތުން ގައުމުތަކުން އެފަދަ މައްސަލަތައް ވީހާވެސް އަވަހަކަށް ހައްލު ކުރަން އޭނާ ވަނީ ގޮވާލައްވާފަ އެވެ.\n"އަޅުގަނޑުމެން މީގެ ހަ މަސް ކުރިން ހެދި ރިސާޗަކުން އެބައެނގޭ ކޮރަޕްޝަން ހާލަތު ގޯސްވަނީ މި އުސޫލުތަކުގެ މައްސަލައަކުން ކަމަށް. އެ ކަންކަމަށް އަޅުގަނޑުމެން މި ކިޔަނީ ވޮނަރަބިލިޓީ ޕޮއިންޓްސް. އެ ކަންކަން ރަނގަޅު ކޮށްގެން ނޫނީ ކޮރަޕްޝަން ހާލަތު ރަނގަޅެއް ނުވާނެ،" ލަގާޑް ވިދާޅުވި އެވެ.\nއައިއެފްއެފުން ހެދި ރިސާޗަކުން ކޮރަޕްޝަނުގެ ޖުމްލަ އަދަދެއް ތަސައްވުރު ކުރެވިފައިވާއިރު، ރާއްޖޭގެ ކޮރަޕްޝަނުގެ ހާލަތު ވަނީ ފާއިތުވި ފަސް އަހަރުގެ ތެރޭގައި ވަރަށް ބޮޑަށް ގޯސްވެފެ އެވެ.\nހަރަމައިން ޖަމާއަތުގެ މީހުން ފުލުހަށް ހާޒިރުކޮށް ބަޔާން ނަގައިފި


Rashfa ge maru ge massala balaidheyn fuluhunnah husha alhaifi | Mihaaru\nރަޝްފާގެ މަރުގެ މައްސަލަ ބަލައިދޭން ފުލުހުންނަށް ހުށައަޅައިފި\n24 ޖެނުއަރީ 2019 - 21:00 11 comments\nއެއްމާބަނޑު ދެ ކުދިންނަށް ބަލިވެ އިން ރަޝްފާ އަހުމަދު ކުއްލި ގޮތަކަށް މަރުވި ހާދިސާއާ ގުޅިގެން އޭނާގެ އާއިލާގެ ބޮޑެތި ކަންބޮޑުވުންތަކެއް ހުރުމުން އެކަން ތަހުގީގުކޮށްދޭން އެދި ފުލުހުންނަށް މައްސަލަ ހުށަހަޅައިފި އެވެ.\nމާފުށީ މީހަކާ އިނދެގެން އެ ރަށުގައި ދިރިއުޅެމުން އައި ފުވައްމުލަކު ހޯދަޑު، އޯޝަންވިލާ، ރަޝްފާ، 20، މަރުވީ ޑިސެމްބަރު 28 ވަނަ ދުވަހުގެ ރޭ ފަތިހުގެ ވަގުތެއްގަ އެވެ.\nއެ ހާދިސާ ތަހުގީގުކޮށްދޭން ފުލުހުންނަށް ހުށައެޅީ ރަޝްފާ މަރުވި ދުވަހު ގަބޫލުކުރަން ދަތި އެތައް ކަމެއް ފެނިފައި ހުރުމުން ކަމަށް އެ އާއިލާއިން ބުންޏެވެ.\nއާއިލާގެ ފަރާތުން ވާހަކަ ދެއްކި އޭނާގެ ބޮޑުދައިތަ ރަޒީނާ އަހުމަދު "މިހާރު"އަށް ބުނީ ރަޝްފާ މަރުވި އިރު އަނގަޔާއި ނޭފަތުން ގިނައިން ލޭ އައިސްފައި ހުރުމުގެ އިތުރުން އޭނާގެ ބޯ ވެސް އެއް ފަރާތަކަށް ގޮސްފައި ކަމަށެވެ. އަނެއް ޝަކުވާ އަކީ ރަޝްފާ ބަލިވެއިނުމަކީ "ހައި ރިސްކް ޕްރެގްނެންސީއެއް" ގެ ގޮތުގައި ފައިލްގައި ނޯޓްކޮށްފައި އޮތަސް އެކަށީގެންވާ ފަރުވާ ލިބިފައި ނުވުމެވެ.\n"ހިނަވަމުން ދިޔަ އިރު ވެސް އޭނާގެ އަނގަޔާއި ނޭފަތުން ލޭ އަންނަމުން ދިޔަ. ހިނަވާ ނިމުނު ފަހުން ވެސް،" ރަޝްފާގެ ޖަނާޒާގެ ކަންތައްތަކުގައި ބައިވެރިވި އެ އާއިލާގެ އެހެން މެމްބަރަކު، ނަން ނުޖަހާ ގޮތަށް، ބުންޏެވެ.\nރަޝްފާގެ އާއިލާ އިން ވަނީ އޭނާގެ ފިރިމީހާ މުހައްމަދު ނާޝިދާއި މާފުށީ ސިއްހީ މަރުކަޒާ މެދު ވެސް ޝަކުވާތަކެއް ކޮށްފަ އެވެ. އެގޮތުން ބަލިވެ އުޅުނު އިރު ދެ ވަނަ ފަހަރަށް ސިއްހީ މަރުކަޒަށް ގެންގޮސް ނުދެއްކުމަކީ، ރަޝްފާގެ އާއިލާ އިން ނަގާ މައްސަލައެކެވެ.\n"ކީއްވެތޯ ފަތިސް ވަންދެން ކެއްސައި، ބަލިވެ އުޅުނު އިރު ދެވަނަ ފަހަރަށް ސިއްހީ މަރުކަަޒަށް ނުގެންދިޔައީ؟" އާއިލާގެ މެމްބަރަކު ބުންޏެވެ.\nއެކަމަކު ނާޝިދުގެ ވާހަކަތައް ތަފާތެވެ.\nއޭނާ ބުނި ގޮތުގައި ރަޝްފާއަށް ފަރުވާ ދިނުމުގައި އޭނާގެ އެއްވެސް އިހުމާލެއް ނޯންނާނެ އެވެ. އަދި މަރުވި އިރު އަނގަ އާއި ނޭފަތުން ލޭ ނާންނަ ކަމަށާއި އައިސްފައި ހުރީ "ޗޮކްލެޓް ކުލައިގެ ފެނެއް" ކަމަށް ވެސް އޭނާ ބުންޏެވެ.\n"ލޭ އައީ ހިނަވާ ނިމުނު ފަހުން،" ނާޝިދު ބުންޏެވެ.\nއޭނާ ބުނި ގޮތުގައި ތިން ދުވަސް ކުރިއްސުރެ ރަޝްފާ ބަލިވެ އުޅުނު ކަމަށް އޭރު މީޑިއާތަކުން ރިޕޯޓްކުރީ ގޯސްކޮށެވެ. ނާޝިދު ބުނީ ބޮލުގައި ރިއްސާތީ އާއި ކެއްސާތީ ރަޝްފާ ޑޮކްޓަރަށް ދެއްކީ ވެސް ޑިސެމްބަރު 28 ވަނަ ދުވަހުގެ ރޭ ކަމަށެވެ.\nއެރޭ އަލުން ސިއްހީ މަރުކަޒަށް ނުގެންދިޔައީ، އޭނާ ބުނި ގޮތުގައި، އަނެއް ދުވަހު ހެނދުނު ޓެސްޓްތަކެއް ހަދަން ސިއްހީ މަރުކަޒުން އަންގާފައި އޮތުމުންނެވެ.\nރަޝްފާ ބަލިވެއުޅުނުތާ އޭރު ދެތިން ދުވަސް ވީ ކަމަށް، މީޑިއާތަކުން ހަބަރު ފެތުރީ ސީދާ ނާޝިދަށް ހަވާލާދީފައެއް ނޫނެވެ. އެ ވާހަކަތައް ކިޔައިދީފައި ހުރީ ރަށުގެ އެކި މީހުންނެވެ.\nރަޝްފާގެ އާއިލާ އިން ނަގާ އަނެއް މައްސަލަ އަކީ ރަޝްފާ އަށް މާފުށީ ސިއްހީ މަރުކަޒުގެ ޑޮކްޓަރު އެރޭ ދިން އެއް ބޭހެވެ.\nއަންހެނުންގެ ބަލިތަކަށް ހާއްސަ ބައެއް ޑޮކްޓަރުންނާ ވާހަކަ ދެއްކުމަށް ފަހު ރަޝްފާގެ އާއިލާ އިން ބުނަނީ "ގްރިލިންކްޓަސް" އަކީ މާބަނޑު މީހަކަށް، ހާއްސަކޮށް ހައި ރިސްކު އޮތް މީހަކަށް ދޭން އެކަށީގެންވާ ބޭހެއް ނޫން ކަމަށެވެ.\nނާޝިދު ބުނި ގޮތުގައި އެ ބޭސް ލިއެދިން އިރު އެއީ ރައްކާތެރި އެއްޗެއްތޯ އެތައް ފަހަރަކު ޑޮކްޓަރު ކައިރިން ސާފުކުރި އެވެ.\n"އަޅުގަނޑު ތަކުރާރުކޮށް ސުވާލު ކުރިން ޑޮކްޓަރާ މިއީ މާބަނޑު މީހަކަށް ދެވިދާނެ ބޭހެއްހޭ؟ އެއްވެސް މައްސަލައެއް ނެތޭ ބުނީމާ ދިނީ. އެ ބޭސް ރަޝްފާ ބޭނުން ކުރީ ވެސް އެންމެ ފަހަރަކު،" ނާޝިދު ބުންޏެވެ.\nއެ ބޭހާ މެދު ޑޮކްޓަރުން ދެ ގޮތަކަށް ވާހަކަ ދައްކަ އެވެ. ބައެއް ޑޮކްޓަރުން ބުނާ ގޮތުން އެއީ ކޮންމެހެން ދޭން ޖެހިއްޖެ ހާލަތެއްގައި ދެވިދާނެ ބޭހެކެވެ. އަނެއް ބަޔަކު ބުނަނީ މާބަނޑު ވަކި ދުވަސްވަރެއްގައި އެއްގޮތަކަށް ވެސް އެ ބޭސް ދީގެން ނުވާނެ ކަމަށެވެ.\nސިއްހީ މަރުކަޒާ މެދު ރަޝްފާގެ އާއިލާ އިން ހިތްހަމަނުޖެހެނީ ދެ ކުދިން ސަލާމަތްކުރަން އެކަށީގެންވާ މަސައްކަތެއް ކޮށްފައިނުވާ ކަމަށް ތުހުމަތުކޮށްފަ އެވެ.\nނާޝިދު ބުނި ގޮތުގައި ރަޝްފާ ވެއްޓުނުތާ 15 ވަރަކަށް މިނިޓް ތެރޭގައި ސިއްހީ މަރުކަޒަށް ގެންދިޔަ އެވެ. އޭރު އަންހެނުން މަރުވެފައި އޮތް ކަމަށް ސިއްހީ މަރުކަޒުން ބުނި ކަމަށް، އޭނާ ކިޔައިދިނެވެ.\nއެކަމަކު ބަނޑުގައި އޮތް ދެ ކުދިންނާ ބެހޭ އެއްވެސް މައުލޫމާތެއް ސިއްހީ މަރުކަޒުން ހާމަކޮށްފައެއް ނުވެ އެވެ. އެހެންކަމުން އެ ކުދިން މަރުވީ ސިއްހީ މަރުކަޒަށް ގެނައި ފަހުން ކަމެއް ނުވަތަ އޭގެ ކުރިން ކަމެއް ވެސް ނޭނގެ އެވެ.\nހެލްތު މިނިސްޓްރީން އަންނަނީ ރަޝްފާގެ މަރުގެ މައްސަލަ ބަލަމުން ކަމަށް ވާތީ، މިހާރަށް ވުރެ އިތުރު މައުލޫމާތުތަކެއް ފަހުން ލިބިދާނެ ކަމަށް ބެލެވެ އެވެ.\nތަހުގީގު ކުރިއަށް ދާ ގޮތާ މެދު ހިތްހަމައެއް ނުޖެހޭ\nރަޝްފާގެ ބައްޕަޔާއި ބޮޑުދައިތަ، ރަޒީނާގެ ވެސް އެންމެ ބޮޑު ޝަކުވާ އަކީ ކުއްލި ގޮތަކަށް މަރުވި ރަޝްފާގެ އަނގަޔާއި ނޭފަތުން ލޭ ފެންނަން ހުރި އިރު ވެސް ފުލުހުން ތަހުގީގުނުކޮށް ވަޅުލުމެވެ. އާއިލާއިން ދެކޭ ގޮތުގައި އެއީ ބަޔަކު މައްސަލަ ނުޖެއްސިޔަސް ފުލުހުން ބަލަން ޖެހޭނެ ކަންކަމެވެ.\n"އަޅުގަނޑުމެން އެންމެން ތިބީ ވަރަށް ބޮޑު ޝޮކެއްގައި، ކައިރި ރިސޯޓްތަކުންނާއި ފުވައްމުލަކުން އައި މީހުން ވެސް. މާފުށީގައި ތިބި ތިމާގެ މީހުން ވެސް،" ރަޒީނާ ބުންޏެވެ.\n"ހިނެވި އިރު ވެސް އަނގަޔާއި ނޭފަތުން ލޭ އަންނަމުން ދިޔަ އިރު، ކީއްވެތޯ ހަމަ އާދައިގެ މަރެއް ކަމަށް ބަލައި، ތަހުގީގެއް ނުކޮށް ދޫކޮށްލަންވީ؟"\nއާއިލާއިން ކުރި ޝަކުވާއާ ގުޅިގެން ފުލުހުންނަށް ދޭން ބޭނުންވި ބަޔާން ވެސް ނެގީ އުނދަގުލުން ކަމަށް ރަޒީނާ ބުންޏެވެ. އެގޮތުން އެ ބަޔާން ނެގީ، އޭނާ ބުނި ގޮތުގައި، ޖެނުއަރީ6ގަ އެވެ.\nފުލުހުންގެ މީޑިއާ އޮފިޝަލަކު ވިދާޅުވީ ރަޝްފާގެ މަރުގެ މައްސަލަ ބަލައިދޭން އާއިލާ އިން ސިޓީއެއް ހުށައަޅާފައިވާ ކަމަށެވެ. ނަމަވެސް ފުލުހުންނަށް އެ މައްސަލަ މިހާރު ހުށައަޅަން ޖެހޭނީ ހެލްތު މިނިސްޓްރީން ކަމަށް އޭނާ ވިދާޅުވި އެވެ.\nއިއްޔެ މާފުށީގެ އަންހެނުންގެ ބަޔަކު، ސިއްހީ މަރުކަޒުގެ ދިފާއުގައި އަޑުއުފުލަނީ\nމާފުށީ އަންހެނުން ސިއްހީ މަރުކަޒުގެ ދިފާއުގައި\nރަޝްފާގެ މަރު ތަހުގީގު ކުރަން އާއިލާއިން ހުށައެޅުމުން މާފުށީގައި މިހާރު ވަނީ ހިތްހަމަނުޖެހުންތަކެއް އުފެދިފަ އެވެ. އަދި މާފުށީގައި ދިރިއުޅޭ ރަޝްފާގެ ތިމާގެ މީހުން ސިއްހީ މަރުކަޒުގެ ނަރުހުންނަށް ބިރު ދައްކާ ކަމަށް ތުހުމަތުކުރި އެވެ. އާއިލާއިން ބުނަނީ އެ މީހުންނަށް ރަށުގެ ބައެއް މީހުން ފުރައްސާރަކުރާ ކަމަށެވެ.\nމާފުށީގެ ބައެއް އަންހެނުން އިއްޔެ ވަނީ ހެލްތު ސެންޓަރު ކައިރިއަށް އެއްވެ މުޒާހަރާ ވެސް ކޮށްފަ އެވެ. އެމީހުން ތުހުމަތުކުރީ ރަޝްފާގެ ދައްތަ ފޮނުވި ބަޔަކު ހެލްތު ސެންޓަރުގެ ސްޓާފުންނަށް ބިރުދެއްކި ކަމަށެވެ. އެމީހުންގެ ޝަކުވާ އަޑުއަހަން ހެލްތު މިނިސްޓްރީގެ ޓީމެއް އިއްޔެ އެރަށަށް ވެސް ދިޔަ އެވެ.\nހެލްތު ސެންޓަރުގެ ނަރުހުންނަށް ބިރު ދެއްކި ކަމަށް ބުނާ ދެ މައްސަލައެއް ހުށައެޅުމުން އެކަން ބަލަމުން އަންނަ ކަމަށް ފުލުހުން ބުނެފައިވެ އެވެ.\nބިރު ދެއްކި ކަމަށް ބުނާ މައްސަލަ ރަޒީނާ ވަނީ ދޮގުކޮށްފަ އެވެ. އޭނާ ބުނީ މާފުށީ ސިއްހީ މަރުކަޒުގެ ސްޓާފުންނަށް ބަޔަކު ބިރުދެއްކި ނަމަ އެކަން ހަރުކަށި އިބާރާތުން ކުށްވެރިކުރާ ކަމަށެވެ. އެ މައްސަލަ ބަލައި ފިޔަވަޅު އަޅަން ވެސް އޭނާ ގޮވާލި އެވެ. "އަޅުގަނޑުމެން ނުބުނަން އެއްވެސް ބަޔަކު ގާތު، ހަަމަނުޖެހުން ހިންގާކަށް. ހިތްވަރެއް ވެސް ނުދެން އެކަހަލަ ކަމަކަށް. އެފަދަ ކަމެއް ބަޔަކު ކުރި ކަަމަށް ވާ ނަމަ ތަހުގީގުކޮށް ފިޔަވަޅު އަޅަން ވެސް އާއިލާއިން ގޮވާލަން،" ރަޒީނާ ބުންޏެވެ.\nއިތުރު ލިޔުންތައް ކ. މާފުށި މާފުށީ ސިއްހީ މަރުކަޒު މާބަނޑުވުން މަރު ކުއްލި މަރު


ޕޮގްބާ 2022 އާ ހަމައަށް ބަހައްޓަން ޔުނައިޓެޑުން ނިންމައިފި\nޢަބްދުﷲ އަޝްރަފް 17 އޮކްޓޯބަރ 20206ދުވަސް\nފްރާންސްގެ މިޑްފީލްޑަރު ޕައުލް ޕޮގްބާއާ އެކު މެންޗެސްޓަރ ޔުނައިޓެޑުން ހަދާފައިވާ އެއްބަސްވުމުގައި، އެއް އަހަރު ދުވަހަށް އެއްބަސްވުމުގެ މުއްދަތު އިތުރުކުރެވޭ ގޮތަށް އޮތް މާއްދާ ތަންފީޒުކުރަން އެ ކުލަބުން ނިންމައިފި އެވެ.\nކުރިން އޮތްގޮތުން އުމުރުން 27 އަހަރުގެ ޕޮގްބާއާ އެކު ޔުނައިޓެޑުން ހަދާފައިވާ އެއްބަސްވުމުގެ މުއްދަތު މި ސީޒަންގެ ނިޔަލަށް ހަމަވާނެ އެވެ. އެހެން ނަމަވެސް އެއްބަސްވުމަށް އެއް އަހަރު އިތުރުކުރުމާއެކު 2022 ވަނަ އަހަރުގެ ހޫނު މޫސުމާ ހަމައަށް ޕޮގްބާ ޔުނައިޓެޑްގެ ކުޅުންތެރިއެއްގެ ގޮތުގައި ފެނުމުގެ ފުރުސަތު އެބައޮތެވެ.\nމިދިޔަ ސީޒަނުގައި ޕޮގްބާގެ ފައިގެ ކުޑަހުޅަށް ލިބުނު އަނިޔާ އަކާ ގުޅިގެން ގިނަ މެޗުތަކެއް ގެއްލުނު ނަމަވެސް މި ސީޒަނުގައި މިހާތަނަށް އިނގިރޭސި ލީގުގައި ޔުނައިޓެޑުން ކުޅުނު ތިން މެޗުގައިވެސް އޭނާ ކުޅެފައިވެ އެވެ. އޭގެ ތެރޭގައި އެންމެ ފަހުން ލީގުގައި ޓޮޓެންހަމާއި ވާދަކޮށް އަމިއްލަ ދަނޑުގައި 1-6 އިން ޔުނައިޓެޑް ބަލިވި މެޗުވެސް ހިމެނެ އެވެ.\nނިމިގެން މިދިޔަ އިންޓަނޭޝަނަލް ބްރޭކްގެ ތެރޭގައި މީޑިއާ އާ ވާހަކަދައްކަމުން ޕޮގްބާ ވަނީ ސްޕެއިންގެ ރެއާލް މެޑްރިޑަށް ކުޅުމަކީ އޭނާގެ ހުވަފެނެއް ކަމަށް ބުނެފަ އެވެ. އެކަމަކު ގަބޫލުކުރެވޭ ގޮތުގައި ޔުނައިޓެޑުން ޕޮގްބާއާ އެކު ހަދާފައިވާ އެއްބަސްވުމުގެ މުއްދަތު އިތުރުކޮށްފައި މިވަނީ އެވާހަކަ ބުނުމުގެ ކުރިންނެވެ.\nޕޮގްބާ ޔުނައިޓެޑްގައި ހުރެފައި އިޓަލީގެ ޔުވެންޓަސްއަށް ބަދަލުވުމަށްފަހު އަލުން ޔުނައިޓެޑާ ގުޅުނީ 2016 ވަނަ އަހަރު 89 މިލިއަން ޕައުންޑަށެވެ.\nޕޮގްބާ ކޮވިޑް-19 އަށް ޕޮޒިޓިވް ވެއްޖެ\nބާކީ ވެފައިހުރި ޕޮގްބާ ތަފާތު ދައްކަނީ\nމެންޑީ: ހަ އަހަރުތެރޭ ސުމަކުން މިލިއަނަށް!


ކުޑަކުދިންނާއި ޒުވާނުން ދުންފަތާއި ދުރުކުރުމަށް ކޮންމެ މީހަކުވެސް ފަރުދީޒިންމާ އަދާކުރަންޖެހޭ: މިނިސްޓަރ އަމީން ކުޑަކުދިންނާއި ޒުވާނުން ދުންފަތާއި ދުރުކުރުމަށް ކޮންމެ މީހަކުވެސް ފަރުދީޒިންމާ އަދާކުރަންޖެހޭ: މިނިސްޓަރ އަމީން\nކުޑަކުދިންނާއި ޒުވާނުން ދުންފަތާއި ދުރުކުރުމަށް ކޮންމެ މީހަކުވެސް ފަރުދީޒިންމާ އަދާކުރަންޖެހޭ: މިނިސްޓަރ އަމީން\nމިނިސްޓަރ އޮފް ހެލްތު ޢަބުދުﷲ އަމީން --\nކުޑަކުދިންނާއި ޒުވާނުން ދުންފަތާއި ދުރުކުރަން ފަރުދީގޮތުން ކޮންމެ މީހަކު ޒިންމާއަދާކުރުމަށް މިނިސްޓަރ އޮފް ހެލްތް ޢަބްދުﷲ އަމީން ގޮވާލައްވައިފިއެވެ.\nހެލްތް އަމީން މިނިސްޓަރ މިކަމަށް ގޮވާލެއްވީ މިއަދު ފާހަގަކުރާ ދުނިޔޭގެ ދުންފަތުގެ އިސްތިޢުމާލުނުކުރާ ދުވަހުގެ މުނާސަބަތުގައި ދެއްވި ބަޔާނެއްގައެވެ. މިނިސްޓަރ އަމީން ވިދާޅުވީ، ދުންފަތުގެ އިސްތިޢުމާލު ކުރުމުގެ ސަބަބުން އިންސާނާގެ ސިއްހަތަށް ލިބޭ ގެއްލުމާއި، އިޤްތިޞާދީގޮތުން ލިބޭ ގެއްލުމާއި، އިޖްތިމާޢީ ގޮތުން ކުރިމަތިވާ ގޮންޖެހުންތަކަކީ ދެބަސްވުމަށް ފުރުޞަތު އޮތްކަމެއްނޫންކަމަށެވެ. އަދި މިއަހަރުގެ ދުންފަތުގެ އިސްތިޢުމާލުނުކުރާ ދުވަސް ފާހަގަކުރާއިރު މުޅި ދުނިޔެވެސް ދަނީ ކޯވިޑް-19ގެ ނުރައްކާތެރި ޞިއްހީ މުސީބާތެއް ތަޙައްމަލުކުރަމުންދާކަން މިނިސްޓަރ ފާހަގަކުރެއްވިއެވެ.\nމިނިސްޓަރ އަމީން ވިދާޅުވީ، މިއީ ދުންފަތުގެ އިސްތިޢުމާލު ކުރުންފަދަ ސިއްހަތަށް ގެއްލުންވާ ބޮޑުކަމަކުން ސަލާމަތްވުމަށް އަޒުމުކަނޑައަޅާ އެކަމަށް މަސައްކަތް ފަށައިގަންނަންވީ އެންމެ ރަނގަޅު ދުވަސްކަމަށެވެ. އަދި ޒުވާނުންނާއި، ކުޑަކުދިން ދުންފަތުގެ ވަބާއިން ސަލާމަތްކުރުމަކީ އެންމެންގެވެސް ފަރުދީ ޒިންމާއަކަށް ހެއްދެވުމަށް މިނިސްޓަރ އަމީން ގޮވާލެއްވިއެވެ.\nހެލްތް މިނިސްޓްރީން އާއްމުކޮށްފައިވާ ތަފާސް ހިސާބުތައް ދައްކާގޮތުން ރާއްޖޭގެ އާބާދީގެ 42 އިންސައްތަ ފިރިހެނުންނާއި،3އިންސައްތަ އަންހެނުންނަކީ ދުންފަތުގެ އިސްތިޢުމާލުކުރާ މީހުންނެވެ. އަދި އަހަރެއްގެ މައްޗަށް އެވަރެޖްކޮށް 461 މިލިއަން ސިނގިރޭޓު ރާއްޖެއަށް އިމްޕޯޓުކުރާއިރު، މިތަކެތީގެ އަގު ގާތްގަނޑަކަށް 1.6 ބިލިއަން ރުފިޔާއަށް އަރާނެކަމަށް ހެލްތް މިނިސްޓްރީން ވިދާޅުވިއެވެ. އަދި އަހަރެއްގެ މައްޗަށް ރާއްޖޭގައި މަރުވާ މީހުންގެ 24 އިންސައްތަ މީހުންނަކީ ދުންފަތުގެ އިސްތިޢުމާލުކުރާ މީހުންކަން އެ މިނިސްޓްރީން ވަނީ ފާހަގަކުރައްވާފައެވެ.\nދުންފަތުގެ އިސްތިޢުމާލުކުރުން ހުއްޓުވުމަށް ބާރު އެޅުމުގެ ގޮތުން ސަރުކާރުންވަނީ އެކަމުން ދުރުވާން ބޭނުންވާ ފަރާތްތަކަށް އެހީތެރިވުމަށް ޙާއްސަ ކްލިނިކެއް ޤާއިމުކޮށްފައެވެ. އަދި ވަކިން ސިނގިރޭޓު ވިއްކުން މަނާކޮށް، ފޮޓޯޖެހި އިންޒާރުނެތި ދުންފަތުގެ ބާވަތްތައް ވިއްކުންވެސް ވަނީ މަނާކޮށްފައެވެ.


SunOnline: MYAT Futsal Fiesta: Himmafuttaai Kanmathi FC final ah\nމިއެޓް ފުޓްސަލް ފިއެސްޓާ: ހިއްމަފުއްޓާއި ކަންމަތި އެފްސީ ފައިނަލަށް\nނަޖާހު މަސްއޫދު 06 Dec 2018, 17:27\nމިއެޓް ފުޓްސަލް ފިއެސްޓާގެ ތެރެއިން--- ފޮޓޯ: މިއެޓް\nކ. ތުލުސްދޫގެ މަލްޓި ޔޫތު އެސޯސިއޭޝަން އޮފް ތުލުސްދޫ (މިއެޓް) ޖަމިއްޔާ އިން އިންތިޒާމުކޮށްގެން ބާއްވާ މިއެޓް ފުޓްސަލް ފިއެސްޓާގެ ފައިނަލަށް ހިންމަފުށި އެފްސީ އާއި ކަންމަތި އެފްސީ ދަތުރު ކޮށްފި އެވެ،\nރޭ ސެމީގެ ދެ މެޗު ވެސް ކުޅުނު އިރު، ހިންމަފުށި އެފްސީ ސެމީގައި ބައްދަލު ކުރީ ބޮޅު ކޮމިއުނިޓީއާ އެވެ. އެ މެޗު ހިންމަފުށިން ކާމިޔާބު ކުރީ 6-1ގެ ނަތީޖާއިންނެވެ. ކަންމަތި އެފްސީ ފައިނަލަށް ދަތުރު ކުރީ 8-4ގެ ނަތީޖާއިން ބްލެކް އީގަލްސް ބަލިކޮށްގެންނެވެ.\nހިންމަފުށި އެފްސީ އާއި ކަންމަތި އެފްސީ ބައްދަލު ކުރާ ފައިނަލް މެޗު އޮންނާނީ މާދަމާ ރޭ 21:30 ގަ އެވެ.\nޖުމްލަ ހަތް ޓީމަކާ އެކު މި އަހަރު ކުރިއަށްދާ މުބާރާތް ދެ ގްރޫޕަކަށް ބަހާލައިގެން ކުރިއަށްދާ އިރު، ގްރޫޕް އޭގައި ހިމެނުނީ ހަތަރު ޓީމެވެ. ގްރޫޕް ބީގައި ތިން ޓީމެވެ.\nގްރޫޕް އޭގައި ހިމެނުނީ ހިއްމަފުށި އެފްސީ، ކަންމަތި އެފްސީ، އެޕޮކަލިޕްސް އަދި ހުދުރަންފުށި އެވެ. ގްރޫޕް ސްޓޭޖުގެ ހުރިހާ މެޗެއް ކުޅެ ނިމުނު އިރު އޭ ގްރޫޕުގެ އެންމެ ކުރީގައި ހަތް ޕޮއިންޓާ އެކު އޮތީ ހިއްމަފުށި އެފްސީ އެވެ. ދެވަނައިގައި ހަ ޕޮއިންޓާ އެކު އޮތީ ކަންމަތި އެފްސީ އެވެ. އެހެން ކަމުން އެ ދެ ޓީމު ވަނީ ސެމީއަށް ދަތުރު ކޮށްފަ އެވެ. ތިން ޕޮއިންޓާ އެކު ތިންވަނާގައި އޮތް އެޕޮކަލިޕްސް އާއި ޕޮއިންޓަކާ ނުލައި ގްރޫޕް ސްޓޭޖު ނިންމާލި ހުދުރަންފުށި ވަނީ ކަޓައިގެން ގޮސްފަ އެވެ.\nގްރޫޕް ބީގައި ހިމެނުނީ ބްލެކް އީގަލްސް، ބޮޅު ކޮމިއުނިޓީ، އަދި އެފްސީ ޓްރައިބު އެވެ. ފޯރިގަދަ އެ ގްރޫޕުގެ މެޗުތައް ނިމުނު އިތު ތިން ޓީމަށް ވެސް ލިބިފައި އޮތީ ތިން ޕޮއިންޓެވެ. އޭގެ ތެރެއިން ސެމީއަށް ބޯޅު ކޮމިއުނިޓީ އަދި އެފްސީ ޓްރައިބު ދަތުރު ކުރީ ގޯލް ޑިފަރެންސުންނެވެ.\nއެންގުމަކާ ނުލައި އެލްޓީ ދަނޑު އަތުލި މައްސަލައެއް\nކްލަބް މޯލްޑިވްސް އަންނަ ޖުލައި މަހަށް ފަސްކޮށްފި


Maarukeytugai farumahuge agu dhavejjey\nވިޔަފާރި - ފަރުމަސް\nމާރުކޭޓްގައި ފަރުމަހުގެ އަގު ދަށްވެއްޖެ!\nއެންމެ އަގު ހެޔޮ ކޮށް ހުރީ ގިނި މަސް\nކ. މާލެ 14 މެއި 2019 | އަންގާރަ 16:07 2,660\nފަރުމަހުގެ އަގު ވަނީ ދަށްވެފައި - ސަން\nމަސް މާރުކޭޓްގައި ފަރުމަހުގެ އަގު ދަށްވެއްޖެއެވެ.\nއަންގާރަ ދުވަހު މަސް މާރުކޭޓްގައި ލަނޑާ ހުރީ 10 ރުފިޔާ، 40 ރުފިޔާ އަދި 50 ރުފިޔާ އަށެވެ. ގުރުވާމަސް ހުރީ 25 އަދި 30 ރުފިޔާ އާއި ދެމެދުގެ އަގެއްގައެވެ. ތޮޅި 20 ރުފިޔާ އަށް ހުރިއިރު،މާނިޔާމަސް ހުރީ 50 ރުފިޔާ، 40 ރުފިޔާ އަދި 30 ރުފިޔާ އަށެވެ.\nފިލޮޅު ހުރީ 60 ރުފިޔާ އާއި 70 ރުފިޔާ އާއި ދެމެދުގެ އަގެއްގައެވެ. ގިނިމަސް ހުރީ 15 އަށެވެ. ރެހި ބާޒާރުގައި ހުރީ 20 ރުފިޔާޢަށް ޖޯޑެކެވެ. މަސް މާރުކޭޓް ކެޔޮޅުން ބުނީ ފަރުމަހުގެ އަގު ދަށްވެގެން އުޅެނީ މާރުކޭޓްގައި ފަރުމަސް ގިނަވުމުގެ ސަބަބުން ކަމަށެވެ.\nބާޒާރުގައި ރަތްމަހުގެ އަގު އުފުލިފައިވާއިރު، ރަތް މަސް މާރުކޭޓްގައި ހުރީ ވަރަށް މަދުންނެވެ. ރަތްމަހުގެ އަގު އުފުލިފައިވަނީ ހޫނު ގަދަވުމުގެ ސަބަބުން ރަތް މަސް ބޭނޭލެއް މަދުވުމުގެ ސަބަބުން ކަމަށް މަސްމާރުކޭޓްގެ ކެޔޮޅުން ވަނީ ބުނެފައެވެ.\nބާޒާރުގައި ރޯ މަހުގެ އަގުވެސް ވަނީ ކޮންމެވެސް ވަރަކަށް އުފުލިފައެވެ. ގޮދާ ހުރީ 40 ރުފިޔާއަށް ކިލޯއެކެވެ. ކަންނެލި ހުރީ 35 ރުފިޔާއަށް ކިލޯއެކެއެވެ.


Imran ah oiy ithubaaru gehlijje: Nasheed\nއިމްރާނަށް އޮތް އިތުބާރު ގެއްލިއްޖެ: ނަޝީދު\nރައީސް ނަޝީދާއި އިމްރާން: އިމްރާންގެ އިތުބާރު ގެއްލިފައިވާ ކަމަށް ވިދާޅުވި\nހޯމް މިނިސްޓަރު އިމްރާން އަބްދުﷲ އަށް އޮތް އިތުބާރު ގެއްލިފައިވާ ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވީ އެމްޑީޕީގެ ޕީޖީ ގްރޫޕްގެ ވަޓްސްއަޕް ގްރޫޕުގައި ލިޔުއްވި މެސެޖެއްގަ އެވެ.\nވަރަށް ކުރުކޮށް ރައީސް ނަޝީދު ވިދާޅުވީ މީހުން މަރަން ގޮވާ، މުޅި ރާއްޖޭގައި ބިރުވެރިކަން ފަތުރާ މީހުން ސާފުކޮށް އެނގޭ އިރު، އެކަމަށް ފިޔަވަޅެއް ނާޅުއްވާތީ ހޯމް މިނިސްޓަރުގެ މައްޗަށް އޮތް އިތުބާރު ގެއްލިފައިވާ ކަމަށެވެ.\nއޭގެ ފަހުން ރައީސް ނަޝީދު ވަނީ މިރޭ ޓްވީޓެއް ވެސް ކުރައްވާފައެވެ.\nއެމަނިކުފާނު ވިދާޅުވީ އިސްލާމްދީނުގެ ނަމުގައި ކަމަށްބުނެ މުޅި ރާއްޖެ ހަމަ ނުޖެހުމުގެ ތެރެއަށްދާން ދޫކޮށްލުމަކީ ވަރަށް ބޮޑު ގޯހެއް ކަމަށެވެ. މީހުން މަރާށާ އަނިޔާ ކުރަން ގޮވާލާ އެންމެހާ ފަރާތްތަކަށް ފިޔަވަޅު އަޅަންޖެހޭ ކަމަށެވެ.\nނަޝީދު މިރޭ ކުރެއްވި ޓްވީޓް\nއިސްލާމް ދީނަށާއި ރަސޫލާއަށް ފުރައްސާރަކޮށް މޯލްޑިވިއަން ޑިމޮކްރެސީ ނެޓްވޯކް (އެމްޑީއެން) ނެރުނު ރިޕޯޓާއި ގުޅިގެން ރައްޔިތުން ވަނީ ވަރަށް ބޮޑަށް ރުޅިއައިސްފަ އެވެ. އެ ރިޕޯޓް ކުށްވެރި ކުރަން ބައެއް ބޭފުޅުން ދެކޮޅު ހައްދަވަމުން ގެންދަވާއިރު، އެފަދަ ބޭފުޅުން މުޅިން ވެސް ދައްކަވަނީ ހަރުކަށި ވިސްނުމުގެ ވާހަކަތަކެވެ.\nއެމްޑީއެންއާ ދެކޮޅަށް ރާއްޖޭގެ އެކި ރަށްރަށުގައި ހިނގާލުންތައް ބާއްވަމުން ދާއިރު، އެއިން ހިނގާލުމެއްގައި ބައިވެރިވި ބައެއް މީހުން މީހުން މަރަން ގޮވާލާ ކަމަށް ބުނާ ވީޑިއޯއެއް ވަނީ އާންމުވެފަ އެވެ. އެ ވީޑިއޯގެ މައްސަލަ ބަލަން ބައެއް ފަރާތްތަކުން ގޮވާލަމުންދާއިރު އެ ވީޑިއޯއަށް އެހެން ބަަޔަކު އަޑު އަޅާފައިވާ ކަމަށްވެސް ސޯޝަލް މީޑިއާގައި ވާހަކަ ދެކެވެމުން ދެއެވެ.\nރައީސް މުހައްމަދު ނަޝީދު އިމްރާން އަބްދުﷲ


SunOnline: MEEHUN - Refty ge Lens ethah haas vaahaka akah!\nޝަފްނާ ހުސައިން 22 Feb 2021, 08:15\nމި ފަހުން ސޯޝަލް މީޑިއާގައި ވަރަށް ހިނގި ފޮޓޯއެއް ކިޔުންތެރިންގެ ސަމާލުކަމަށް އައިސްފައި އޮވެދާނެ އެވެ. މަގުމަތީގައި ފިރިހެނަކު ދިވެހިންގެ ފަހުރުވެރި ގައުމީ ދިދަ ހިފައިގެން ހިނގާފައި ދާއިރު، އޭނާގެ ފަހަތުން ވެސް ފެންނަން ހުރީ ދިވެހި ސަގާފަތް ދައްކުވައިދޭ ކުރެހުމެކެވެ. ކުރެހުމުގައި ދިވެހި ހެދުމުގައި ތިބި ދެމީހުންގެ ބޯމަތިން މިނިވަންކަމާއެކު ވިހުރެމުން ދިޔަ ދިދައިން ކިޔައިދެނީ ވަރަށް ބޮޑު ވާހަކައެކެވެ. އެ ފޮޓޯއިން އެންމެނަށް ކުރުވީ ގައުމީވަންތަކަމުގެ ވަރަށް ފުން އިހުސާސް އެކެވެ.\nމިއީ ފިލްމު ކެމެރާއެއް ކޮނޑުގައި އަޅުވައިގެން މިފަދަ އިހްސާސްތައް ރައްކާކުރުމުގެ މަސައްކަތުގައި އުޅޭ މުހައްމަދު ރަފާހު އަހްމަދު، ރެފްޓީގެ މޮޅު ފޮޓޯ އެކެވެ.\nރެފްޓީގެ ސޯޝަލް މީޑިއާ ބަލައިފިނަމަ މިފަދަ މޮޅު އެތައް އެތައް ފޮޓޯއެއް ފެންނާނެ އެވެ. މީގެ ގާތްގަނޑަކަށް 12 ވަރަކަށް އަހަރު ކުރިން ފޮޓޯ ނެގުމުގެ ތެރެއަށް ރެފްޓީއަށް ވަދެވުނީ ފެންނަ މަންޒަރުތައް ރީތިވެގެން އެ މަންޒަރުތައް ފޮރުވުމުގެ ވިސްނުމުގައެއް ނޫނެވެ. އެ މަންޒަރަކުން އޭނާއަށް އެވަގުތެއްގައި ކުރެވުނު އިހުސާސް އަބަދަށް ހަނދާން ބަހައްޓަން ބޭނުންވެގެންނެވެ.\nއާޓްގެ ދުނިޔެއެއްގައި އެނބުރެމުން ދިޔަ ރެފްޓީގެ ސިކުނޑީގައި ކޮށްޓާލަނީ ވަރަށް ކުދި ކުދި ކަންތައްތަކެވެ. ކޮޓަރީގެ ކުޑަދޮރުން ވަންނަ އަލި ފާރަށް އެޅިފައި ހުންނަ ގޮތެވެ. އެ އަލި ބަދަލުވަމުންދާ ގޮތެވެ. އެކި އަލީގައި އެއް މަންޒަރަކަށް އަންނަ ހައިރާންކުރުވަނިވި ބަދަލެވެ.\n"ކުރީގަ ކުރަހާފަ ވެސް ހުންނާނެ ބައެއް އެއްޗެހި. އެ ގަޑިއެއްގަ ފީލްވި އެއްޗެއް އަންގައިދޭ ކަހަލަ ގޮތަކަށް. އޭރު ދެން ކޮންމެހެން ފޮޓޯ ނަގަން ބޭނުމޭ އެހެން ހިތަކަށް ނާރާ. އެކަމަކު އެ މަންޒަރަކާ އެކު އަހަރެންނަށް ކުރެވޭ އިހުސާސް ހަނދާން ބަހައްޓަން ބޭނުންވި އަބަދުވެސް،" ރެފްޓީ އޭނާގެ ވާހަކަ ފެށި އެވެ.\nއެހެން އުޅެނިކޮށް ރެފްޓީގެ އަތަށް އެެރީ ކުޑަކުޑަ ފިލްމު ކެމެރާއެކެވެ. އެ ކެމެރާ ހިފައިގެން މަގުމަތީގައި ފޮޓޯ ނަގަން އުޅުމުގެ ތެރެއިން މިހާރު މިކަން ހަމަ ރަނގަޅަށް ވެސް ދަސްވެއްޖެ އެވެ.\nފޮޓޯ ނެގި މީހެއްގެ ނަން ނުބެލި ނަމަވެސް ބައެއް ފޮޓޯ ފެނުމުން އެއީ ރެފްޓީގެ ފޮޓޯއެއްކަން މިހާރު އޭނާގެ މަސައްކަތް ބަލާ މީހަކަށް އެނގޭނެ އެވެ. ރެފްޓީގެ ކްރާފްޓް އަކީ ސްޓްރީޓް ފޮޓޯގްރަފީ އެވެ. ކެންޑިޑް ޝޮޓްތަކެވެ. ކެމެރާގެ ފޯކަސް މީހަކަށް އަމާޒުވެފައި ހުންނަ އިރު، ފޮޓޯތަކުގެ ބެކްގްރައުންޑަކީ ފާރެކެވެ. އެއީ ރެފްޓީގެެ ސްޓައިލް އެވެ.\n"އަސްލު ރައްޓެއްސެއް ފިލްމު ފޮޓޯގްރަފީއަށް އިންޓްރޮޑިއުސް ކޮށްދިނީ. އޭނަ ބުނީ ވަރަށް ސަޅި ވާނޭ ޓްރައިކޮށްލަ ބަލާށޭ. ދެން ފެށުނީ. ފޮޓޯ ނަގަން ފެށީމަ އަމިއްލައަށް ގަބޫލުކުރެވިއްޖެ މިއޭ އަސްލު ރެފްޓީގެ އެއްޗަކީ،" ރެފްޓީ ބުންޏެވެ.\nރެފްޓީގެ ފޮޓޯތަކުން ތޮއްޖެހިފައިވާ މާލޭގެ އެތައް ވާހަކައެއް ކިޔައިދެ އެވެ. މާލޭގެ ކުޑަ ކެފޭއެއްގެ ތެރޭގައި ރާޒުވާ ކުޅެންތިބި ދުވަސްވީ ބައެއްގެ މެދުގައި އުފެދިފައިވާ ޓެންޝަން ފޮޓޯއިން ފެންނަ ކަހަލަ އެވެ.\nރެފްޓީއަކީ ބޮޑެތި ހަފްލާތަކުގައި ފޮޓޯ ނަގަން އުޅޭ އާޓިސްޓެއް ނޫނެވެ. ރެފްޓީ ފެންނާނީ މަގުމަތިންނެވެ. ނަމަވެސް ޕާޓީއަކުން ރެފްޓީ ފެނުނަސް ކޮނޑުގައި ކެމެރާ އޮންނާނެ އެވެ. ގިނަ ފަހަރަށް ފިލްމު ކެމެރާއެކެވެ. ޑިޖިޓަލް ކެމެރާއަކަށް ވުރެ އެ ކެމެރާގެ އަގު ރެފްޓީއަށް މާ ބޮޑެވެ.\n"މީގެން ލިބޭނީ 36 ޝޮޓް. އެހެންވެ ވަރަށް މަދުން ނަގަނީ. އެކަމަކު ނަގާ އެއްޗަކީ ވަރަށް މުހިންމު އެއްޗެއް،" ރެފްޓީ ބުންޏެވެ.\nއެގޮތަށް ނެގުނު ވަރަށް ހިތްހަމަޖެހޭ އަދި މުހިންމު ދެތިން ފޮޓޯއެއްގެ ވާހަކަ ރެފްޓީ ކިޔައިދިނެވެ.\nއެންމެ ފުރަތަމަ ފޮޓޯއަކީ ވިހުރޭ ދިދައިގެ ފޮޓޯ އެވެ. މީގެކުރިން ވެސް ރެފްޓީ ވަނީ ސްޓެލްކޯ އިމާރާތުގެ ބޭރު ފާރުގައިވާ ކުރެހުން ބެކްގްރައުންޑަކަށް ހަދައި މޮޅު ފޮޓޯއެއް ނަގައިފަ އެވެ. އެ ފޮޓޯއަށް ވެސް ގިނަ ބައެއްގެ ސަމާލުކަން ހުއްޓުނެވެ.\nއެ ދުވަހު ބޭރު މަގުން ދުއްވާފައި ދަނިކޮށް ރެފްޓީގެ ލޮލުގައި އަޅައިގަތީ ގައުމީ ދިދައެއް ހިފައިގެން ހިނގާފައި ދިޔަ ފިރިހެނެކެވެ. ނަސީބު ދިމާކުރި ގޮތުން އެވަގުތު އޭނާގެ އަތުގައި ކެމެރާ ވެސް އޮތެވެ.\n"ފުރަތަމަ ވެސް ވަރަށް ޝައުގުވެރިވި އެމީހާ ދިދަ ހިފައިގެން ދާތަން ފެނުނީމަ. ކީއްވެހޭ އޭނަ ދިދައެއް ހިފައިގެން މިދަނީ. ދެން ހަނދާންވީ ފާރުގަ އިން ކުރެހުން މަތިން. އޭނަ އެމަގުން ގޮއްސިއްޔާ ވަރަށް ސަޅި ފޮޓޯއެއް ލިބޭނޭ،" ރެފްޓީ ބުންޏެވެ.\nއެމީހާގެ އިންތިޒާރުގައި، އެ ފޮޓޯގެ އިންތިޒާރުގައި މަގުމަތީގައި މަޑުކޮށްގެން 10 ވަރަކަށް މިނެޓު ރެފްޓީ އިނެވެ. އެންމެ ފަހުން އެއްކަލަ މީހާ ދިދަ ވިހުރަމުން އައިސް އެ ހުރަސްކޮށްލީ ފާރުގައި އިން ކުރެހުން ކުރިމަތިންނެވެ. ރެފްޓީ ބޭނުންވި "ޕާފެކްޓް ޝޮޓް" ލިބުނެވެ.\nފޮޓޯ ނެގުމަށްފަހު ދިދަ ހިފައިގެން ހުރި މީހާއާ ވެސް ކުޑަކޮށް ވާހަކަ ދައްކާލަން މަސައްކަތް ކުރި އެވެ. ހިތުގައި ހުރި ސުވާލުތަކަށް ޖަވާބު ހޯދާށެވެ. ނަމަވެސް އެ މީހާ ކުޑަކޮށް ލަދުރަކިވުމުން، ދިދަ ހިފައިގެން މަގުމަތީ އުޅުމުގެ ފަހަތުގައިވާ ސަބަބު އަދިވެސް އޮތީ ސިއްރެއްގެ ގޮތުގަ އެވެ.\nދެން އެންމެ ހިތްހަމަޖެހޭ ފޮޓޯއަކަށް ނެގުނީ ބޯކޮށް ވާރޭ ވެހުނު ދުވަހެއްގައި މާލޭ މަގުމަތިން، އިސްކަންދަރު ކޮށި ކައިރިން 2014 ވަނަ އަހަރު އަތުވި ފޮޓޯ އެކެވެ. ބޯ ވިއްސާރައިގައި ތެމި ފޯވެގެން ފިރިހެނަކު އޮފީހަށް ދަނިކޮށް ރެފްޓީ އެ ފޮޓޯ ނެގީ އޭނާގެ ފޯނުންނެވެ.\nއެ ފޮޓޯ ރެފްޓީއަށް ހާއްސަވާ ސަބަބަކީ، އެ ފޮޓޯގެ ސަބަބުން އޭނާގެ މަސައްކަތަށް އިންޓަނޭޝަނަލް ރެކޮގްނިޝަން ލިބުމެވެ. ސްޓްރީޓް ފޮޓޯގްރަފީގެ "ދަ ގްރޭޓް މާސްޓާ"، ފޭން ހޯގެ ހަނދާނުގައި ހޮންގްކޮންގްގެ ބްލޫ ލޮޓަސް ގެލަރީ އިން ހޮވާލި 10 ފޮޓޯގެ ތެރޭގައި ރެފްޓީގެ "ޗޭސިން ސްޓޯމްސް"ގެ ނަން ދީފައިވާ އެ ފޮޓޯ ހިމެނުނެވެ. އެއީ ފޭން ހޯގެ ފޮޓޯއިން އިންސްޕަޔާ ވެގެން ދުނިޔޭގެ އެކި ކަންކޮޅުތަކުން އެކި މީހުން ނަގާފައިވާ މޮޅު ފޮޓޯތަކުގެ ތެރެއިން ހޮވި 10 ފޮޓޯ އެވެ.\n"ފޭން ހޯ އަކީ ރެފްޓީގެ އައިޑަލް. ފޭން ހޯގެ ފޮޓޯތަކުން އިންސްޕިރޭޝަން ހޯދަނީ. ދެން އެ ލިސްޓުގައި ހިމެނުނީމަ ވަރަށް ވަރަށް އުފާވި. އެއީ މިހާތަނަށް ލިބުނު އެންމެ ބޮޑު ކާމިޔާބީ. ވަރަށް ބޮޑު ފަހުރެއް،" ރެފްޓީ ބުންޏެވެ.\nރެފްޓީ ވަނީ 2015 ވަނަ އަހަރު އޭނާގެ ފޮޓޯތައް ދައްކާލަން އެގްޒިބިޝަނެއް ވެސް ބާއްވައިފަ އެވެ. އެއީ ރާއްޖޭގައި ބޭއްވި ފުރަތަމަ ސްޓްރީޓް ފޮޓޯގްރަފީ އެގްޒިބިޝަނެވެ.\nފޮޓޯގެ އިތުރުން ރެފްޓީ އަންނަނީ ވީޑިއޯގްރަފީގައި ވެސް ތަފާތު ދައްކަމުންނެވެ. ބޭންކް އޮފް މޯލްޑިވްސްގައި ވަޒީފާ އަދާކުރަމުން، އެތަނުގެ ގިނަ ވީޑިއޯތަކެއްގައި ވަނީ މަސައްކަތް ކޮށްފަ އެވެ. އެގޮތުން ރާއްޖޭގެ އެކި ރަށްރަށަށް ގޮސް ނަގާފައިވާ ވީޑިއޯތަކަކީ ތަފާތު އަދި ރަށު ދިރިއުޅުން ވަރަށް ރީތިކޮށް ދައްކުވައިދޭ ވީޑިއޯ ތަކެކެވެ.\nފޮޓޯ އާއި ވީޑިއޯގެ ކަންކަމުގައި ކިތަންމެ ކުޅަދާނަ ނަމަވެސް، އެއީ ދިރިއުޅުމަށް ކުރާ މަސައްކަތުގެ ގޮތުގައި ހަދާކަށް ރެފްޓީ ބޭނުމެއް ނޫނެވެ.\n"މީ އަހަރެންގެ ޕެޝަން. ޕްރައިމަރީ މަސައްކަތް ގޮތަށް ނަގައިފިއްޔާ އެ ޕެޝަން ގެއްލޭހެން ހީވަނީ. ވަޒީފާއާ ދިރިއުޅުމަށް ކުރާ މަސައްކަތަކީ އެހެން ކަމެއް. އެކަން ނިންމާފަ ހުސް ވަގުތެއް ލިބުނީމަ ދެން ކެމެރާ ހިފައިގެން މިދަނީ،" ރެފްޓީ ބުންޏެވެ.\nރެފްޓީ އަކީ ސޯޝަލް މީޑިއާ މެނޭޖްމަންޓުގެ މަސައްކަތް ކުރާ ޒުވާނަކަށް ވާތީ، ކޮންމެ ގޮތެއް ވިޔަސް ފޮޓޯ އާއި ވީޑިއޯގެ މަސައްކަތުން ދުރުވުމެއް ވެސް ނެތެވެ.\nއެހެންކަމުން ދެން އޮތީ މަގުމަތިން ފޮޓޯ ނަގައިގެންނާއި ފޮޓޯނެގުމުގައި އުޅޭ އެހެން މީހުންގެ ފަރާތުން ރެފްޓީއަށް ދަސްވި އެއްޗެއް އެހެން ބަޔަކަށް ބުނެދިނުމެވެ. ރާއްޖޭގައި ސްޓްރީޓް ފޮޓޮގްރަފީގައި އުޅޭ މީހުން މަދުވުމަކީ ރެފްޓީ ދެރަވާ ކަމެކެވެ. އާމްދަނީ ހޯދުމަށް ކުރާ މަސައްކަތަކަށް ވުރެ ބޮޑަށް، ފޮޓޯ މެދުވެރިކޮށް ބައެއްގެ ހާލަތާއި ވާހަކަ ބުނެދިނުން ރެފްޓީއަށް މުހިންމެވެ.\n"ފޮޓޯއެއް ރީތިވާނެ އެކި ގޮތްގޮތަށް. އެކަމަކު އަސްލު އަހަރެން ގަބޫލުކުރާ ގޮތުގަ އެންމެ މުހިންމީ އެ ފޮޓޯއަކަށް ބަލައިލުމުން މީހާއަށް ކުރުވާ އިހްސާސް. ތިމާއަށް ފޮޓޯއަކުން ކުރުވި އިހްސާސް އެއީ ތިމާގެ އަމިއްލަ، ވަރަށް ޕާސަނަލް އެއްޗެއް. އެހެންވީމަ ސީދާ ރީތި މަންޒަރަކަށް ވުރެ މޯމެންޓްސް ކެޕްޗާ ކުރާށޭ. ތިމާއަށް ކުރެވޭ އިހްސާސް ފޮޓޯއަކުން ކެޕްޗާ ކުރާށޭ،" ރެފްޓީ ބުންޏެވެ.


DHEEN: Masakkathu ge akhlaagah thabaa vumuge muhimmu kan | Mihaaru\nސިޔާސީ ބޭފުޅުންތަކެއް ވެލާނާގޭ ބިލްޑިންގްގެ ބޭރުގައި މަޑުކޮށްލައިގެން: މަސައްކަތުގެ އަޚްލާގީ އޮނިގަނޑެއް އޮތުމަކީ އިސްލާމް ދީން ސަމާލުކަން ދޭ ކަމެއް. --ފޮޓޯ: ނިޝާން އަލީ/މިހާރު\n03 މާޗް 2017\nދިރިއުޅުމަށްޓަކައި މަސައްކަތް ކުރުމުގެ މުހިންމުކަމާއި އޭގެ މާތްކަމާއި އެކަމުގައި ތަބާވާން ޖެހޭ އުސޫލުތަކާއި ހިފަހައްޓަން ޖެހޭ ރިވެތި އަޚްލާޤީ ސިފަތަކަށް އިސްލާމް ދީން ވަރަށް ބޮޑު ސަމާލުކަމެއް ދީފައި ވެއެވެ. މިގޮތުން މަސައްކަތުގެ މާތްކަމާއި، މަސައްކަތް ދަސްކުރުމާއި އަދި މަސައްކަތް ކުރުމުގެ މުހިންމު ކަމަށް ކުރީގެ ދެ ލިޔުމެއްގައި ވާނީ އަލިއަޅުވާ ލެވިފަ އެވެ. މި ލިޔުމުގައި މި ބަލާލަނީ މަސައްކަތުގެ އަޚްލާޤަށެވެ.\nއިސްލާމީ ނަޒަރުން ބަލާއިރު އަދި އިންސާނީ އާންމު ނަޒަރުން ބަލާއިރު ވެސް މަސައްކަތަކީ އޭގައި ތަބާވާން ޖެހޭ އަޚްލާޤީ ވަކި ސިފަތަކެއް ހުންނަން ޖެހޭ ކަމެކެވެ. މަސައްކަތުގައި އަޚްލާޤީ މިންގަނޑުތަކެއް ނެތް ނަމަ ފަރުވާ ކުޑަ ކުރުމާއި އަޅާނުލުމާއި މަކަރާއި ހީލަތް ހެދުން ފަދަ ކަންކަން މަސައްކަތުގެ ތެރެއަށް ވަންނާނެ އެވެ. ނަތީޖާއެއްގެ ގޮތުން މާއްދީ ގެއްލުންތައް ލިބި އިޤުތިޞާދަށް ލޮޅުން އަރައިދާނެ އެވެ.\nއިސްލާމް ދީނުގައި ދިރިއުޅުމުގެ ހުރިހާ ކަމަކަށްވެސް އަޚްލާޤީ މިންގަނޑުތަކެއް ކަނޑައަޅާފައިވާ ހިނދު މި މިންގަނޑުތައް މަސައްކަތުގެ ދާއިރާގައި ވެސް ދެމެހެއްޓުމަކީ އިސްވެ ބަޔާންކުރެވުނު ފަދަ ގެއްލުންތަކުން ސަލާމަތް ވުމުގެ މަގެވެ.\nމިގޮތުން މަސައްކަތުގެ އަޚްލާޤުގައި ހިމެނޭ އެންމެ ފުރަތަމަ ކަމަކީ، އިޚްލާޞްތެރި ކަމެވެ. ލަފުޒީ ގޮތުން ބަލާއިރު އިޚްލާޞްގެ މާނައަކީ ސާފުކަމާއި ތާހިރުކަމާއި ޚާލިޞްވުމަށްޓަކައި އެހެން ކަންކަމުން ސަލާމަތް ވެގެން ވުމެވެ. ރަން ފަދަ މައުދަނެއް ވެސް ޚާލިޞް އެއްޗެކޭ ބުނަނީ އެހެން އެއްޗަކާ އެކުވުމުން ސަލާމަތްވެ ހަމައެކަނި އެ މައުދަނަކުން އެކުލެވޭ އެއްޗަކަށް ވުމުންނެވެ.\nމިގޮތުން މަސައްކަތުގައި އިޚުލާޞްތެރިވުމަކީ އެމަސައްކަތަކުން ހާސިލު ކުރަން ޖެހޭ މަގުސަދުތައް އޭގެ ޒާތުގައި ހާސިލު ކުރެވިގެން ދިއުމާއި އެ އާ ގުޅުންނެތް އެހެން މަގުސަދުތަކެއް ނުވަތަ ކަންތައްތަކެއް އެކަމުގެ ތެރެއަށް ވަދެފައި ނުވުމެވެ.\nމީސްތަކުންގެ ދީނީ ކަންކަމާއި ދުނިޔަވީ ކަންކަމުގައި އިޚުލާޞްތެރިކަން އާންމު ވެއްޖެ ނަމަ އެބައެއްގެ ތެރޭގައި ހެޔޮކަން އާންމު ވެގެން ދާނެ އެވެ. ބާތިލު ގޮތްތައް ނެތިގެން ދާނެ އެވެ. އުފާވެރިކަމާއި ބާއްޖަވެރިކަން ހާސިލުވާނެ އެވެ. އެހެންކަމުން މި ސިފަ މަސައްކަތުގެ ދާއިރާގައި ވަރަށް މުހިންމެވެ. އެހެނީ އޭގެ ސަބަބުން މަސައްކަތުގެ ފެންވަރު މަތިވެ އުފެއްދުންތެރިކަން އިތުރުވެ އިގުތިސާދު ރަނގަޅުވެގެން ދާތީ އެވެ. އެއާ ޚިލާފަށް އިޚުލާޞްތެރިކަން ނެތިއްޖެ ނަމަ އިހުމާލު ވުމާއި އުފެއްދުންތެރިކަމުގެ ފެންވަރު ދަށްވުމާއި އަމަލުތައް ފާސިދުވުމާއި ވެރިންނާއި މަސައްކަތްތެރިންނާ ދެމެދު އޮންނަ ގުޅުން ހީނަރުވެ ބައިބައިވުން ފަދަ ކަންކަން އުފެދިގެންދާނެ އެވެ.\nއާންމުކޮށް ހުރިހާ ކަމެއްގަޔާއި ޚާއްޞަކޮށް އަޅުކަމުގައި އިޚްލާޞްތެރިކަމުގެ މާތްކަން ބަޔާންކުރާ ވަރަށް ގިނަ އާޔަތްތަކާއި ހަދީސްތައް ވެއެވެ. އެ މާތްކަން މަސައްކަތުގައި އިޚުލާޞްތެރިވުމުގައި ވެސް ހިމެނޭނެ އެވެ.\nމިކަން އިތުރަށް ކަށަވަރު ވަނީ ކީރިތި ރަސޫލާ، ޞައްލަﷲ ޢަލައިހި ވަސައްލަމް، ގެ ބަސްފުޅުންނެވެ. އެކަލޭގެފާނު ހަދީސް ކުރައްވަނީ "އެންމެ ހެޔޮ އާމްދަނީ އަކީ މަސައްކަތްތެރިޔާ އެ މަސައްކަތެއް ފުރިހަމަ ކުރުމުގައި ގަދައަޅައި އިޚްލާސްތެރިވާ ހާލުގައި އޭނާގެ އަތުން މަސައްކަތް ކޮށްގެން ހޯދި އާމްދަނީ އެކެވެ." (އަޙުމަދު)\nމަސައްކަތުގެ އަޚްލާޤުގައި ހިމެނޭ ދެވަނަ މުހިންމު ކަމަކީ އަމާނާތްތެރި ވުމެވެ. އަމާނާތަކީ ޚިޔާނަތުގެ އިދިކޮޅެވެ. އަމާނާތްތެރި އަކީ އެމީހެއްގެ އަމާނާތްތެރި ކަމުގެ ދަށުގައިވާ އެއްޗަކަށް ނުވަތަ ކަމަކަށް ރައްކާތެރިވެ އެ އަދާކުރަންވާ ގޮތަށް އަދާކުރާ ނުވަތަ އެކަމެއް ކުރަންވާ ގޮތަށް ކުރާ މީހާ އެވެ. އަމާނާތްތެރި ކަން ވަރަށް ގިނަ ކަންކަމާ ގުޅިފައި ވެއެވެ.\nއަޅުކަމުގައި އަމާނާތްތެރިވުމާއި އެއްޗެއް ބެލެހެއްޓުމުގައި އަމާނާތްތެރިވުމާއި ސިއްރު ދެމެހެއްޓުމުގައި އަމާނަތްތެރިވުމާއި މަސައްކަތުގައި އަމާނާތްތެރިވުން ފަދަ ކަންކަން ހިމެނެ އެވެ. ޖުމްލަ ގޮތެއްގައި ބުނާ ނަމަ އިންސާނާ އެކަންކަމަށް ރިޢާޔަތް ކުރުމަށް ﷲ އަންގަވާފައިވާ އަމަލުތަކާއި އަދާކޮށްދޭން ޖެހޭ ހައްގުތަކާއި އިންސާނާ އަށް ﷲ ދެއްވާފައިވާ އެންމެހާ ބާރުތަކާއި ވަސީލަތްތަކުގައި އަމާނާތްތެރިވުން ހިމެނެ އެވެ.\nއަމާނާތް އަދާ ކުރުމަކީ ޝަރުޢީ ވާޖިބެކެވެ. އެހެންކަމުން އަމާނާތަށް ރައްކާތެރިވުމާއި މީހަކު ތިމާއަށް ޚިޔާނަތްތެރި ވިޔަސް އެމީހަކަށް ޚިޔާނާތްތެރި ނުވުން މުސްލިމުންގެ މައްޗަށް ލާޒިމުވާނެ އެވެ. ކީރިތި ރަސޫލާ، ޞައްލަﷲ ޢަލައިހި ވަސައްލަމް، ޙަދީސް ކުރައްވަނީ "ތިބާއަށް އަމާނާތެއް ހަވާލު ކޮށްފި މީހަކަށް އެމީހެއްގެ އަމާނާތް އަދާކޮށްދޭށެވެ! އަދި ތިބާ އަށް މީހަކު ޚިޔާނާތްތެރި ވިޔަސް ތިބާ އެމީހަކަށް ޚިޔާނާތްތެރި ނުވާށެވެ!" (އަބޫދާއޫދާއި ތިރުމިޛީ އާއި އަޙުމަދު)\nމީގެ އިތުރުން، އެމީހެއްގެ ބެލުމުގެ ދަށުގައިވާ ކޮންމެ ކަމަކާ މެދު އެމީހަކު މަސްއޫލުވާން ޖެހޭނެ ކަމަށް އޮންނަ ހަދީސުން ވެސް އަމާނާތްތެރި ވާން ޖެހޭކަން ކަށަވަރު ވެއެވެ. އެހެނީ އަމާނާތްތެރިކަން ނެތި މަސްއޫލިއްޔަތު ފުރިހަމަ އަށް ނުއުފުލޭނެތީ އެވެ.\nމަސައްކަތުގެ ދާއިރާގައި އަމާނާތްތެރި ނުވެ ޚިޔާނާތްތެރި ވުމަކީ ވަރަށް ގިނަ މައްސަލަތައް ކުރިމަތިވާނެ ކަމެކެވެ. އޭގެ ތެރޭގައި މަކަރު ހެދުމާއި އޮޅުވައިލުމާއި އުފެއްދުންތެރިކަން މަދުވުމާއި މަސައްކަތުގެ ފެންވަރު ދަށްވުމާއި ވިޔަފާރިތައް ހީނަރުވުމާއި މީސްތަކުންގެ މެދުގައި އިތުބާރު ގެއްލިގެން ދިއުން ފަދަ ކަންކަން ހިމެނެއެވެ. ވީމާ މިފަދަ ކަންކަމުން މަސައްކަތުގެ ދާއިރާ ސަލާމަތް ކުރުމަށްޓަކައި މަސައްކަތުގައި އަމާނާތްތެރިވާން ޖެހެއެވެ.\nމަސައްކަތުގެ އަޚްލާޤުގައި ހިމެނޭ ތިންވަނަ މުހިންމު ކަމަކީ ހަލާލު ގޮތުގައި އާމްދަނީ ހޯދުމެވެ. ދިރިއުޅުމަށްޓަކައި މަސައްކަތްކޮށް އާމްދަނީ ހޯދުމަށް ކިތަންމެ ވަރަކަށް އިސްލާމް ދީން ބާރު އެޅިޔަސް ހަލާލު ނޫން ގޮތެއްގައި އެއްޗެއް ހޯދުމަށް އިސްލާމް ދީން އިންކާރު ކުރެ އެވެ. އެހެންވެ ހަރާމް މަސައްކަތްތައް ބަޔާން ކުރައްވާފައި ވެއެވެ. އޭގެ ތެރޭގައި ބަނގުރަލާއި މަސްތުވާ އެހެނިހެން ތަކެތި އުފެއްދުމާއި އެތަކެތީގެ ވިޔަފާރި ކުރުމާއި ރިބާ އެކުލެވޭ މުއާމަލާތު ހިންގުން ފަދަ ކަންކަން ހިމެނެއެވެ.\nހަމަ އެފަދައިން މަސައްކަތް އޭގެ ޒާތުގައި ހުއްދަ ވިޔަސް ހަރާމް ކަންކަން އޭގައި ހިމެނިގެން އާމްދަނީ ހޯދުން އިސްލާމް ދީން މަނާ ކުރެ އެވެ. މިގޮތުން މަކަރު ހެދުމާއި އޮޅުވާލުމާއި ދޮގު ހުވާ ކުރުން ފަދަ ކަންކަން ކޮށްގެން ހޯދާ އާމްދަނީ އަކީ ހަރާމް އެއްޗެކެވެ. މީސްތަކުން މުދާވެރިކަން ހޯދުމުގައި ތިމާ އަށް އެ ލިބިގެން އަންނަނީ ކޮން ގޮތަކުން ކަމާ މެދު އަޅާނުލާނެ ޒަމާނެއް އަންނާނެ ކަމާއި މިގޮތުން އެ ހަލާލުތޯ ނުވަތަ ހަރާމްތޯ ވެސް ނުބަލާނެ ކަން ކީރިތި ރަސޫލާ، ޞައްލަﷲ ޢަލައިހި ވަސައްލަމް، ވަނީ ބަޔާން ކުރައްވާފަ އެވެ. (ބުޚާރީ)\nއެކަލޭގެފާނުގެ ނުބުއްވަތުގެ ހެއްކެއް ކަމުގައިވާ މި އިންޒާރު ގެ ފިތުނަވެރިކަން މިހާރު ވަނީ މުސްލިމުންގެ ތެރޭގައި ފެތުރި އާންމުވެފަ އެވެ. އެހެންކަމުން މި ފިތުނައިގައި ޖެހިފައިވާ މީހުން އެއިން ސަލާމަތްވާން ޖެހެއެވެ. އަދި ދެންތިބި މީހުން އެ ފިތުނައިގައި ނުޖެހި ވޭތޯ ގަދައަޅައި މަސައްކަތް ކުރަން ޖެހެއެވެ. މިގޮތުން ހުއްދަ މަސައްކަތްތައް ނޫނީ ނުކުރުމަށާއި ކުރާ މަސައްކަތުގައި ހުއްދަ ނޫން ކަންކަން ނުހިމެނުމަށް ސަމާލުވާން ޖެހެއެވެ.\nދިރިއުޅުމަށް ކޮންމެ މަސައްކަތެއް ކުރިއަސް އެ މަސައްކަތުގައި ތެދުވެރިކަމާއި އަމާނާތްތެރިކަމާއި އިޚުލާޞްތެރިކަން ހިމަނަން ސަމާލުވާން ޖެހެއެވެ. ޤިޔާމަތް ދުވަހުން އެމީހެއްގެ ފައިތިލަ ހުރި ހިސާބުން އަތަކަށް ވެސް ޖެހިނުލެވެނީސް ނުކޮށް ދޫކޮށް ނުލެވޭނެ ހަތަރު ސުވާލުގެ ތެރޭގައި ހިމެނޭ އެއް ސުވާލަކީ އެމީހަކު މުދާ ހޯދި ގޮތަކާއި އެއިން ހޭދަ ކުރި ގޮތަކާ ބެހޭ ގޮތުން ކުރެވޭ ސުވާލެވެ. (އައްތިރުމިޛީ)\nމި އިޝާރާތް ކުރެވުނީ މަސައްކަތުގެ އަޚްލާޤުގެ ތެރޭގައި ހިމެނެން ޖެހޭ މައިގަނޑު ސިފަތަކުގެ ތެރެއިން އެންމެ މުހިންމު ތިން ސިފަ އަށެވެ. މިނޫން އެހެން ސިފަތައް ވެސް މަސައްކަތުގެ އަޚްލާޤުގައި ހިމެނެ އެވެ. އަދި މި ތިން ކަންތަކާ ގުޅިފައިވާ އަޚްލާޤީ އެތައް ކަމެއް ވެސް ވެއެވެ. އިސްވެ ދިޔަ ވާހަކަތަކުން މިކަން އިތުރަށް ހާމަވެ އެވެ. ވީމާ މި އަޚްލާޤީ ސިފަތަކަށް ކޮންމެ މުސްލިމު މަސައްކަތްތެރިޔަކު ވެސް ފަރުވާތެރިވާން ޖެހޭނެ އެވެ. އެއީ މި އަޚްލާޤަށް ތަބާނުވުމުން އެމީހެއްގެ އަމިއްލަ ނަފްސަށާއި ދެން ތިބި އެހެން މީހުންނަށް ލިބޭނެ ގެއްލުންތަކުން ސަލާމަތް ވުމަށްޓަކައެވެ.\nދީން އިސްލާމް މުވައްޒަފުން ޤުރުއާން ސުންނަތް\nފޮޓޯއިން ފެންނަ ޕީޕީ ބޭފުޅުން ރައްޔިތުންނަށް ޚިދުމަތް ކުރެއްވުމުގެ މަޝްވަރާގައި، އަވަދިނެތި މިހާރުވެސް އެ އުޅުއްވަނީ.\nފޮޓޯގަ ތިފެންނަނީ ޕީޕީ ކުދިންކޮޅެއް ވަޒީފާ އަދާކުރާ މަންޒަރު.\nމަސައްކަތުގެ އަޚްލާގަށް ތަބާވުމުގެ ގޮތުން ސަރުކާރުގެ އެންގުން ތަކަށް ސަރުކާރުގެ ހުރިހާ މުވައްޒަފުން ބޯ ލަނބަން ޖެހޭނެއެވެ. ދެން އަމިއްލަ ކުންފުނި ތަކުގެ މުވައްޒަފުން ބޮސް ބުނާ ގޮތަށް ބޯލަނބައިގެން އެގޮތަށް އަމަލު ކުރަން ޖެހޭނެެއެވެ. މާބޮޑު ދެ ބަސްވުން ތަކެއް އުފެދިގެން ނުވާނެއެވެ. އެއިރުން އެނިމުނީ އެވެ.


ނެޓުބޯޅަ ގައުމީ ޓީމު އެކުލަވާލުމަށް ނެގި ސްކޮޑުގައި ކުޅުދުއްފުށީގެ3ކުޅުންތެރިން ހިމެނިއްޖެ | Kulhudhuffushi Online ބަނޑޭރިގަނޑު\nއަމީރު އަމީރު ސްކޫލުގެ އީމެއިލް އައިޑީ ހެކްކޮށް ރުފިޔާ ބޭނުންކަމަށް ބުނާ އީމެއިލްއެއް ފޮނުވަމުން އެބަދޭހަނިމާދޫ – ޓްރިވެންޑްރަމް ސެކްޓަރގެ ދަތުރުތަކަށް ބޮޑު ތަރުހީބެއް ލިބޭ: މޯލްޑިވިއަންވާހަކަ – ކަލާޔާނުލާ ދިރުމެއްނެތެވެ. (16)“ރައިޒް ކުޅުދުއްފުށި” ޕްރޮގްރާމް ނިންމާ ބައިވެރިންނަށް ސެޓްފިކެޓް ދީފިހަނިމާދޫ ކައުންސިލުން ސަރުކާރުގެ ވުޒާރާތަކުގެ ވެރިންނާ ބައްދަލުކުރުމަށް މާލެއަށް ޒިޔާރަތް ކޮށްފިހަނިމާދޫ ފަޅުތެރެއަށް ގިނައަދަދެއްގެ ރިއްމަހާއި މުށިމަސް ވަންނަމުން އެބަދޭމުވާސަލާތު ދުވަސް ފާހަގަ ކުރުމުގެ ގޮތުން ވަތަނިއްޔާއިން ސޯޝަލް މީޑިޔާ ކެމްޕޭނެއް ހިންގަނީފެބްރުއަރީ 8 ގައި ކުޅުދުއްފުށީ ޕޮލިސް ސްޓޭޝަނަށް ގެއްލުންދިން މައްސަލައިގެ އިތުރު އަޑުއެހުމެއް ބާއްވައިފިކުމުންދޫ ސްކޫލުގެ ޓީޗަރަށް ހަމަލާދިން މައްސަލައިގައި އިތުރު5މީހުން ހައްޔަރުކޮށްފިޔޮޓު ފަހަރަށް ޚިދުމަތް ދިނުމުގެ ވިޔަފާރި ވަނީ އިނދަޖެހިފައި: އުލިގަމު ކައުންސިލްކުޅުދުއްފުށީގައި ފުރަތަމަ ފަހަރަށް ވޯލްޑް އެތްލެޓިކްސް ޑޭ ފާހަގަ ކޮށްފިއެމްޑީޕީގެ އެގްރިވިޔަފާރީގެ ސިޔާސަތު ރަސްމީކޮށް ކުޅުދުއްފުށީގައި އިފްތިތާހު ކޮށްފިކުމުންދޫގައި ބިދޭސީ ޗީޓަރަށް ހަމަލަދިން މައްސަލައިގައި3މީހަކު ހައްޔަރު ކޮށްފިމޫސުމް ބަދަލުވުމާއި އަހަރެމެންގެ މޫޑަށް އަންނަ ބަދަލުތަކާ ހުރީ ކޮންގުޅުމެއްސީމަނުން ތަމްރީނު ކުރާނެ އިންސްޓިޓިއުޝަނެއް ކުޅުދުއްފުށީގައި ގާއިމު ކުރާނަން: ގާސިމް އިބްރާހީމް ނެޓުބޯޅަ ގައުމީ ޓީމު އެކުލަވާލުމަށް ނެގި ސްކޮޑުގައި ކުޅުދުއްފުށީގެ3ކުޅުންތެރިން ހިމެނިއްޖެ\nތާރީޚް 28/01/2009 ކުޅިވަރު\tޖޫން މަހު އޮންނަ އޭޝިޔަން ޗެމްޕިއަންޝިޕް އަށް ތައްޔާރުވުމަށް ނެގި ރާއްޖޭގެ ގައުމީ ސްކޮޑުގައި ކުޅުދުއްފުށީގެ3ނެޓްބޯޅަ ކުޅުންތެރިން ހިމެނިއްޖެއެވެ. މި3ކުޅުންތެރިންނަކީ މިދިޔަ ނޮވެމްބަރު މަހު މާލޭގައި އޮތް ގައުމީ ނެޓްބޯޅަ މުބާރާތުގެ އަންހެން ޑިވިޝަނުގައި ވާދަކުރި ކުޅުދުއްފުށީ ޓީމުގެ ތިން ކުޅުންތެރިއެކެވެ. އެއީ ރާޝިދާ މޫސާ، ނަދީމާ މުޙައްމަދު، އަދި ހަދީޖާ އަބޫބަކުރެވެ.\nގައުމީ ނެޓްބޯޅަ ޓީމު އެކުލަވާލުމަށް ނުގި 22 ކުޅުންތެރިންގެ ސްކޮޑުގައި ހިމެނެނީ ކުޅުދުއްފުށީގެ3ކުޅުންތެރިން، ހުޅުމާލޭ ސްޕޯޓްސްގެ6ކުޅުންތެރިން، ވިޔަންސާގެ6ކުޅުންތެރިން، ވެލޯޒިޔާގެ4ކުޅުންތެރިން، އަދި ޒެފްރޯލުގެ ކުޅުންތެރިޔެއްގެ އިތުރުން ކުރިން ގައުމީ ޓީމަށް ކުޅުނު ދެކުޅުންތެރިޔެކެވެ. މިކުޅުންތެރިން ފެބްރުއަރީ 8 ގައި ފަރިތަކުރުންތައް ފަށާނެއެވެ. އަދި މުބާރާތަށް ފުރުމުގެ ކުރިން 12 ކުޅުންތެރިންނަށް ސްކޮޑް މަދުކުރާނެއެވެ. މުބާރާތް ފެށުމުގެ ކުރިން ގައުމީ ޓީމު ސިންގަޕޫރުގައި ފަރިތަކުރުންތަށް ބޭއްވުމަށްވެސް ވަނީ ހަމަޖެހިފައެވެ. ޓީމުގެ ކޯޗެއްގެ ގޮތުގައި ހަމަޖައްސާފައިވަނީ ކުރީގެ ނެޓްބޯޅަ ތަރި އައިމިނަތު ހަލީމް (ދިލް) އެވެ.\nގުޅޭ ލިޔުންތައް - ކުޅުދުއްފުށީގައި ރާޅާ އެޅުމުގެ މުބާރާތެއް ބާއްވަނީ - 21/04/2013 - ގައުމީ ނެޓްބޯޅަ ޓީމުގައި ފިޔަޖަހަމުން އަންނަ ކުޅުދުއްފުށީގެ ތަރި - 14/04/2013 - ހަ ޓީމު ވާދަކުރާ އާދަމް އިސްމާއިލް ފުޓުބޯޅަ ލީގު ހުކުރު ދުވަހު ފަށަނީ - 11/03/2013 - ޖަލާލުއްދީން ސްކޫލްގެ ނެޓްބޯޅަ މުބާރާތުގެ ޗެމްޕިއަންކަން އެމަރަލްޑް ހައުސް ހޯދައިފި - 02/03/2013 - ޖަލާލުއްދީން ސްކޫލުގެ 14 ވަނަ އިންޓަރ ހައުސް ނެޓްބޯޅަ މުބާރާތް ފަށައިފި - 01/03/2013  12 ކިޔުންތެރިން ޚިޔާލު ފާޅުކުރައްވާފައިވޭ\nއަހްމަދު ޢަލީ (ކޮކީ) ވިދާޅުވީ\nކުޅުދުއްފުށީ ފިރިހެނުން ކުޅެންވީ، ބާސްކެޓް. އަންހެނުން ކުޅެންވީ، ނެޓްބޯޅަ. އޭރުން ރަނގަޅުވާނެ ކަމަށް ފެނޭ\nކޮކީ ފާޅުކޮށްފަ އޮތް ހިޔާލަށް މަ ތާއީދު.\nހަމަ އެކަނި ނެޓްބޯޅައެއް ބާސްކެޓެއްނޫން، ހުރިހާ ކުޅިވަރެއްވެސް ހުއްދައޮންނަ މިންވަރަކަން ކުޅެއްވީ! އެއީ ތިރަށުގައި އާބާދި އެބައޮތް، ހުރިހާ ކުދިންވެސް ކޮންމެވެސ ކަމެއްގާ މަސްޢޫލުކުރަންވީ! އެކަމަށ ސައުގުވެރިކަން އެފަންދަންވީ އޭރުން ރަށުގައި ބޭނުންތެރި ޒުވާނުން ތަކެއްަުފެދިދާނެ.\nއެކަމަކު މިކަންތައްތަ ކުޅުދުފުށީ ގަ ކުރެވެން އޮތީ ސްޓޭޑިއަމް ގަ ތިބި މީހުން މީހުން ބަދަލް ކޮއްގެން. މުބާރާތު ގައި ލިބޭ ފައިސާ ވަންނަ ތަނެ ވަނީ . ދެފަހަރު ވެސް ބާސްކެޓް ޓީމަށް ވަތް ރަނެއް ނޭގިފަ ، އަސްލު ޗެންޕިއަން އަށްލި ބޭ ފައިސާ އެއީ ކުޅުންތެރިންގެ ހައްގެ . މިވެސް ދެކެވޭ ވާހަކަ އެއް ؛ މިކަންތަ ތައް ރަގަޅުމ ކުރަން އެބަޖެހެ؛\nމަރުހަބާ ރާޓޭ، ހައްޖަ، ނަދީ ގަދަ ކުރާތި،\nއަސް ނުޖެހޭ ޓީމަށް ލިބެ އެއްޗެއް ކުޅުންތެރިން ނަކަން ބަހާކަން . އެއި އެޓިމަކީ ރަށް ތަމްސީލު ކުރާޓީމަކަށ ވާތީވެ. ޓީމްގައި އުޅޭނީވެސ ހުސް ރަށުކުދިން ދެން. ހުރިހާ ކުޅޫން ތެރިން ނަކީވެސް ރަށް ދެކެ ލޮބިވާ ކުދިން.\nކުޅުދުއްފުށީގައި ކުޅޭ އެހެން ކުޅިވަރުތަކަށްބަލާއިރު ފުޓުބޯޅަގައި ހުސްކުޅުދުއްފުށީޓީމެއް ނެރޭއިރު ކާމިޔާބު ހޯދައެވެ. ނެޓު އަދި ބާސްކެޓްގައިވެސް ވަނީ އެހެންނެވެ. ފުޓްބޯޅައިގައި ބާސްކެޓްގައި އޮންނަހެން ރަށުންބޭރުންވެސް ލިމިޓެޑް އަދަދަކަށް ކުޅުންތެރިން ލެވޭނަމަ ހަމަ މޮޅުވާނެއެވެ. ތަފާތުކުޅިވަރުތަކުގައި ތަފާތުގަވާއިދު ހުންނަކަން ވިސްނާލާތި. ދެން ނެޓުބޯޅަގައުމީ ސުކޮޑަށް މީހުންނަގާގޮތާމެދު ސުވާލުއުފެދޭ. ކުޅުދުއްފުށީ ޓީމުގައި2މެޗުވެސް ހަމަނުކުރާއިރު ނަދީމާއަށް ގައުމީ ސުކޮޑުން ޖާގަލިބެންވީ ގޮތެއް ނުވިސްނޭ. އެހެން ގޮތަކުން ކަންނޭގެ ދޯ. ރަގަޅުދެން ކުޅުދުއްފުށިން ވިއްޔާދޯ..\nAnyway congra for all\nސޮބީ ތިބުނީ ހަމަ ރަނގަޅަށް . ހަމަ އެކަނި ޓީމްގަ އުޅެނީ ރަށުކުޅުންތެރިންނެއް ނޫން. ރަށުކުޅުންތެރިން އުޅުން ކަމުގައިވިޔަސް އެލާރި ވަންނަ ތަނެއް ކުޅުން ތެރިންނަށް އެނގެންޖެހޭނެ. ރަށް ދެކެ ލޯބިވާތީ އެކަހަލަ ކަންތައް ކުރަނީވެސް. އެކަމަ ސްޓޭޑިއަމްގަ އުޅޭ މީހުން ލިބާސް ބަދަލުކުރާހެން ދެދުވަހުން އެއްދުވަހު އަގު ބޮޑުހެން ހީވާ ސައިކަލާ ކާރާއި ފިހާރަ އާއި އެއްޗެހި ލިބޭ. މިހާރުވެސް ނެޓް ކުޅެންދާ ކުދިންގެ ކޯޓް އެއތީ އޮތްގޮތަކީ ދެރަވެގެން އޭގަ ނެތް ނެޓް ގަނޑުވެސް އަޅުވާލާފަ ނެތް. ދެން ކީއްކުރާ ބައެއް. ޕޮއް.\nހަސަން ތުއްތު ވިދާޅުވީ\nތިޔާބުނާ ނެޓަކީ ކިހިނެށް ކުޅޭގޮލައެއްތަ؟\nލަލީގެ ވާހަކައާއި މަ ދެބަސް.. އެއީ އެންމެފަހުން ކުޅުނު ފުޓްބޯޅަ އަތޮޅު މުބާރާތުގައިވެސް ކުޅުދުއްފުއްޓައް ކާމިޔާބުވީ ހަމައެކަނި ރަށު ކުޅުންތެރިން ލައިގެން ކުޅުނީމަ..އެހެން ހެދީމައޭ ރަށުގައި ކުޅިވަރު އާލާވާނީ.. ޒުވާން ކުޅޫންތެރިން.. ދެން އަދި ގައުމީ ނެޓު ޓީމު އޭކުލަވާލުމަށ ނެގި3ކުޅުންތެރިންނަށް މަރުހަބާ.. ޓީމަށް ހޮވިއްޖެއްޔާ ވަރަށް މޮޅޭ ބުނާނަން..\nހިޔާލީ މީހާ ވިދާޅުވީ\nމިރަށުގައި ކުޅެންވީ ނެޓްބޯލަ އާއި ބާސްކެޓް ބަޔަކު ދެކޮޅު ހެދިއަސް އެއިން ނޫނީ މިހާތަމަށް ޤައުމީފެންވަރުގެ ތައްޓެއް ލިބިފައިނެތްކަން އެމީހުންނަށްވެސް އެނގޭނެ. މިރަށުގައި ފުޓްބޯޅަ ތަރިންތަކެއް އުފެދުނު 92،93 ހިސާބުގައި ޖިބުރީލް، ހުތްބެ، 04 އަދުރޭ، ރާ ދޮނޭ، ސޭކޭ، ސައުދު، ގައްޔޫމް، ބޮޑު 16، ބެރު އާދަން މެފަދަ ތަރިން އޭރު އަޅުގަނޑު އުއްމީދުކުރިން ޤައުމީ ތައްޓެއް މިރަށަށް ލިބޭނެކަމަށް، އެމީހުންނަށް ވީވަރު ވީ ބައެއްވެސް ދެންނުއުފެދޭ، ނުވެސް އުފެދޭނެ.


Neighborhood Police: Rayyithun Balaigaiy Khidhumatheh - vNews.mv\nނެއިބަރހުޑް ޕޮލިސް: ރައްޔިތުން ބަލައިގަތް ޚިދުމަތެއް\nޝިފްޒާ މުސްޠަފާ 13 August 2019, 14:24\nރަށުތެރޭގެ އަމަންއަމާންކަން ބެލެހެއްޓުމުގެ ގޮތުން ނެއިބަރހުޑް ޕޮލިސް ތައާފަރުކުރީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވެރިކަމާ ހަވާލުވެވަޑައިގަތުމަށްފަހު، އެމަނިކުފާނުގެ ވެރިކަމުގެ ފުރަތަމަ 100 ދުވަހުގެ އެޖެންޑާގެ ތެރެއިންނެވެ. މި ޚިދުމަތް ތައާރަފުކުރެވުނީ 17 ޑިސެމްބަރު 2018 ގައެވެ.\nނެއިބަރހުޑް ސަޕޯޓު އޮފިސަރުންގެ ޚިދުމަތް މާލެ ސަރަހައްދަށް ތައާރަފުކުރެވި، ހުރިހާ ރައްޔިތުންނަށް ޚިދުމަތް ފޯރުކޮށްދިނުމަށްޓަކައި، މާލެ ސަރަހައްދު އަށް ބަޔަކަށް ބަހާލިއެވެ. އެގޮތުން މާލެ ހަތަރު ބަޔަކަށް، ހުޅުމާލެ ތިން ބަޔަކަށް އަދި ވިލިމާލެއަށް ވަކިން ޚިދުމަތް ދޭން ނިންމިއެވެ.\nޚިދުމަތް ތައާރަފުކުރުމަށްފަހު ފުލުހުން ބުނެފައިވަނީ ނެއިބަރހުޑް ސަޕޯޓް އޮފިސަރުން ގޭބިސީތަކާއި، އެ އޮފިސަރަކަށް ކަނޑައެޅިފައިވާ ސަރަހައްދުތަކަށް ޒިޔާރަތްކޮށް، ގޭބިސީތަކާއި އެސަރަހައްދުތަކުގެ އާންމު މައުލޫމާތު އޮޅުންފިލުވާނެ ކަމަށެވެ. އަދި އާންމު އިޖުތިމާއީ މިންގަނޑުތަކާ ޚިލާފު އަމަލުތަކާއި އެސަރަހައްދުތަކުގައި ހިނގާ އެހެނިހެން ކުށްތައް ދެނެގަނެ ހައްއްލު ހޯދައިދިނުމަށް މަސައްކަތްކުރާނެ ކަމަށެވެ.\nރައްޔިތުންނާ ގުޅިގެން ރައްޔިތުންނަށް އަމާން ވެށްޓެއް ގާއިމުކޮށްދިނުމަށް ތައާރަފުކުރެވުނު މި ޚިދުމަތަށް މިހާރު މިވަނީ އަށްމަސް ދުވަސް ވެފައެވެ. މި މުއްދަތުގެ ތެރޭގައި ވަރަށް ބޮޑެތި މަސައްކަތްތަކެއް ކުރެވި، މިއީ ކާމިޔާބު ޚިދުމަތަކަށް ހެދިފައިވާ ކަމަށް ފުލުހުން ބުނެއެވެ.\nވީޓީވީގެ "ތަފުސީލު" ޝޯވގައި ވާހަކަފުޅު ދައްކަވަމުން ޕޮލިސް ޗީފް ސްޓޭޝަން އިންސްޕެކްޓަރ ހާމިދާ އަބްދުލް އަލީމް ވިދާޅުވީ ނެއިބަރހުޑް ޕޮލިސް ތައާރަފުވި ދުވަހުން ފެށިގެން ރައްޔިތުންގެ ފަރާތުން ވަރަށް ބޮޑު އެއްބާރުލުމެއް ލިބެމުން އަންނަ ކަމަށެވެ. ފުލުހުންނަށް ކުރިން އެނގިފައި ނެތް މުހިންމު އެތައް މައުލޫމާތެއް އާންމުންގެ ފަރާތުން ލިބިފައިވާ ކަމަށެވެ. މި ޚިދުމަތް ތައާރަފުކުރެވުމާއެކު ގޭގެއަށް ޒިޔާރަތްކޮށް، ގާތް ގުޅުމެއް އުފެއްދުމަށް މަސައްކަތްކޮށް، ރައްޔިތުންނާއެކު އެ ގުޅުން ބަދަހިވެފައިވާ ކަމަށް ވިދާޅުވިއެވެ.


Difference between revisions of "އިއްދައިން ކެނޑުން" - ވިކިޕީޑިއާ\nDifference between revisions of "އިއްދައިން ކެނޑުން"\nއިއްދައިން ކެނޑުން (އުނިއިތުރު ގެންނަވާ)\n15:38, 10 އޮކްޓޫބަރު 2009ގެ ނުސްހާ\n2 bytes removed ، 12 years ago\n15:36, 10 އޮކްޓޫބަރު 2009ގެ ނުސްހާ (އުނިއިތުރު ގެންނަވާ)\nKhazaanaa (ޚިޔާލު ސަފްޙާ | ޙިއްޞާ)\n(←އިއްދައިން ކެނޑުން ކުރިމަތިވާގޮތް)\n15:38, 10 އޮކްޓޫބަރު 2009ގެ ނުސްހާ (އުނިއިތުރު ގެންނަވާ) (ކުރީގެ ނުސްހާއަށް ބަދަލުކުރައްވާ)\n== އިއްދައިންކެނޑުމަށް ދިމާވާގޮތް ==\nއިއްދައިން ކެނޑުން ކުރިމަތިވާ މައިގަނޑު ސަބަބަކީ [[ރަހިމު]]ގެ ދެފަޅީގައިވާ [[ބިސްރަވަ]] އިން ބިސްދޫކުރުން ހުއްޓާލުން ނުވަތަ ބިސް އުފެއްދުން މަދުވުމެވެ. ފުރާއުމުރުން ފެށިގެން އަންހެންކުދިންނަށް ކުރިމަތިވާ މައްސަރު ކަންތައް ނުވަތަ [[ޙައިޟުވުން]] ޖެހެނީ [[ސިކުނޑި]]ގައިވާ [[ހައިޕޯތަލަމަސް]]އޭ ކިޔުނު ހިސާބުން [[ގޯނާޑޮޓްރޮޕިން ރިލީސިންގ ހޯރމޯން]] ދޫކުރަން ފެށުމުންނެވެ. މި ހޯރމޯން އަކީ [[ޕިޓޫއިޓަރީ ގްލޭންޑް]] އިން [[ފޮލިކަލް ސްޓިމިއުލޭޓިންގ ހޯރމޯން]]، އަދި [[ލޫޓިއިނައިޒިންގލޫޓީއިނައިޒިންގ ހޯރމޯން]] ދޫކުރުމަށް ބާރުއަޅާ ހޯރމޯން އެކެވެ. ް [[ފޮލިކަލް ސްޓިމިއުލޭޓިންގ ހޯރމޯން]]، ބޭރުވުމަކީ ބިސްރަވައިގެ ތެރޭގައި ބިސް އެކުލެވިގެންވާ ކުދިކުދި ފޮލިކަލްތައް އުފެދި ބޮޑުވުމަށް މަގުފަހިކޮށްދޭ ކަމެކެވެ. ކޮންމެ މަހަކު [[ފޮލިކަލް ސްޓިމިއުލޭޓިންގ ހޯރމޯން]]، އަދި [[ލޫޓިއިނައިޒިންގލޫޓީއިނައިޒިންގ ހޯރމޯން]] ގެ ސަބަބުން ފޮލިކަލް ތައް ފައްކާވެ، ބިސްދޫކުރުމުގެ ތެރޭގައި [[އެސްޓްރަޖަން]]، އަދި [[ޕްރޯޖެސްޓަރޯން]] ބޭރުކުރެއެވެ. ފަހުން މިބުނެވުނު ދެހޯރމޯން އަކީ ބަލިވެ އިނުމުގެ ތެރޭގައި [[ރަހިމްރަހިމު]] ފުޅާވެ، އޭގެ ފަށަލަ ބޯކުރުމުގައި ޒިންމާވާ ދެހޯރމޯންއެވެ. [[ލޫޓިއިނައިޒިންގލޫޓީއިނައިޒިންގ ހޯރމޯން]] ދޮންވެ ފައްކާވެފައިވާ ބިސް ފޮލިކަލް އިން ބޭރުކުރުމަށް ބާރުއަޅައެވެ. ބަލިވެ ނީދެއްޖެނަމަ [[އެސްޓްރަޖަން]] އަދި [[ޕްރޯޖެސްޓަރޯން]]ގެ މިންވަރު ދަށްވެ، ރަހިމުގެ އެތެރެއިން ލެވިފައިވާ ދުލިފަށަލަ ފެޅި، ޙައިޟުގެ ލޭގެ ގޮތުގައި ބޭރުވެގެން ދެއެވެ.\nއުމުރުން ދުވަސްވަމުން އަންނަ ވަރަކަށް ބިސްރަވައިގެ ތެރޭގައި ހުންނަ ފޮލިކަލްގެ މިންވަރު މަދުވެ، އޭގެ ފެންވަރު ދަށްވެގެންދެއެވެ. މާނައަކީ ބިސް އުެފެއްދުންވެސް މަދުވެގެން ދިއުމެވެ. އެއާއެކު [[އެސްޓްރަޖަން]] އަދި [[ޕްރޯޖެސްޓަރޯން]] ވެސް އުފެއްދުން މަދުވެ، ހުއްޓުމަކަށް އަންނަގޮތް ވެއެވެ. އާޚިރު ނަތީޖާއަކީ މައްސަރު ކަންތަކަށް ބަދަލު އައިސް ހުއްޓެމުންގޮސް މުޅިން މައްސަރުކަންތައް ޖެހުން ހުއްޓިގެން ދިއުމެވެ. އިއްދައިން ކެނޑުން ކުރިމަތިވަނީ މިބީދައިންނެވެ. ▼\n▲އުމުރުން ދުވަސްވަމުން އަންނަ ވަރަކަށް ބިސްރަވައިގެ ތެރޭގައި ހުންނަ ފޮލިކަލްގެ މިންވަރު މަދުވެ، އޭގެ ފެންވަރު ދަށްވެގެންދެއެވެ. މާނައަކީ ބިސް އުެފެއްދުންވެސް މަދުވެގެން ދިއުމެވެ. އެއާއެކު [[އެސްޓްރަޖަން]] އަދި [[ޕްރޯޖެސްޓަރޯން]] ވެސް އުފެއްދުން މަދުވެ، ހުއްޓުމަކަށް އަންނަގޮތް ވެއެވެ. އާޚިރު ނަތީޖާއަކީ މައްސަރު ކަންތަކަށް ބަދަލު އައިސް ހުއްޓެމުންގޮސް މުޅިން މައްސަރުކަންތައް ޖެހުން ހުއްޓިގެން ދިއުމެވެ. އިއްދައިން ކެނޑުން ކުރިމަތިވަނީ މިބީދައިންނެވެ.\n== އިއްދައިން ކެނޑުމުން އަންހެނުންގެ ހަށިގަނޑަށް އަންނަ ބަދަލުތައް ==


Rajje ah kuraa dhathuraa eku gulhun ithurah badhahi vaane: Modi\nރާއްޖެއަށް ކުރައްވާ ދަތުރާއެކު ދެ ގައުމުގެ ގުޅުމަށް އިތުރު ކުރިއެރުންތައް ލިބޭނެ: މޯދީ\nރާއްޖެއަށް މާދަމާ ކުރައްވަން ނިންމަވާފައިވާ ދަތުރުފުޅުގެ ސަބަބުން ރާއްޖެ އާއި އިންޑިއާއާ ދެމެދު އޮތް ގުޅުން އިތުރަށް ބަދަހިވެގެންދާނެ ކަމަށް އިންޑިއާގެ ބޮޑުވަޒީރު ނަރެންދްރަ މޯދީ ވިދާޅުވެއްޖެ އެވެ.\nއިންތިހާބީ ރައީސް އިބްރާހިމް މުހައްމަދު ސޯލިހު އާއި، އިންތިހާބީ ނައިބް ރައީސް ފައިސަލް ނަސީމް ހުވާ ކުރެއްވުމަށް ބާއްވާ ރަސްމިއްޔާތު މާދަމާ ގަލޮޅު ދަނޑުގައި ބޭއްވުމަށް ހަމަޖައްސާފައިވާއިރު، އެ ރަސްމިއްޔާތަށް މޯދީ ވަޑައިގަންނަވަން ވަނީ ހަމަޖެހިފަ އެވެ.\nމޯދީގެ ފޭސްބުކު ޕޭޖްގައި ކުރައްވާފައިވާ ޕޯސްޓެއްގައި ވިދާޅުވެފައިވަނީ، އިބޫ ހުވާ ކުރައްވާ ތާރީހީ ރަސްމިއްޔާތަށް މާލެއަށް ވަޑައިގެންނެވޭތީ އުފާކުރައްވާ ކަމަށެވެ. އިންތިހާބުގައި އިބޫ ހޯއްދެވި ކާމިޔާބީއަށް މަރުހަބާ ދަންނަވާ ކަމަށާއި، އެ ކާމިޔާބީ ރަމްޒުކޮށްދެނީ ޑިމޮކްރަސީ އާއި ގާނޫނުވެ ވެރިކަން ހިންގުމާއި، ބާއްޖަވެރި މުސްތަގުބަލެއް ހޯދުމަށް ދިވެހި ރައްޔިތުން ބޭނުންވެފައި ތިއްބެވި މިންވަރު ކަމަށްވެސް މޯދީ ވަނީ ވިދާޅުވެފަ އެވެ.\nމޯދީގެ ރަސްމީ ފޭސްބުކް ޕޭޖްގައި ކުރައްވާފައިވާ ޓުވީޓް\nއިންޑިއާ އާއި ރާއްޖެއަަކީ ތާރީހުގައި ލިޔެވިގެންވާ ވަރުގަދަ ދެ ބައިވެރިން ކަމަށާއި، ދެ ގައުމުގެ ރައްޔިތުންގެ މެދުގައި އުފެދިފައިވާ ވަރުގަދަ ގުޅުމަކީ ސުލްހައާއި ތަރައްގީއަށް ލޯބި ކުރާތީ އުފެދިފައިވާ ގުޅުމެއް ކަމަށް މޯދީ ވިދާޅުވި އެވެ. މީގެ އިތުރުން އެކުގައި ގުޅިގެން ތަރައްގީ ގެނައުމަށް އިންޑިއާ ސަރުކާރުން ގެންގުޅުއްވާ "ސަބްކާ ސާތު، ސަބްކާ ވިކާސް" ސިޔާސަތަކީ އަވައްޓެރި ހުރިހާ ގައުމަކަށްވެސް ހުޅުވާލެވިފައިވާ ސިޔާސަތެއް ކަމަށް މޯދީ ވަނީ ވިދާޅުވެފަ އެވެ.\nމޯދީ ވިދާޅުވީ އިބޫގެ އާ ސަރުކާރާއެކު، އިންފްރާސްޓްރަކްޗާ އާއި، ސިއްހީ ދާއިރާއާއި، ހިއުމަން ރިސޯސް ޑެވެލޮޕްމަންޓާއި އެނޫންވެސް އެކި ދާއިރާތަކުން ވަރަށް ގާތުން މަސައްކަތް ކުރަން އިންޑިއާ އޮތީ ތައްޔާރަށް ކަމަށެވެ.\nމިއީ މޯދީ ރާއްޖެ ވަޑައިގަންނަވާ ފުރަތަމަ ފަހަރެވެ. މީގެކުރިން މޯދީ ރާއްޖެ ވަޑައިގެންނެވުމަށް އެކި ފަހަރު މަތިން ހަމަޖެހުނެވެ. ރައީސް އަބްދުﷲ ޔާމީން ވެސް އެކި ފަހަރު މަތިން މޯދީއަށް ދައުވަތު ވެސް އެރުވި އެވެ. ދެކުނު އޭޝިއާގައި މޯދީ ވަޑައިނުގަންނަވާ ހަމައެކަނި ގައުމަކަށް މިހާރު އޮތީ ވެސް ރާއްޖެ އެވެ. ރައީސް ޔާމީންގެ ސަރުކާރުގައި އިންޑިއާއެކު އޮތް ގުޅުމަށް ވަނީ ބުރޫއަރާފަ އެވެ.\nމޯދީ ރާއްޖެ ވަޑައިގަންނަވާނީ މާދަމާގެ ވަގުތެއްގަ އެވެ. މޯދީގެ އިތުރުން ވެސް ގިނަ އަދަދެއްގެ ޑިޕްލޮމެޓުން އިބޫ ހުވާ ކުރުމުގެ ރަސްމިއްޔާތުގައި ބައިވެރިވެވަޑައިގަންނަވާނެ އެވެ. އޭގެ ތެރޭގައި ސްރީލަންކާގެ ކުރީގެ ރައީސް ޗަންދްރިކާ ބަންޑާރަނަޔަކަ ކުމަރަތުންގަ ވެސް ހިމެނިވަޑައިގަންނަވަ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ ރައީސް އިބްރާހިމް މުހައްމަދު ސޯލިހު


VIA ge jaaga thanavas, hihgaimu aa executive lounge hulhuvaifi | MBS NEWS\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ވީއައިޕީ އަދި ސީއައިޕީ ލައުންޖް. މި އިމާރާތުގައި އެއްފަހަރާ 95 މީހުންނަށް ޚިދުމަތްދެވޭނެ. ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓް (ވީއައިއޭ)\nވީއައިއޭގެ ޖާގަ ތަނަވަސް، ހިތްގައިމު އާ އެގްޒެކެޓިވް ލައުންޖް ހުޅުވައިފި\n07 January 2022, 13:27\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި އަލަށް ހެދި ޖާގަ ތަނަވަސް، ހިތްގައިމު "މާމަހި" އެގްޒެކެޓިވް ލައުންޖް ފަސިންޖަރުންނަށް މިއަދު ހެނދުނު ހުޅުވާލައިފި އެވެ.\nކުރީގެ އަކުއާ ރެސްޓޯރަންޓް ހުރި ތަނުގައި މޫދު ފެންނަ ގޮތަށް 2،200 އަކަމީޓަރުގެ ސަރަހައްދެއްގައި ހަތަރު ބުރި އަށް ހެދި ވީއައިޕީ ކޮމްޕްލެކްސްގައި ޗެކިން ކުރެވޭނެ ފެސިލިޓީ އާއި ކެއިން ބުއިމުގެ ހިދުމަތްތަކާއި ފާޚާނާގެ އިތުރުން ފެންވެރޭނެ ގޮތާއި ދެ ޖިންސަށް ވަކިން ނަމާދު ކުރެވޭނެ ގޮތްތައް ވެސް ހުރެ އެވެ.\nމިއީ ކުރިން ބޭނުންކުރި ވީއައިޕީ އަދި ސީއައިޕީ ޓާމިނަލަށް ވުރެ ޖާގައިގެ ގޮތުން ދިހަ ގުނަ ބޮޑު ތަނެކެވެ.\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ވީއައިޕީ އަދި ސީއައިޕީ ލައުންޖްގައި މިއަދު ހިދުމަތް ދެނީ. ފޮޓޯ: އެމްއޭސީއެލް\nއަލަށް ހެދި އިމާރާތުގައި އެއްފަހަރާ 95 މީހުނަށް ޚިދުމަތްދެވެ އެވެ. އަދި ކުރިން ބޭނުންކުރި ވީއައިޕީ ޓާމިނަލުން އެއްފަހަރާ ޚިދުމަތް ދެވެނީ 65 މީހުންނަށެވެ.\nކުރީ ސަރުކާރުން ހަވާލުކޮށްގެން ވެލާނާ އިންޓަނޭޝަނަލް އެއާޕޯޓުގެ އާ ވީއައިޕީ ކޮމްޕްލެކްސްގެ ފުރަތަމަ ފިޔަވަހި ވެސް ހެދީ އެ އެއާޕޯޓުގެ އާ ރަންވޭ އާއި ފިއުލް ފާމް އަދި ކާގޯ ޓާމިނަލް ހެދި ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އެވެ.\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ވީއައިޕީ އަދި ސީއައިޕީ ލައުންޖް. މި އިމާރާތުގައި ވަކި ވަކި ލައުންޖް އެރިއާތަކެއް ވެސް ހުރޭ. ފޮޓޯ: އެމްއޭސީއެލް\nއެމްއޭސީއެލް އިން ބުނީ މި ޓާމިނަލް ބޭނުންކުރަން ފެށުމުން، ކުރީގެ ވީއައިޕީ ޓާމިނަލް ތަޅާލައި، އެތަނުގެ ދެވަނަ ފިޔަވަހީގެ މަސައްކަތްތައް ފަށާނެ ކަމަށެވެ. އަދި ދެވަނަ ފިޔަވަހީގެ މަސައްކަތްތައް ނިމުމުން، ޓާމިނަލްގެ ޖުމްލަ ބޮޑުމިން 6،800 އަކަފޫޓަށް އިތުރުވާނެ ކަމަށް ވެސް އެ ކުންފުނިން ބުންޏެވެ.\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ވީއައިޕީ އަދި ސީއައިޕީ ލައުންޖްގެ ޑިއުޓީ ފްރީ ފިހާރަ. މި އިމާރާތުގައި އެއްފަހަރާ 95 މީހުންނަށް ޚިދުމަތްދެވޭނެ. ފޮޓޯ: އެމްއޭސީއެލް\nއެމްއޭސީއެލް އިން ބުނެފައި ވަނީ އާ ވީއައިޕީ އަދި ސީއައިޕީ ޓާމިނަލް ބޭނުންކުރަން ފެށި ނަމަވެސް އެތަނުން ދޭ ހިދުމަތްތަކުން ނަގާ ފީއަށް މިވަގުތު އެއްވެސް ބަދަލެއް ނުގެންނާނެ ކަމަށެވެ. އަދި އަގުތަކަށް ބަދަލު ގެންނަނީ އެ ޓާމިނަލްގެ ފޭސް އެކެއްގެ ހުރިހާ ސާމާނަކާއި ހިދުމަތްތައް ފުރިހަމަވުމުން ކަމަށް ވެސް ބުނެފައިވެ އެވެ. އޭގެ އިތުރުން އެތަނުން ނަގާ އަގުތައް ކަނޑައެޅުމުގެ ކުރިން ކަސްޓަމަރުންނާ ހިއްސާކުރާނެ ކަމަށް ވެސް އެ ކުންފުނިން ބުނެފައިވެ އެވެ.\nރާއްޖެ މިއަދު ވިޔަފާރި ވެލާނާ އިންޓަނޭޝަނަލް އެއާޕޯޓް (ވީއައިއޭ) މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ދަތުރުފަތުރު


ކެލާގެ ގިނަބަޔަކު ގަދަ ހުމުގައި!! - MV Times\nކެލާގެ ގިނަބަޔަކު ގަދަ ހުމުގައި!!\n0 November 4th, 2012 - 5:08 PM\nރާއްޖެއަށް ކުރި ބޮޑު ވިއްސާރައަށްފަހު ހއ. ކެލާގައި ހުން ފެތުރެން ފަށައިފި އެވެ.\nމައުލޫމާތު ލިބިފައިވާ ގޮތުގައި ބާރު ސްޕީޑެއްގައި ފެތުރެމުންދާ ހުން އެރަށުގައި ދުވާލަކު 30 މީހުނަށްވުރެ ގިނަމީހުނަށް އަންނަނީ ޖެހެމުންނެވެ. ހުން ފެތުރެމުންދާއިރު އެރަށުން ބޭސް ހުސްވެފައިވާކަމަށްވެސް މައުލޫމާތު ލިބެ އެވެ.\nރާއްޖެއަށް ކުރާ ވިއްސާރާގައި ގެއްލުން ލިބި ފެން ބޮޑުވި ރަށްރަށަށް ނަޖިހުގެ އަސަރު ފޯރައި ނުރައްކާތެރި ބަލިމަޑު ކަމެއް ފެތުރިދާނެ ކަމުގެ އިންޒާރު ސެންޓާ ފޯ ކޮމިއުނިޓީ ހެލްތު އެންޑް ޑިޒީޒް ކޮންޓްރޯލް (ސީސީއެޗްޑީސީ) އިން ވަނީ ދީފަ އެވެ.\nއެ އިދާރާއިން ބުނެފައި ވަނީ ރަށްރަށުގައި ފެން ބޮޑުވެ ނަޖިސްތައް ބޭރުވުމުން ބޭރަށް ހިންގުމާއި ހޮޑުލުން ފަދަ ބަލިތައް ފެތުރުމުގެ ފުރުސަތު ބޮޑުކަމަށެވެ.\nބައެއް ރަށްރަށުގައި ފެންބޮޑުވެފައިވާތީ އެ ރަށްތައް ކްލޮރިންކުރުމަށް ގިނަ އަދަދަކަށް ކްލޮރިން ބޭނުންވާ ކަމަށް ޑިޒާސްޓާ މެނޭޖްމެންޓް ސެންޓަރުންވެސް ވަނީ ބުނެފަ އެވެ. އެސެންޓަރުން ބުނެފައިވަނީ ނުވަ ރަށެއް ކްލޮރިންކުރަން ޖެހިފައިވާ އިރު، ގިނަ އަދަދަކަށް އިތުރަށް ކްލޮރިން ބޭނުންވާކަމަށެވެ.\nރާއްޖެ އަށް ކުރަމުންދާ ވިއްސާރައިގައި ރަށްރަށަށް ލިބުނު ގެއްލުންތައް ބެލުމަށް ޓާސްކް ފޯހެއްވެސް ވަނީ އެކުލަވާލާފަ އެވެ. ރައްޖެއާއި އަލިފްދާލުގެ ކަމާބެހޭ މުއައްސަސާތަކުގެ 15 ފަންނީ މީހުން ހިމެނޭ އެ ޓާސްކް ފޯސް ހިންގަމުން ދަނީ ސްޓެލްކޯގަ އެވެ.


Dhulhaheyo faruthakah muhimu landa himaayaiy koffi\nދިވެހިރާއްޖޭގެ ކަނޑުގެ ސަރަހައްދުގެ ތެރެއިން ހިފުމާއި، ބޭނުމާއި، ނެގުމާއި، މެރުން މަނާ ބާވަތްތަކުގެ ލިސްޓަށް ފަރުތަކަށް މުހިއްމު މަހުގެ އާއިލާއެއްކަމުގައިވާ ލަނޑާ އިތުރުކޮށްފިއެވެ. އެއްމެ ފަހުން ފަރުމަހެއް ރާއްޖޭގައި ހިމާޔަތްކުރެވުނީ 1995ވަނަ އަހަރު މާހުޅުނބުލަނޑާއެވެ.\nމިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރއިން އާއްމުކުރި ދިވެހިރާއްޖޭގެ މަސްވެރިކަމުގެ އާއްމު ގަވާއިދު (2020/ރ-75) ގެ ދަށުން ލަނޑާގެ ހުރިހާ ބާވަތެއް ހިމާޔަތްކުރެވުނީ ބްލޫ މެރިން ފައުންޑޭޝަންގެ މޯލްޑިވްސް ރެސީލިއަންޓް ރީފްސްގެ ޕްރޮޖެކްޓުގެ ފަރާތުން ހިންގި ‘މާދަމާއަށް ބަލައިގެން’ ކެންޕެއިނުގެ ހަރަކާތްތައް ނިމުނުތާ ދެމަސްދުވަހުގެ ތެރޭގައެވެ.\nބްލޫ މެރިން ފައުންޑޭޝަންގެ މޯލްޑިވްސް ރާއްޖޭގެ ފަރުތަކުގެ ސަލާމަތްތެރިކަމަށްޓަކައި ލަނޑާގެ ދުޅަހެޔޮ އާބާދީއެއްގެ މުހިއްމުކަމަށް އަލިއަޅުވާލައި ކުރިޔަށް ގެންދިޔަ ކެންޕޭނަށް އެތައް ބަޔެއްގެ ތަރުހީބު ލިބުނެވެ. މީގެ ތެރޭގައި މަދަނީ ޖަމުއިއްޔާތަކާއި، އިލްމީ ފަރާތްތަކާއި، މަސްވެރިކަންކުރާ ފަރާތްތަކާއި ދިވެހި ފަންނާނުންގެ ތާއީދު ފާހަގަކޮށްލެވޭ ކަމަށް އެ ފައުންޑޭޝަނުން ބުންޏެވެ.\nބްލޫ މެރިން ފައުންޑޭޝަންގެ މޯލްޑިވްސް ޕްރޮޖެކްޓް މެނޭޖަރ ޝާހާ ހާޝިމް ވިދާޅުވީ ގާހުދުވުންފަދަ ފަރުތަކަށް ދިމާވާ ގޮންޖެހުންތަކުން އަރައިގަތުމަށް ލަނޑާގެ ދައުރު ވަރަށް މުހިއްމު ކަމަށާއި ކުރިޔާ އަޅާބަލާއިރު ފަރުތަކުގެ ހާލަތު މިހާރު މާބޮޑަށްވެސް ދަށްވެއްޖެ ކަމަށެވެ.\n“ކުރިޔަށް އޮތްތާގައި ފަރުތަކަށް ގެއްލުން ލިބޭ ކާރިސާތަކުގެ އަދަދު އިތުރުވާނެ. އަދި ލިބޭ ގެއްލުން ނިސްބަތުން ބޮޑުވާނެ. ކަނޑުތަކުގެ ލޮނުގަނޑު އުފުލުމުން އަހަރުމެންނަށާއި އަހަރުމެންގެ ރަށްތަކަށް ލިބޭނެ ގެއްލުން ކުޑަކުރުމަށްޓަކައި ފަރުތައް ރައްކާތެރިކުރުން ވަރަށް މުހިއްމު”.\nގުރާގެ ތުންގަނޑުހެން ތުންގަނޑު ހުންނަ ލަނޑާއަކީ ފަރުތަކުގައި އުޅޭ ކުލަގަދަ އަދި ހަލުވި ފަރުމަހުގެ އާއިލާއެކެވެ. އެސޮރުމެން ދުވަހުގެ 90 ޕަސަންޓު ވަގުތު ހޭދަކުރަނީ ފެހިކެހުމުގައެވެ. ފަރުތަކުގައި މުރަކައިގެ ދިރުން ފެށުމަށް ބޭނުންވާ ޖާގަ ލިބެނީ ގައުތަކުގައި ޖަހާފައިވާ ފެހި ލަނޑާ ކައި ސާފުކުރުމުންނެވެ. މީގެ އިތުރުން ރާއްޖޭގެ ފަޅުތަކާއި ގޮނޑުދޮށްތައް ހެދުމަށް ބޭނުންވާ 80 ޕަސަންޓު ވެލި ބޭރުފަރުތަކުގައި އުފައްދަނީ ލަނޑައެވެ.\nމުރަކަ ފަރުތައް ދިރާސާކުރުމުގައި 25 އަހަރު ހޭދަކޮށްފައިވާ ޔޫކޭގެ ޔުނިވަރސިޓީ އޮފް އެކްސެޓަރގެ ޕްރޮފެސަރ އޮފް މެރިން ސައިންސް ޕްރޮފެސަރ ކެލަމް ރޮބަރޓްސް ވިދާޅުވި ގޮތުގައި ދިރާސާތަކުން ދައްކާގޮތުގައި ލަނޑާ ގިނައިން އުޅޭ ފަރުތަކާއި އަޅާބަލާއިރު ލަނޑާ މަދުން އުޅޭ ފަރުތައް އާލާވާ މިންވަރު މާލަހެވެ. އަދި ރާއްޖޭގެ ސަރުކާރުން އެޅި މި ފަޔަވަޅަކީ ރާއްޖޭގެ ފަރުތަކުގެ ހާލަތު ރަނގަޅުކުރުމަށާއި ފަރުތަކަށް ދިމާވާ ގޮންޖެހުންތަކުން އަރައިގަތުމަށް އެހީވެދޭނެ ވަރަށްވެސް މުހިއްމު ފިޔަވަޅެއް ކަމަށް އޭނާ ވިދާޅުވި އެވެ.\nލަނޑާއަކީ ދިވެހިން ކެއުމުގައި އާއްމުކޮށް ބޭނުންކޮށް އުޅުނު މަހެއް ނޫނެވެ. ނަމަވެސް ފަހަކަށް އައިސް މާރުކޭޓުތަކުގަޔާއި ފިހާރަތަކުގައި ލަނޑާ ވިއްކަން ހުންނަ މިންވަރު އިތުރުވެއްޖެއެވެ.\nކާފު އަތޮޅު ދިއްފުށީ މަސްވެރިޔެއް ކަމުގައިވާ ޔޫސުފް އަބްދުލް ރަހުމާނު ބުނި ގޮތުގައި “އަހަރެން ފަރުމަސްވެރިކަން ކުރާތާ މިހާރު 20 ކަށް އަހަރު ވެއްޖެ. މިހާރަކަށް އައިސް ލަނޑާ ބާނާ މީހުންގެ އަދަދު، ހާއްސަކޮށް މުނިފޫހިފިލުވުމަށް ލަނޑާ ބާނާ ޒުވާނުން، މާބޮޑަށްވެސް އިތުރުވެއްޖެ. އެތައް ބައިވަރު ލަނޑާ އެއްފަހަރާ ބާނާފާ ހުންނަތަން ފެނޭ”.\nލަނޑާ ބޭނޭ މިންވަރު މަދުވާތީ ބައެއް މަސްވެރިން ކަންބޮޑުވެއެވެ. މިއީ ސަރުކާރުން އެޅި ފިޔަވަޅަށް އަމަލުކުރަން އެމީހުން ބޭނުންވާ އެއްސަބަބެވެ.\nކ. އަތޮޅު ހުރާގެ ފަރުމަސްވެރިޔެއް ކަމުގައިވާ ޒުހައިރު ބުނި ގޮތުގައި އޭނާ ފަރުމަސްވެރިކަން ކުރާތާ އެތައް އަހަރެއް ވެއްޖެ ކަމަށާއި މިހާރު ލަނޑާ ބޭނޭލެއް މަދުވާން ފަށައިފ އެވ\n“ފާއިތުވެދިޔަ3ހަފުތާގައި އެއްވެސް ލަނޑައެއް ނުބޭނޭ. މާލެ އަތޮޅުން ލަނޑާ މަދުވެފައިވާ މިންވަރަށް ބަލާއިރު މީ ހިމާޔަތްކުރަން މުހިއްމު މަހެއް ކަމުގައި ދެކެން”.\nމާލޭ މަސްމާރުކޭޓުން ފެންނަނީ އުންމީދީ މަންޒަރެކެވެ. ލަނޑާ ހިފުމާއި، ބޭނުމާއި، ނެގުމާއި، މެރުން މަނާކުރި ފަހުން މާރުކޭޓަށް ލަނޑާ ގެނައުން އެއްކޮށްހެން ހުއްޓިއްޖެއެވެ. މާލޭ މަސް މާރުކޭޓަށް މަސްވިއްކާ ފަރާތެއް ކަމުގައިވާ އަލީ ހަސަން ބުނި ގޮތުގައި “ކޮވިޑް19ގެ ކުރީކޮޅު މާލެ އަތޮޅުގައި މުނިފޫހިފިލުވުމަށް ކުރާ މަސްވެރިކަމުގައި ލަނޑާ ބާނާ މީހުންގެ އަދަދު ވަރަށް ބޮޑަށް އިތުރުވި. ނަމަވެސް ލަނޑާ ހިފުން މަނާކުރިފަހުން ފާއިތުވެދިޔަ ދެ ހަފުތާގައި މިތަނަށް ލަނޑާ ގެންނަ މިންވަރު ދަށްވެއްޖެ”.\nރާއްޖޭގެ މަސްވެރިކަން މޭނޭޖުކުރުމުގެ ޕްލޭންތައް ސަރުކާރުން މިހާރު ދަނީ މުރާޖައާކުރަމުންނެވެ. ބްލޫ މެރިން ފައިންޑޭޝަންގެ އުއްމީދަކީ ކުރިޔަށްއޮތް ތަނުގައި އިތުރު އުއްމީދީ ފިޔަވަޅުތަކެއް އެޅިގެންދިޔުމެވެ.\nމޯލްޑިވްސް ރެސީލިއަންޓް ރީފްސް ޕްރޮޖެކްޓަކީ ބްލޫ މެރިން ފައުންޑޭޝަނުން ދިވެހިރާއްޖޭގައި ހިންގާ ޕްރޮޖެކްޓެވެ. މި ޕްރޮޖެކްޓުގެ އަމާޒަކީ ދިވެހިންނާއި ދިވެހިރާއްޖޭގެ ތިމާވެށި އަދި އިގުތިސާދުގެ ރައްކާތެރިކަމަށްޓަކައި މޫސުމަށް އަންނަ ބަދަލުތަކުން އަރައިގަތުމަށް ބޭނުންވާ ފަރުތަކުގެ ދުޅަހެޔޮކަން އިތުރުކުރުމެވެ.


India in 4500 fahlhi bahdhu kuran ninmaifi - AO News\nއިންޑިޔާއިން 4500 ފައްޅި ބަންދުކުރަން ނިންމައިފި\nކޮވިޑް-19 ފެތުރުން ހުއްޓުވުމަށް އަޅާ ފިޔަވަޅެއްގެ ގޮތުން އިންޑިޔާގެ ބިހާރް ސްޓޭޓްގެ 4500 ފައްޅި ބަންދުކުރަން އަންގައިފިއެވެ.\nބިހާރް ސްޓޭޓްގެ ދީނީ ކަންތަކާއި ބެހޭ އިދާރާއިން އިއްޔެ އަމުރުކޮށްފައި ވަނީ މާރޗް މަހުގެ 31 ވަނަ ދުވަހުގެ ނިޔަލަށް ފައްޅިތައް ބަންދުކުރުމަށެވެ. މި އަމުރުގެ ދަށުން ބައެއް ފައްޅިތަކުގެ އިސް ފާދިރީންނަށް ވަކި އަދަދެއްގެ މީހުންނާއި އެކު އަޅުކަން ކުރުމުގެ ފރުސަތު ދެވޭނެއެވެ. އަދި ހުރިހާ އެންމެންވެސް ގޭގައި ތިބެގެން އަޅުކަން ކުރުމަށް ބާރުއަޅާ ކަމަށް ވެސް މި އަމުރުގައި ބުނެފައިވެއެވެ.\nބަންދުކުރަން އަންގާފައިވާ ފައްޅިތަކުގެ ތެރޭގައި ބިހާރް ސްޓޭޓްގެ އެންމެ ބާރުބޮޑު މަހާވިރް މަންދިރް ވެސް ހިމެނެއެވެ.\nބިހާރު ސްޓޭޓުން މިހާތަނަށް ކޮވިޑް-19 އަށް އެއްވެސް މީހަކު ޕޮޒިޓިވް ވެފައެއް ނުވެއެވެ. އެހެން ނަމަވެސް އެ ސްޓޭޓުން ވެސް ދަނީ އިންޑިޔާގެ އެހެން ސްޓޭޓްތަކެކޭ އެއްގޮތަށް ކޮވިޑް-19 ހުއްޓުވުމަށް ގިނަ ފިޔަވަޅުތަކެއް އަޅަމުންނެވެ.\nފައްޅިތައް ބަންދުކުރަން ބިހާރް ސްޓޭޓުން އެންގި އިރު، ކޮވިޑް-19 ފެތުރުން ހުއްޓުވުމުގެ ގޮތުން މިއަދަކީ މުޅި އިންޑިޔާގައި ބޭރަށް ނިކުތުން މަނާކޮށްފައިވާ ދުވަހެކެވެ. އަދި މިއަދުން ފެށިގެން ބައިނަލްއަގުވާމީ އެއްވެސް ފްލައިޓެއް އިންޑިޔާގައި ޖެއްސުން ވެސް މަނާކޮށްފައިވާކަން ފާހަގަކޮށްލެވެއެވެ.\nއިންޑިޔާއިން ކޮވިޑް-19 ފެތުރުން ހުއްޓުވުމަށް ފިޔަވަޅުތައް އަޅަމުން ދިޔަ ނަމަވެސް އެގައުމުން އެ ބައްޔަށް ޓެސްޓްކުރާ މިންވަރު ދަށްކަމަށް ބުނެ ބައެއް ސިއްހީ ތަޖުރިބާކާރުން ވަނީ ކަންބޮޑުވުން ފާޅުކޮށްފައެވެ.\nނަސްރީނާ އިބްރާހިމް ކޮވިޑް-19 އަށް ޕޮޒިޓިވްވެއްޖެ


SunOnline: Komolika ge role Hina Dhookollanee?\nކޮމަލިކާގެ ރޯލު ހީނާ ދޫކޮށްލަނީ؟\nއައިމިނަތު ލުބާ 12 Mar 2019, 08:55\nހީނާގެ ބަދަލުގައި ކޮމަލިކާގެ ރޯލުން ދެން ފެންނާނީ އަލީޝާ ކަމަށް ރިޕޯޓްތައް ބުނޭ---\nދިވެހިން ޓީވީ ދޮށުގައި މަޑުކުރަން މަޖުބޫރު ކުރުވި އެކްތާ ކަޕޫރުގެ ކާމިޔާބު ޑްރާމާ ސިލްސިލާ "ކަސޯޓީ ޒިންދަގީ ކީ" ގެ ދެވަނަ ސީޒަނުގައި ކޮމަލިކާގެ ރޯލު ކުޅޭ ބަތަލާ ހީނާ ޚާންގެ ބަދަލުގައި އެހެން ތަރިއަކު އެ ރޯލަށް ގެނައުމުގެ މަސައްކަތް ފަށައިފިއެވެ.\nރިޕޯޓްތައް ބުނާގޮތުގައި ދެން ކޮމަލިކާގެ ރޯލުން ފެނިގެންދާނީ އިޝްގް މެއިން މަރްޖާވާންގެ ތަރި އަލީޝާ ޕަންވަރު އެވެ.\nހީނާ އެ ޑްރާމާ ދޫކޮށްލާނެ ކަމުގެ ހަބަރު ކުރިން ފެތުރުނު ނަމަވެސް އޭނާ ވަނީ އެކަން ދޮގުކޮށްފައެވެ.\nދެހާސް އެއްވަނަ އަހަރު ކަސޯޓީ ދައްކަން ފެށިއިރު އެޝޯގައި ކޯމަލިކާގެ ރޯލުން ފެނުނީ އުރްވަޝީ ދޮލާކިއާއެވެ. ޑްރާމާގެ ދެވަނަ ސިލްސިލާއަކަށް އެކްތާ ކަޕޫރު އިއުލާންކުރާ ގުޅިގެން ގިނަ ބަޔަކު އުފެއްދި ސުވާލަކީ ކޮމަލިކާގެ ރޯލުން ފެނުނު އުރްވަޝީ ދެއްކި ކަހަލަ އެކްޓިންއެއް ދެވަނަ ސިލްސިލާ އިން ވެސް ފެނިގެންދާނެތޯއެވެ.\nޑްރާމާ ފެށިގެން މެދަކާ ހިސާބަށް ދިޔައިރު ހީނާގެ އެކްޓިންނަށް ގިނަ ބަޔަކު ތައުރީފްކުރިއެވެ. ހީނާގެ ޖާދޫގައި ގިނަ ބަޔަކު ޖެއްސިއިރު އަނެއްކާވެސް ކޮމަލިކާގެ ރޯލަށް އެހެން ތަރިއެއް ހަމަޖައްސާނެކަން އިއުލާންކުރުމުން ބައެއް ބެލުންތެރިން ވަނީ ނުރުހުންފާޅުކޮށްފައެވެ.\nހީނާއަށް މިހާރު ވަނީ ބޮލީވުޑުން ޖާގަ ވެސް ލިބިފައެވެ. "ކަސޯޓީ ޒިންދަގީ ކޭ 2" އިން ހީނާ ކޮންމެ ފެންނަ އެޕިސޯޑަކަށް އޭނާ ވަނީ 225،000 ރުޕީސް (50،000 ދިވެހި ރުފިޔާ)ގެ ބޮޑު އަގެއް ކިޔައިފަ އެވެ. އެއީ ޓީވީ އެކްޓަރުންނާ ބަލާއިރު ވަރަށް ބޮޑު އަގެއް ކަމަށް ރިޕޯޓުތައް ބުނެ އެވެ.\n"ޔޭ ރިޝްތާ ކިޔާ ކެހެލާތާ ހޭ"ގެ ކާމިޔާބަށް ފަހު، ހީނާ ވަނީ "ބިގް ބޮސް 11" އިން ވެސް ފެނިގެން ގޮސްފަ އެވެ. މިފަހަރުގެ ސިލްސިލާއިން ޕްރޭނާގެ ރޯލުން ފެންނަނީ އެރިކާ ފެނަންޑޭޒްއެވެ. އަދި އޭނާގެ ލޯބިވެރިޔާ އަނޫރާގުގެ ރޯލު ކުޅެނީ ޕާތު ސަމްތާންއެވެ.


ފުޓްސަލް ދަނޑު މަސް ދޯންޏަށް, އުމުރުން 16 އަހަރުގައި ދުށް ހުވަފެން ހަޤީޤަތަކަށް\nJanuary 09, 2019 16:20:37\nދިވެހިންގެ ލޭނާރަކީ މަސްވެރިކަން ކަމާއި މެދު ދެބަސްވެވޭނެ އެއްވެސް ޖާގައެއްނެތެވެ. މަސްވެރިކަމުގެ ވައްޓަފާޅިއަށް އަންނަމުން ދާ ބަދަލުތަކާއިއެކު ޒަމާނީ ގޮތްތަކަށް މަސްދޯނިތައް ބަދަލު ކުރެވި ދޯނިތަކަށް ވަނީ ބޮޑެތި ބަދަލުތަކެއް ގެނެވިފައެވެ. މިގޮތުން ހިޔާ ވާނެ ގޮތެއް ނެތި ރަތް ދަކަ އަވީގައި މީގެ ކުރަމުން އައި މަސްވެރިކަން ތަރައްޤީވެ މިހާރުވަނީ ދޯނީގެ ދިރުނބާކޮޅުގައި އަރާމުކުރެވޭނެ ގޮތަށް ހިޔާކުރެވިފައިވާ ގެ ގަނޑާއި ފާޚާނާ އަދި ކައްކާނެ ބަދިގެ ހުންނަ ޖާގަ ތަނަވަސް ދޯނިތަކުގައި މަސްވެރިކަން ކުރެވޭނެ މަގު ފަހިވެފައެވެ.\nމަސްވެރިކަމުގެ ތަރައްޤީގެ ހަރުފަތްތައް ގިރާކުރަމުން ގޮސް މިހާރު މިވަނީ އާދަޔާ ޚިލާފު އެތައް ކަމެއް ފެންނަން ފަށާފައެވެ. މަސްވެރިކަމުގެ މޫނު މަތި ރީތިކޮށް ޕްރޮމޯޓު ކުރުމަށްޓަކައި މީސް މީޑިއާގައި ޕޭޭޖުތައް ހެދުމާއި އިންސްޓަރގްރާމް ފަދަ ވިއުގަ ތަކުގައިވެސް މަސްވެރިކަމުގެ ރީތި ފޮޓޯތައް މިވަނީ ވަރަށް ގިނަވެފައެވެ. ދިވެހިންގެ އުފެއްދުންތެރިކަން މި ޕޭޖުތަކުން ވަރަށްވެސް ފުރިހަމައަށް ފެނިގެންދެއެވެ.\nމިގޮތުން ދިވެހީންގެ އެންމެ ގިނަ ބައެއްގެ މަގުބޫލުކަން ހޯދައިފައިވަނީ މަސްވެރިންގެ ޖަމިއްޔާއެއް ކަމަށްވާ ދިވެހި މަސްވެރިންގެ ޕޭޖުން އާންމުކޮށްފައިވާ ވަރަށް ތަފާތު އަދި ގަބޫލު ކުރަން ދަތި ފޮޓޯއެކެވެ. އެ ފޮޓޯއިން ފެންނަނީ މަސް ދޯނީގައި ޓާފް ފުޓްސަލް ދަނޑެއް އަޅާފައިވާ ހިތްގައިމު މަންޒަރެވެ.\nތްރީ އޮން ތްރީ ކުޅެވޭ ސައިޒުގެ މި ދަނޑަކީ މަސްވެރިންނަށް ހުސްވަގުތުގައި ދޯނީގައި ކުޅެވޭނެ ގޮތަށް ތައްޔާރުކޮށްފައިވާ ދަނޑެކެވެ. ފުޓްސަލް މެޗު ކުޅެވޭ ވަގުތު ބޯޅަ ބޭރަށް ނުދާނެހެން ދޯނީގައި އަރިމަތީގައި ވަނީ ދާޖަހަފާއެވެ. "ޖަޒީރާ"އަށް މައުލޫމާތު ދެއްވަމުން މި ދަނޑު ވުޖޫދަށް ގެނެސްދިނުމުގައި އިސްކޮށް ހަރަކާތްތެެރިވި ދިވެހި މަސްވެރީންގެ ޖަމިއްޔާގެ ރައީސް އަހުމަދު ޝާފިއު ވިދާޅުވީ އެ ދަނޑު އެޅުމުގެ މައިގަނޑު ބޭނުމަކީ މަސްވެރިކަމަކީވެސް އެހާ ބޯރިންގ ނުވަތަ ފޫހި ކަމެއް ނޫން ކަން އަންގައިދިނުމަށް ކަމަށެވެ. އަދި މަސްވެރިންނަށްވެސް ކަނޑުމަތީގައި މަޖާކުރެވޭނެ ގޮތްތައް ހުރިކަން ސާބިތުކޮށްދިނުމަށް ކަމަށެވެ.\n"ބައެއް ދުވަސްތައް އެބަދޭ އެން ނުލެވިގެން މަހަށް ނުފުރޭ ދުވަސްތައް. އަދި މަސްވެރިކަން ދަށް ދުވަސްވަރު. މިފަދަ ދުވަސްތަކުގައި ގިނައިން ކަނޑުމަތީގައި ތިބެން މިޖެހެނީ. އެހެންވެ ކުރަން ނިންމި ކަމެއް މިއީ އަސްލު. މިކަން ކުރުމުގެ މައިގަނޑު ބޭނުމަކީ ކަނޑުމަތީގައިވެސް ކުރެވިދާނެ މަޖާ ކަންތައްތަކެއް ހުރެދާނެ ކަން ސާބިތުކޮށްދިނުން" ޝާފިއު ވިދާޅުވިއެވެ.\nއަދި ފުޓްސަލް ދަނޑު އެޅުމުގައި ދޯނިން މަހަށް ދާ ހުރިހާ މަސްވެރީންގެ ހިއްސާ ބޮޑުކަންވެސް ޝާފިއު ފާހަގަކުރެއްވިއެވެ.\n"ހަޤީގަތުގައި މިހާ ފުރިހަމައަށް އަޅުގަނޑުމެންނަށް ޓާފު ދަނޑެއް ދޯނީގައި އެޅިގެން މިދިޔައީ ދޯނީގެ މަސްވެރީންގެ ވަރަށް ބުރަ މަސައްކަތުން. ކޮންމެ މީހެއްގެ އަތުން ޗަންދާ ނަގައިގެން އަޅުގަނޑުމެން މި ދަނޑު މިއެޅީ. ގާތްގަނޑަކަށް 12،000 ރުފިޔާ ހަރަދުވި ދަނޑުގެ ޓާފް އާއި އަރިމަތީގައި ޖަހާފައި ހުރި ފެންސަށް" ޝާފިއު ވިދާޅުވިއެވެ.\nމަސްވެރީންގެ ޖަމިއްޔާއިން ހޯދަމުން އަންނަ ކާމިޔާބީ ތަކުގެ ހަޤީޤީ ބާނީ އަކީ އެ ޖަމިއްޔާގެ ރައީސް އަހުމަދު ޝާފިއުގެ ކޮށްކޮ ހުސެއިން ސާޖިން ކަމާއި މެދު އެ ޖަމިއްޔާގެ ހުރިހާ މެންބަރުންވެސް އިއްތިފާގުވެއެވެ. އެންމެ 16 އަހަރުގައި ސާޖިން ދެކެމުން އައި ހުވަފެނުގައި މިއަދު ﷲގެ ރަހުމަތްފުޅާއެކު މިދަނީ ކުލަޖެހެމުންނެވެ.\n"ދިވެހި މަސްވެރިން" ގެ ނަމުގައި ހަދާފައިވާ ޕޭޖަކީ ކުރިން "ގެމަނަފުށި މަސްވެރިން" ގެ ނަމުގައި ފުރަތަމަ އުފައްދައި ދިވެހިންގެ މެދުގައި މަސްވެރިކަން ޕްރޮމޯޓު ކުރުމުގައި އިސްރޯލެއް އަދާކުރި ފަރާތެކެވެ. 2018 ވަނަ އަހަރު ފެބްރުއަރީ މަހުގެ 26 ވަނަ ދުވަހު ވުޖޫދަށް އައި "ގެމަނަފުށީ މަސްވެރިން" ގެ ނަމުގައި އުފެއްދި ޖަމިއްޔާއަށް ލިބުނު ބޮޑު ތަރުހީބާއިއެކު އެ ޖަމިއްޔާ މިވަނީ ރީބްރޭންޑު ކުރެވި "ދިވެހި މަސްވެރިން" ގެ ނަމަށް ބަދަލުކޮށްފައެވެ. މި ޖަމިއްޔާގެ އަމާޒުތަކާއި ލަނޑުދަނޑިތައް ވަނީ ދިވެހި ޒުވާނުންނާ ގުޅި ލާމެހިފައިވާއިރު "ދިވެހި މަސްވެރިން"ގެ ޖަމިއްޔާގެ ވެބްސައިޓުން ރަޖިސްޓްރީވުމުގެ ފުރުސަތު ވަނީ އާންމުންނަށް ވަނީ ހުޅުވާލާފައެވެ.\nދިވެހި މަސްވެރީންގެ ޖަމިއްޔާގެ ރީބްރޭންޑިންގް ގެ ރަސްމީ ފެށުމަކީ ދޯނީގައި އެންމެ ދިހަވަރަކަށް މިނެޓު ތެރޭގައި ރާވާލެވޭގޮތަށް ތައްޔާރުކޮށްފައިވާ ފުޓްސަލް ދަނޑެވެ. މި ދަނޑުގައި ފެށުނު ފުރަތަމަ ތްރީ އޮން ތްރީ މެޗު ފެށުނީވެސް ވަރަށް ވެސް ރަސްމީ މެޗެއް ގޮތުގައެވެ. ދުނިޔޭގެ ބޮޑެތި ޤައުމުތަކުގައި މުބާރާތްތަކުގެ މެޗު ފަށާ އުސޫލުން މެޗު ފެށުމުގެ ކުރިން ދެޓީމުގެ ކުޅުންތެރިން ދަނޑުގެ ކުރިމައްޗަށްވާ ގޮތަށް އެތުރި އެއް ޓީމު ކުޅުންތެރިން އަނެއް ޓީމު ކުޅުންތެރިންނާ ވަނީ ސަލާމްވެސް ކޮށްފައެވެ. އަދި ފާހަގަކޮށްލެވޭ ކަމަކީ މިމެޗަށް އިންސާފު ކުރުމަށްޓަކައި ރެފްރީއެއް ހުރުމާއި އެކު ދެޓީމުގެ ކުޅުންތެރިން ތިބީ ރަސްމީކޮށް ކުލަ ޖާޒީގައެވެ. އެހެންކަމުން މެޗު ބަލާ މީހަކަށް އެ މެޗަކީ ކަނޑުމަތީގައި ކުޅޭ މެޗެއް ހެނެއް ހިއެއް ނުވެއެވެ.\nޒަމާނާ އެއް ފެންވަރަށް ދިވެހި މަސްވެރިކަމުގެ ސިނާޔަތު ކުރިއަރަމުން އައިސް މިވަނީ ދިވެހިންގެ ލޭނާރާ ދިވެހިން އެންމެ ލޯބިވާ ކުޅިވަރާވެސް ގުޅިފައެވެ. މަސްވެރިކަން ހަލުވި ސްޕީޑްގައި ތަރައްޤީ ވަމުންދާ ނަމަ މިއަށް ވުރެ ބޮޑެތި ސައިޒުގެ ދަނޑު މަސް ދޯނިތަކުގައި އެޅި މަސްވެރިންގެ މެދުގައި ބޮޑެތި މުބާރާތް ބޭއްވުމަކީ ދުރުގައި އޮތް ކަމެއް ނޫނެވެ. ޖަޒީރާއިން އަބަދުވެސް ދެކެން ބޭނުންވާ ދުވަހަކީ ދިވެހި މަސްވެރީންނަށް މަސްވެރިކަމުގައި އިތުރަށް ކުރިއަށް ދެވޭނެ ގޮތްތަކެއް ފަހިވެގެންދާނެ ދުވަހެކެވެ.\nރިޕޯޓް މަސްވެރިކަން ދިވެހި މަސްވެރީންގެ ޖަމިއްޔާ